
PREDGOVOR 


Čast nam je i zadovoljstvo predstaviti Priručnik 
stomatološke etike FDI. Želim čestitati i zahvaliti svakom 
pojedincu koji je sudjelovao u radu na Priručniku 
stomatološke etike. Ovo izdanje rezultat je sudjelovanja 
FDI-a u aktivnom promicanju stomatološke etike tijekom 
mnogih godina. Svjetska stomatološka federacija FDI je 
globalna stomatološka udruga koja predstavlja više od 
135 zemalja članica. Jedna od uloga FDI-a je pomaganje 
udrugama zemalja članica i svakom stomatologu u 
njihovim svakodnevnim izazovima. 


Međunarodni etički principi FDI za stomatološku profesiju 
izjavljuju da će: 

Profesionalni stomatolog: 

- raditi u skladu s umjetnošću i znanjem stomatologije, te 
u skladu s principima humanosti 

- paziti na oralno zdravlje pacijenata bez obzira na njihov 
individualni status 

Važnost etike kao bitnog dijela medicinske profesije — pa 
prema tome i stomatološke profesije, jer je stomatologija 
važan dio općeg zdravlja — već je naglasio Hipokrat prije 
više od 2 000 godina. Središnje vrijednosti, poput «prije 
svega, nemoj nikoga povrijediti» i «pacijent je na prvom 
mjestu», primjenjuju se i danas. 

Prakticiranje stomatologije povećava širok spektar 
potencijalnih etičkih dilema. 

Moderna tehnologija, stara kulturološka vjerovanja i 
različiti životni stilovi mogu lako dovesti do 
nerazumijevanja i sukoba. Ovaj priručnik ne govori o tome 
što je dobro, a što loše, već donosi vrijednosti i praktične 
primjere koji će navesti na razmišljanje i koji će voditi 
stomatologe u donošenju razboritih etičkih odluka u 
najboljem interesu njihovih pacijenata. 

Stomatološko obrazovanje i usavršavanje neće biti 
potpuno dok nastavni plan na stomatološkim fakultetima 
ne bude uključivao i kolegij stomatološke i medicinske 
etike. FDI vjeruje da će ovaj Priručnik postati izvorom 
preporuka za studente stomatologije, kao i za 
stomatologe koji već rade. Tijekom svojeg predsjedanja 
odlučio sam usredotočiti se na Izvrsnost, Poziciju naše 
profesije u medicini i Etiku. 

- Izvrsnost u našoj svakodnevnoj praksi je etičko 
ponašanje. 

- Oralno zdravlje je bitan dio općeg zdravlja; njegovo 
provođenje vode isti temeljni etos, vrijednosti i norme. 
Oralnom zdravlju se stoga treba pristupiti s istom 
revnošću kao i brizi za opće zdravlje. 

- Etičko ponašanje daje vjerodostojnost i povjerenje — 
neprocjenjivo za dobar rezultat u liječenju koje provodimo. 
Kao stomatolozi svakodnevno se nalazimo u povlaštenom 
odnosu između pacijenta i liječnika i moramo ga 
njegovati. 

Kako bismo zaista živjeli prema staroj poslovici koja 
pacijenta stavlja na prvo mjesto, uvijek bismo se trebali 
podsjećati na nekoliko praktičnih pogleda: poštovati sve 
pacijente i učiniti da se osjećaju sigurnima dajući im 
odgovarajuće informacije i uključujući ih u odluke o 
provođenju planova liječenja i odluke o njihovom zdravlju. 
Važnije od svega uvijek mora biti pacijentovo zdravlje i 
blagostanje. 

FDI se nada da će ovaj Priručnik biti inspiracija svima u 
profesijama koje obuhvaćaju oralno zdravlje i u najboljem 
interesu njihovih pacijenata. 

Dr. Michčle Aerden 

Predsjednik 

Svjetska stomatološka federacija FDI 

UVODNA RIJEČ 


Svaki dan profesionalci koje se bave oralnim zdravljem 
suočeni su sa strogim redovitim poslovima i stresnim 
situacijama koje lako mogu dovesti do odluka ili poteza 
koji možda mogu izgledati sumnjivo, ili čak i neetički. Ovaj 
Priručnik pruža priliku liječnicima stomatolozima, 
profesorima, studentima i svima koji su uključeni u brigu o 
pacijentu da razmotre ulogu koju mi kao profesionalci 
imamo i na koji se način moramo ponašati kako bismo bili 
sigurni da ćemo u svim okolnostima održati povjerenje 
koje nam naši pacijenti daju. Priručnik stomatološke etike 
je jednostavno, zabavno, a istovremeno i obrazovno štivo. 
Stara poslovica «Ako postoji sumnja, vjerojatno nije 
etički» dobra je osobna nit vodilja. Mnogi praktični primjeri 
U Priručniku pokrivaju različita pitanja koja se mogu 
primijeniti u svakodnevnoj praksi, te omogućuju da se 
čitatelji mogu poistovjetiti s određenom situacijom i 
razmisliti kako bi oni postupili i trebali postupiti u sličnim 
situacijama u svojoj radnoj sredini. 

Priručnik je tiskan u praktičnom džepnom izdanju i 
nadamo se da će postati dragocjena pomoć u redovitom 
stomatološkom poslu i na stomatološkim fakultetima u 
cijelom svijetu. Također se nadamo da će ovaj Priručnik 
biti preveden na mnoge jezike, kako bi se svima u svijetu 
koji su dio stomatološkog obrazovanja i prakse, pružila 
prilika da principi obuhvaćeni u ovoj knjizi budu u njihovu 
korist. 

Želimo izraziti zahvalnost Svjetskoj medicinskoj asocijaciji 
koja nas je podržala putem svojeg Priručnika o liječničkoj 
etici, a posebno našem autoru, dr. Johnu Williamsu. 
Također jako zahvaljujemo tvrtki Johnson & Johnson na 
njihovoj neograničenoj pomoći koja je omogućila tiskanje 
ovog izdanja. 


Ovo izdanje Priručnika djelomično ispunjava misiju FDI-a 
«da unaprijedi i promiče etiku, umjetnost, znanost i 
praksu stomatologije». Etička pitanja dio su naše 
svakodnevice. Potrudimo se stoga živjeti prema visokim 
idealima naše profesije djelujući etički i profesionalno u 
svim okolnostima u našem profesionalnom i privatnom 
životu. 


Dr. JT Barnard 

Izvršni direktor 

Svjetska stomatološka federacija FDI 

Dr. Peter Swiss 

Predsjednik 

Radna skupina FDI za etiku i stomatološko 
zakonodavstvo 

Stomatolozi su posvuda u svijetu dio profesije s vrlo 
visokim etičkim standardima. Dugi niz godina Svjetska 
stomatološka federacija FDI aktivno je uključena u 
izgrađivanje etičke politike u stomatologiji, a najvažniji su 
Međunarodni etički principi za stomatološku profesiju. 
Kako bi pomogla stomatolozima da razumiju i primijene te 
principe, FDI je izdala ovaj Priručnik stomatološke etike. 
Priručnik može služiti kao obrazovni izvor studentima 
stomatologije i stomatolozima širom svijeta. 

Već postoji izvrsna literatura o stomatološkoj etici i ima je 
sve više, a namjena ovog Priručnika nije biti 
konkurencijom tim knjigama i člancima, već ih dopuniti. 
Priručnik pruža jezgrovit uvod u osnovne etičke koncepte 
i njihovu primjenu na najuobičajenije probleme na koje 
stomatolozi nailaze u svojoj svakodnevnoj praksi. Teme 
za učenje predviđene su za Priručnik kao cjelinu, kao i za 
svako poglavlje. Većina poglavlja počinje s tipičnim 
slučajem, kojega se na kraju poglavlja ponovno 
sagledava u svjetlu onoga što je u poglavlju 
predstavljeno. Izvori za daljnje proučavanje i istraživanje 
navedeni su u dodatku Priručnika. 

Osim što ističe praktičnu primjenu etičkih principa, 
Priručnik se usredotočuje na odnos između etike, 
profesionalizma i ljudskih prava. Ljudska prava su osnova 
etičkih dužnosti i odgovornosti koje stomatolozi dijele sa 
svim drugim ljudima. Ipak, kao dio ove profesije, 
stomatolozi imaju dužnosti i odgovornosti koje su veće od 
onih koje imaju ostali građani. Priručnik prepoznaje te 
zahtjeve i raspravlja o njima dok se oni pojavljuju u 
odnosima stomatologa s njihovim pacijentima, društvom i 
kolegama, te u kontekstu stomatoloških istraživanja. 


Priručnik se u zaključku osvrće na prava i povlastice 
stomatologa, njihovu odgovornost prema samima sebi i 
na budućnost stomatološke etike. 

Što je stomatološka etika? 

Etika je bitan dio stomatološke prakse. Svaki dan 
stomatolozi su suočeni sa situacijama koje zahtijevaju 
etičku prosudbu i ponašanje. Ovo su četiri tipična slučaja: 


1. Dr. P. radi u stomatološkoj praksi već 32 godine. 
Njegovi stariji pacijenti vole njegovu predanost i obično 
mu rado prepuštaju odluke o tome na koji način će ih 
liječiti. S druge strane, neki njegovi mlađi pacijenti ne vole 
njegov, po njihovom mišljenju, paternalistički pristup i 

manjak informacija o mogućnostima liječenja. Kad ga je 
Carole J., 28-godišnja računovotkinja, zamolila da joj 
preporuči ortodonta kako bi se ispravio njezin nepravilni 
zagriz, dr. P. je to odbio jer po njegovom profesionalnom 
mišljenju to nije potrebno. On će, dakle, radije izgubiti 
pacijenta nego popustiti u svojem principu po kojemu je 
jedino on taj koji dobro i korisno liječi pacijente, te im neće 
spominjati ostale postupke liječenja niti ukazivati na njih, 
ako smatra da su nepotrebni ili štetni. 


2. Dr. S. je jedna od dvoje stomatologa u njezinoj 
zajednici. Između sebe podijelili su samo pružanje 
osnovne oralne njege pacijentima. Nedavno je njezin 
kolega promijenio način na koji obavlja svoju praksu i 
usredotočio se na tehnički i estetski napredne usluge, 
koje mogu platiti samo dobrostojeći pripadnici srednje ili 
više klase. Rezultat toga je prevelik broj pacijenata kod 
dr. S. koji zahtijevaju osnovno liječenje. Ona ne bi rado 
ograničila svoje usluge, ali vidi da nema izbora. Pita se 
koji je najbolji način da to učini: stavljanjem svojih 
prijašnjih pacijenata ispred onih koji su došli od njezinog 
kolege; davanjem prednosti hitnim slučajevima; 

sastavljanjem liste čekanja kako bi u dogledno vrijeme svi 
došli na red; ili na neki drugi način. 


3. Dr. C., novopečeni endodont, upravo je preuzela 
praksu jedinog endodonta u srednje velikoj zajednici. 
Četiri stomatologa opće prakse u zajednici sretni su što 
mogu nesmetano nastaviti sa svojim preporukama. 
Tijekom prva tri mjeseca u zajednici, dr. C. je zabrinuta jer 
značajan broj pacijenata koje je preporučio jedan od 
stomatologa opće prakse pokazuje znakove nedostatnog 
lječenja. Dr. C. je tek došla u zajednicu pa ne bi željela 
osobno kritizirati niti jednog od tih stomatologa ili ga 
prijaviti višim ovlastima. Ipak, ona osjeća da mora učiniti 
nešto kako bi poboljšala situaciju. 


4. Dr. R.- u, stomatologu opće prakse u malom ruralnom 
naselju, obratila se Ugovorna istraživačka organizacija (C. 
R. O.) i ponudila mu sudjelovanje u kliničkom ispitivanju 
novoga tkivnog ljepila. Nudi mu se određena novčana 
naknada za svakog pacijenta kojeg uključi u ispitivanje. 
Predstavnik C. R. O.-a uvjerava ga da je ispitivanje 
odobreno na pravilan način, u što je uključeno i odobrenje 
od strane odbora za etička ispitivanja. Dr. R. nikad prije 
nije sudjelovao u nekom ispitivanju i drago mu je što sad 
ima tu mogućnost, posebno zbog novčanog dobitka. 
Prihvaća ponudu bez daljnjeg raspitivanja o znanstvenim 
ili etičkim aspektima tog ispitivanja. 

1. Riječi tiskane kurzivom definirane su u rječniku koji se nalazi na kraju 
Priručnika (Dodatak A). 

O ovim slučajevima dalje će se raspravljati u sljedećim 
poglavljima. Svaki ćemo pogledati i s etičkog aspekta. Oni 
pobuđuju pitanja o ponašanju i donošenju odluka 
stomatologa — ne znanstvena ili tehnička pitanja poput 
onoga kako primijeniti lokalni anestetik ili kako izvaditi 
urasli umnjak, već pitanja o vrijednostima, pravima i 
odgovornostima. Stomatolozi se s takvim pitanjima 
suočavaju jednako često kao i sa znanstvenim i tehničkim 
pitanjima. 

U stomatološkoj praksi, bez obzira na specijalnost ili 
okruženje, na neka je pitanja uvijek lakše odgovoriti. Na 
primjer, popravak karijesa obično nije problematičan 
zahvat za stomatologe koji su naviknuti izvoditi takve 
postupke. S druge strane, može postojati velika 
nesigurnost ili neslaganje oko toga kako liječiti neka 
stanja, čak i uobičajena poput parodontitisa. Također, 
etička pitanja u stomatologiji nisu jednako zahtjevna. Na 
neka je relativno lako odgovoriti, uglavnom zato što 
postoji dobro razvijen konsenzus o tome kako pravilno 
reagirati u određenoj situaciji (na primjer, stomatolog bi 
uvijek trebao postići punu suglasnost u vezi postupka 
lječenja). Druga pitanja su mnogo teža, posebno ona za 
koja ne postoji konsenzus ili kad sve mogućnosti u sebi 
imaju prevelike mane (na primjer, ograničenje ionako 
oskudnih sredstava). Što je, dakle, etika i kako pomaže 
stomatolozima da se suoče s takvim pitanjima? 
Jednostavno rečeno, etika je proučavanje moralnosti — 
pažljiv i sistematski osvrt i analiza moralnih odluka i 
ponašanja, prošlog, sadašnjeg ili budućeg. Moralnost je 
dimenzija vrijednosti ljudskog donošenja odluka i 
ponašanja. Jezik moralnosti uključuje imenice kao što su 
«prava», «odgovornosti» i «vrline», te pridjeve kao što je 
«dobro» i «loše» (ili «zlo»), «ispravno» i «pogrešno», 
«pravedno» i «nepravedno». Prema tim definicijama, 
etika je prije svega pitanje znanja, dok je moralnost 
pitanje djelovanja. 

Njihov blizak odnos počiva na interesu etike da ljudima 
pruži razumne kriterije kako bi došli do nekih odluka ili se 
ponašali na određeni način. Etika se bavi svim aspektima 
ljudskog ponašanja i donošenja odluka i zato se ovdje 
radi o vrlo velikom i složenom području proučavanja, s 
mnogo grana ili podskupina. Za ovaj Priručnik važna je 
stomatološka etika, grana etike koja se bavi moralnim 
pitanjima u stomatološkoj praksi. Stomatološka etika je 
usko povezana, ali ne i identična, s bioetikom. Dok se 
stomatološka etika prije svega bavi pitanjima koja se 
postavljaju u stomatološkoj praksi, bioetika je vrlo širok 
pojam koji se bavi moralnim pitanjima do kojih dolazi 
razvojem biološke znanosti općenito. Bioetika se od 
stomatološke etike također razlikuje i po tome što ne 
zahtijeva prihvaćanje određenih vrijednosti koje su 
specifične za određenu zdravstvenu praksu, u našem 
slučaju oralno zdravlje. U prvom poglavlju raspravljat 
ćemo o tome koje vrijednosti su temeljne za stomatološku 
praksu. Kao akademska disciplina, stomatološka etika 

razvila je svoj posebni rječnik koji uključuje mnoge 
pojmove preuzete iz filozofije. Ipak, stomatološka etika 
nije filozofija koja se primjenjuje na stomatološku praksu, 
a ovaj Priručnik svojim čitateljima ne pretpostavlja bilo 
kakvu sličnost s filozofijom. Stoga se definicije ključnih 
pojmova nalaze na mjestima u tekstu gdje se pojavljuju ili 
u rječniku na kraju Priručnika. 


Zašto proučavati stomatološku etiku? 


«Sve dok je stomatolog učen i vješt liječnik, etika nije 
važna.» 

«O etici se uči u obitelji, ane na stomatološkom 
fakultetu.» 

«O stomatološkoj etici se uči promatranjem ponašanja 
starijih stomatologa, a ne iz knjiga ili predavanja.» 
«Etika je važna, ali naših kolegija je ionako već previše i 
nema mjesta za poučavanje o etici.» 


To su samo neki od najuobičajenijih razloga zašto se etici 
ne pripisuje velika uloga u rasporedu kolegija na 
stomatološkim fakultetima. Svaki od tih razloga je 
djelomično, ali samo djelomično, prihvatljiv. U svijetu se 
na sve više stomatoloških fakulteta shvaća kako se 
studentima treba pružiti odgovarajuće vrijeme i sredstva 
za učenje o etici. U tome im veliko ohrabrenje pružaju 
organizacije kao što je Svjetska stomatološka federacija 
FDI, kao i mnoge druge međunarodne i nacionalne 
organizacije koje se bavi stomatološkim zdravljem. Uz 
navedene primjere, dodatak C sadrži i kratak pregled 
izjava o etičkim nadležnostima stomatologa koje je 
sastavila Udruga za stomatološko obrazovanje u Europi, 
Opće stomatološko vijeće (UK), Udruga kanadskih 
stomatoloških fakulteta i Američka komisija za 
stomatološko ovlašćivanje. Važnost etike u 
stomatološkom obrazovanju očituje se kroz ovaj cijeli 
Priručnik. Zaključak je da etika jest i uvijek je bila bitna 
komponenta stomatološke prakse. Etički principi, poput 
poštovanja prema ljudima, informiranog pristanka i 
povjerljivosti, osnova su odnosa između stomatologa i 
pacijenta. Ipak, primjena tih principa u određenim 
situacijama je često problematična, jer se stomatolozi, 
pacijenti, članovi njihovih obitelji i ostalo osoblje koje se 
brine o oralnom zdravlju ne moraju slagati u tome koji je 
pravi način djelovanja u nekoj situaciji. 

Nadalje, razvoj stomatološke znanosti i tehnologije i 
promjene u društvenim vrijednostima i strukturama 
neprestano pružaju nove etičke izazove. Proučavanje 
etike priprema studente stomatologije i stomatologe da 
prepoznaju takve probleme i riješe ih na razuman i 
principijelan način, bez obzira radi li se o njihovoj 

interakciji s pacijentima, društvom ili njihovim kolegama ili 
o provođenju stomatološkog istraživanja. 


Stomatološka etika, profesionalizam, ljudska prava i 
zakonodavstvo 


Stomatologija je priznata profesija manje od dva stoljeća. 
Prije toga prožimala se s medicinom i stoga se podrijetlo 
stomatološke etike može naći u tradicionalnoj medicinskoj 
etici. Kao što će se vidjeti u prvom poglavlju, etika je bitan 
dio medicine još od vremena Hipokrata, grčkog liječnika iz 
petog stoljeća prije Krista, a smatra ga se utemeljiteljem 
lječničke etike. Koncept medicine kao profesije često se 
pripisuje Hipokratu, a liječnici polažu javnu zakletvu da će 
interes pacijenata uvijek pretpostavljati svojemu vlastitom 
interesu (za daljnje objašnjenje vidi treće poglavlje). 
Blizak odnos etike i profesionalizma u stomatologiji vidljiv 
je kroz cijeli ovaj Priručnik. 

U posljednje vrijeme na liječničku, ali i na stomatološku 
etiku, jako je utjecao razvoj ljudskih prava. U 
pluralističkom i multikulturalnom svijetu, s mnogo različitih 
moralnih tradicija, važni međunarodni sporazumi o 
ljudskim pravima mogu pružiti temelj stomatološkoj etici, 
koji je prihvatljiv bez obzira na sve nacionalne i 
kulturološke granice. Nadalje, stomatolozi se ponekad 
moraju baviti stomatološkim problemima nastalima zbog 
povreda ljudskih prava, poput nasilnog raseljavanja i 
mučenja. 

Na njih snažno utječu rasprave o tome je li briga o 
zdravlju ljudsko pravo, jer odgovor na to pitanje u 
određenim zemljama jako ovisi o tome tko ima pristup 
stomatološkoj zdravstvenoj zaštiti. Ovaj Priručnik će 
pažljivo razmotriti pitanja ljudskih prava i kako ona utječu 
na stomatološku praksu. Stomatološka etika je također 
usko povezana sa zakonodavstvom. U većini zemalja 
postoje zakoni koji točno određuju kako stomatolozi 
trebaju rješavati etička pitanja kod brige za pacijente i pri 
istraživanju. Uz to, službenici ovlašteni za regulativu i 
izdavanje stomatoloških dozvola u svakoj zemlji mogu 
kazniti stomatologe za kršenje etike. Obično su zahtjevi 
stomatološke etike i zakona slični. Ali etika se ne bi 
trebala miješati sa zakonom. Jedna od razlika među njima 
je u tome što se zakoni od jedne do druge zemlje mogu 
značajno razlikovati, dok se etika općenito može 
primijeniti bez obzira na nacionalne granice. Uz to, etika 
dosta često postavlja više standarde nego što to čini 
zakon te ponekad može doći do situacija u kojima se 
etika i zakon suprotstavljaju. U takvim okolnostima 
stomatolozi moraju sami doći do najbolje procjene je li 
bolje složiti se sa zakonom ili slijediti etičke principe. Kad 
se nepravedni zakoni suprotstavljaju etičkim principima, 
stomatolozi bi trebali osobno, ali i zajednički raditi na 
promjeni zakona. lako stomatolozi trebaju poznavati 
zakonske aspekte stomatologije, ovaj Priručnik se 
usredotočuje na etiku, moralne vrijednosti i profesionalnu 
predanost, a ne na zakon. 

21 
Zaključak 


Stomatologija je i znanost i umjetnost. Znanost se bavi 
onim što se može vidjeti i izmjeriti, a kompetentan 
stomatolog prepoznaje znakove oralne bolesti i zna kako 
održavati dobro oralno zdravlje. Ali znanstvena 
stomatologija ima svoja ograničenja, posebno s obzirom 
na ljudsku individualnost, kulturu, religiju, slobodu, prava i 
odgovornosti. Umjetnost stomatologije obuhvaća primjenu 
stomatološke znanosti i tehnologije na pojedine pacijente, 
obitelji i zajednice, među kojima ne postoje dvije jednake. 
Najveći dio razlika među pojedincima, obiteljima i 
zajednicama nikako nije ne-fiziološki i upravo u 
prepoznavanju i rješavanju teškoća kod tih razlika 
umjetnost, humanost i društvene znanosti, zajedno s 
etikom, igraju veliku ulogu. Zaista, etika se obogaćuje 
stajalištima i podacima tih drugih disciplina; npr. kazališno 
predstavljanje kliničke dileme može za etički osvrt i 
analizu biti snažnije od običnog opisa slučaja. 

Ovaj Priručnik može pružiti samo osnovni uvod u 
stomatološku etiku i neke od njezinih središnjih tema. 
Namjera mu je pružiti vam prikaz potrebe za neprestanim 
uzimanjem u obzir etičke dimenzije stomatologije, a 
posebno pomoći vam u snalaženju s etičkim pitanjima na 
koja ćete nailaziti u vlastitoj praksi. Popis izvora nalazi se 
u dodatku B, kako bi vam pomogao u proširenju znanja s 
tog područja. 

PRVO POGLAVLJE — 
OSNOVNA OBILJEŽJA STOMATOLOŠKE ETIKE 


Ciljevi 


Nakon što pročitate ovo poglavlje, trebali biste moći: 

- objasniti zašto je etika važna za stomatologiju 

- prepoznati glavne izvore stomatološke etike 

- prepoznati različite pristupe u donošenju etičkih odluka, 
uključujući i vlastite. 


Po čemu je stomatologija posebna? 


U svim dijelovima svijeta biti stomatolog znači nešto 
posebno. Ljudi k stomatolozima dolaze s nekima od 
svojim najsnažnijih potreba — za olakšanjem od boli i 
patnje i poboljšanjem oralnog zdravlja i dobrobiti. 
Dopuštaju stomatolozima da ih gledaju, dotiču i rade na 
njihovim tijelima te otkrivaju informacije o sebi za koje ne 
bi željeli da ih drugi znaju. To čine jer vjeruju da će njihovi 
stomatolozi djelovati u njihovom najboljem interesu. 

Kao što je već rečeno, stomatologija je priznata profesija. 
No, istovremeno ona je i komercijalna aktivnost, u kojoj 
stomatolozi koriste svoje umijeće kako bi zaradili za život. 
Postoji potencijalna napetost između ta dva aspekta 
stomatologije i održavanje odgovarajuće ravnoteže među 
njima često je teško. Neki stomatolozi mogu biti u 
iskušenju da smanje svoju predanost profesionalizmu 
kako bi povećali svoja primanja, npr. agresivnim 
oglašavanjem svoje prakse i/ili specijaliziranjem unosnih 
kozmetičkih postupaka. Ako odu predaleko, takva 
djelovanja mogu umanjiti poštovanje i povjerenje javnosti 
u cjelokupnu 

stomatološku profesiju, a rezultat je gledanje na 
stomatologe kao na još samo jednu skupinu poduzetnika 
koji svoje interese pretpostavljaju interesima ljudi kojima 
pružaju usluge. Takvo ponašanje je u sukobu sa 
zahtjevima Međunarodnih etičkih principa FDI-a za 
stomatološku profesiju prema kojima «stomatolog mora 
djelovati na način koji će doprinijeti utjecaju i ugledu 
profesije». 

Izgleda da komercijalni aspekt stomatologije ponekad 
prevlada nad profesionalnim aspektom pa se zbog toga u 
nekim zemljama status stomatologa pogoršava. Pacijenti 
koji su običavali bez pitanja prihvaćati savjete 
stomatologa, ponekad traže od njih da objasne svoje 
preporuke, ako se one razlikuju od informacija koje su 
dobili od drugih liječnika koji se brinu o oralnom zdravlju ili 
su ih pronašli na internetu. Ako su nezadovoljni 
rezultatima stomatološkog liječenja, bez obzira iz kojeg 
razloga, sve veći broj pacijenata se obraća sudu kako bi 
dobili odštetu od stomatologa. Štoviše, mnogi stomatolozi 
misle da ih se više ne poštuje kao prije. U nekim 
zemljama, kontrola oralnog zdravlja značajno se 
odmaknula od stomatologa i prešla je na menadžere i 
birokrate koji nemaju veze sa stomatologijom i neki od 
njih na stomatologe gledaju kao na prepreku, a ne kao na 
partnere u pružanju brige za oralno zdravlje svima u 
potrebi. Neke postupke koje su prije mogli izvoditi samo 
stomatolozi, sad izvode dentalni higijeničari, terapeuti, 
asistenti ili tehničari. 

lako ove promjene loše djeluju na status stomatologa, 
stomatologija je i dalje profesija koju jako cijene ljudi 
kojima su potrebne njezine usluge. Također, ona i dalje 
privlači velik broj vrlo nadarenih, marljivih i predanih 
studenata. 

Kako bi ispunili očekivanja pacijenata, studenata i javnosti 
općenito, važno je da stomatolozi prepoznaju i primjerom 
pokazuju najvažnije vrijednosti stomatologije, posebno 
suosjećanje, kompetentnost i neovisnost. Te vrijednosti, 
zajedno s poštivanjem osnovnih ljudskih prava, služe kao 
temelj stomatološke etike. 

Po čemu je stomatološka etika posebna? 


Suosjećanje, kompetentnost i neovisnost ne primjenjuju 
se isključivo na stomatologiju. No, stomatološka praksa 
od stomatologa zahtijeva da primjerom pokazuju te 
vrijednosti u višem obimu nego u drugim zanimanjima, 
uključujući i neke druge profesije. 

Suosjećanje, definirano kao razumijevanje i briga za 
osobu u teškoćama, vrlo je važno u stomatološkoj praksi. 
Kako bi pacijentu pomogao riješiti probleme, stomatolog 
mora prepoznati simptome koje pacijent doživljava, kao i 
uzrok tih simptoma te mora željeti pomoći pacijentu u 
otklanjanju boli. Pacijenti bolje reagiraju na postupak 
lječenja ako vide da stomatolog ozbiljno shvaća njihovu 
brigu i da prije svega liječi njih, a ne samo njihovu bolest. 
Od stomatologa se zahtijeva i očekuje vrlo visok stupanj 
kompetentnosti. Manjak kompetentnosti može imati vrlo 
ozbiljne posljedice za pacijente. Stomatolozi prolaze kroz 
dug period usavršavanja kako bi postigli kompetentnost, 
ali s obzirom na ubrzani napredak stomatološkog znanja, 
za njih je održavanje kompetentnosti neprekidni izazov. 
Štoviše, ne moraju usavršavati i razvijati samo svoje 
sposobnosti na području znanosti i svoje tehničko 
umijeće, nego također i svoje znanje, umijeće i stavove o 
etici, jer se s promjenama u stomatološkoj praksi i u 
društvenoj i političkoj okolini pojavljuju i nova etička 
pitanja. 

Neovisnost, ili samoodređenje, temeljna je vrijednost 
stomatologije koja se tijekom godina najviše razvila. 
Samostalni stomatolozi su tradicionalno uživali najviši 
stupanj kliničke neovisnosti u smislu donošenja odluka o 
tome gdje i kako raditi u praksi. Stomatolozi su kolektivno 
(stomatološka profesija) mogli slobodno odlučivati o 
standardima stomatološkog obrazovanja i stomatološke 
prakse. Kao i liječnici, stomatolozi smatraju da klinička i 
profesionalna neovisnost donosi dobrobit ne samo njima, 
nego i pacijentima, jer oslobađa stomatologe od 
podložnosti državnoj vlasti i korporacijskih ograničenja u 
pružanju optimalnog liječenja pacijenata. Kao što će se 
vidjeti u ovom Priručniku, državne vlade i ovlasti sve više 
ograničavaju neovisnost stomatologa. Usprkos tome, 
stomatolozi i dalje jako cijene svoju neovisnost i nastoje je 
održati koliko je god to moguće. Istovremeno, velik broj 
stomatologa u svijetu počeo je prihvaćati neovisnost 
pacijenata, što znači da bi pacijenti trebali biti oni koji 
donose odluke u pitanjima koja se tiču njih osobno. Ovaj 
Priručnik bavit će se primjerima potencijalnih sukoba 
između neovisnosti stomatologa i poštivanja neovisnosti 
pacijenta. 

Osim što se čvrsto drži tih triju važnih vrijednosti, 
stomatološka etika razlikuje se od opće etike koja je 
primjenjiva na svakoga i javno je objavljena u etičkom 

kodeksu ili sličnom dokumentu. Kodeksi se razlikuju od 
jedne zemlje do druge, pa čak i unutar iste zemlje, ali 
imaju mnogo sličnih obilježja, uključujući i pretpostavljanje 
interesa pacijenata svojim vlastitim interesima, 
nediskriminiranje pacijenata s obzirom na rasu, religiju ili 
ostala temeljna ljudska prava i zaštitu povjerljivih 
informacija o pacijentima. FDI je 1997. godine prihvatila 
Međunarodne etičke principe za stomatološku profesiju 
koji se odnose na stomatologe u cijelom svijetu. 

Međunarodni etički principi za stomatološku 
profesiju 


Ove međunarodne etičke principe za stomatološku 
profesiju svaki stomatolog treba smatrati niti vodiljom ili 
uputama. Te upute ne mogu pokriti sve lokalno, 
nacionalno, sve tradicije, zakonodavstvo ili okolnosti. 
Profesionalni stomatolog: 

- djelovat će u praksi u skladu s umjetnošću i znanjem 
stomatologije, te u skladu s principima humanosti 

- pazit će na oralno zdravlje pacijenata bez obzira na 
njihov individualni status 

Primarna dužnost svakog stomatologa jest štititi oralno 
zdravlje pacijenata. Ipak, stomatolog ima pravo odbiti 
liječiti pacijenta, osim ako se radi o hitnom zahvatu, iz 
humanih razloga ili ako državni zakoni propisuju drukčije. 
- uputit će na savjet i/ili postupak svakog pacijenta koji 
zahtijeva razinu kompetentnosti koja je viša od njegove 
Potrebe pacijenta su najvažnije i stomatolog treba uputiti 
na savjet ili postupak svakog pacijenta koji zahtijeva 
razinu kompetentnosti koja je viša od one koju on/ona 
posjeduje. 

- treba osigurati profesionalnu povjerljivost u vezi sa svim 
informacijama o pacijentima i postupcima njihovog 
lječenja 

Stomatolog mora biti siguran da njegovo cjelokupno 
osoblje poštuje pacijentovu povjerljivost, osim ako državni 
zakoni propisuju drukčije. 

- treba prihvatiti odgovornost za svoje pomoćnike i koristiti 
ih isključivo u skladu sa zakonom 

Stomatolog mora prihvatiti punu odgovornost za sve 
poduzete postupke liječenja te se niti jedan postupak ne 
smije prepustiti osobi koja nije kvalificirana za njegovo 
izvođenje ili joj to zakonom nije dozvoljeno. 

- treba etički djelovati u svim aspektima profesionalnog 
života i doprinositi pravilima profesionalnog zakona 

- treba i dalje razvijati svoje profesionalno znanje i 
umijeće 

Stomatolog ima dužnost održavati i dopunjavati 
profesionalnu kompetentnost kroz neprestano 
obrazovanje tijekom njegovog/njezinog profesionalnog 
života. 

- treba podupirati promicanje oralnog zdravlja 

Stomatolog treba sudjelovati u obrazovanju o oralnom 
zdravlju i treba podupirati i promicati prihvaćene mjere 
kako bi se poboljšalo oralno zdravlje stanovništva. 

- treba poštovati svoje profesionalne kolege i osoblje 
Stomatolog se prema svima koji su dio tima koji brine o 
oralnom zdravlju treba ponašati na profesionalan način i 
treba rado pomagati svojim kolegama, te pokazivati 
poštovanje prema različitostima u profesionalnom 
mišljenju. 

- treba se ponašati na način koji će doprinijeti utjecaju i 
ugledu profesije. 

Tko odlučuje što je etično? 


Etika je pluralistička. Pojedinci se međusobno ne slažu o 
tome što je ispravno, a što je pogrešno, a čak i kad se 
slažu, to je često iz različitih razloga. U nekim društvima 
takvo neslaganje smatra se normalnim i postoji velika 
sloboda u ponašanju ljudi prema vlastitim željama, sve 
dok se ne ugrožavaju prava drugih. Ta individualna 
sloboda može predstavljati izazov za stomatologe i 
njihove pacijente, čije se etičke različitosti moraju 
nadvladati kako bi se postigao zajednički cilj. U 
tradicionalnijim društvima ljudi se više slažu u etičkim 
pitanjima, ali i društvo vrši pritisak za djelovanjem na 
određeni način, koji ponekad podupire i zakon. U takvim 
društvima kultura i religija često imaju dominantnu ulogu u 
određivanju etičkog ponašanja. Odgovor na pitanje «tko 
odlučuje što je etično za ljude općenito?» stoga se 
razlikuje od jednog društva do drugog, a ponekad i u 
istom društvu. U liberalnim društvima pojedinci imaju 
veliku slobodu samostalnog odlučivanja o tome što je 
etično, iako je vjerojatno da na njih djeluju njihove obitelji, 
prijatelji, religija, mediji i drugi vanjski izvori. U 
tradicionalnijim društvima, starješine obitelji i klanova, 
religijski autoriteti i politički vođe obično imaju veću ulogu 
od pojedinaca u određivanju što je etično. 

Bez obzira na te razlike, izgleda da se ljudi svugdje mogu 
složiti u nekim temeljim etičkim principima, naime, u 
osnovnim ljudskim pravima izloženima u Univerzalnoj 
deklaraciji Ujedinjenih naroda o ljudskim pravima, te u 
drugima posvuda prihvaćenim i službeno potvrđenim 
dokumentima. Ljudska prava koja su posebno važna za 

stomatološku etiku uključuju prava na slobodu od 
diskriminacije, na slobodu mišljenja i izražavanja, na 
jednak pristup javnim službama u nekoj zemlji, te na 
zdravstvenu brigu. Za stomatologe je pitanje «tko 
odlučuje što je etično?» donedavno imalo ponešto drukčiji 
odgovor nego za ljude općenito. Tijekom posljednja dva 
stoljeća stomatologija je razvila vlastite standarde 
ponašanja za svoje članove, a ti standardi predstavljeni 
su u etičkom kodeksu i sličnim političkim dokumentima. 
Na globalnoj razini, FDI je predstavila širok spektar etičkih 

izjava koje točno određuju kakvo se ponašanje očekuje 

od stomatologa bez obzira na to gdje žive i rade (vidi 

dodatak B). U mnogim zemljama, ako ne i u većini, 

stomatološke udruge odgovorne su za razvoj i provođenje 
primjenjivih etičkih standarda. Ovisno o pristupu neke 
zemlje zakonu o zdravlju, ti standardi mogu imati 
zakonski status. 

Povlastica stomatološke profesije da sama može odrediti 

vlastite etičke standarde nikad nije bila apsolutna. Na 

primjer: 

* —Stomatolozi su se uvijek morali držati općeg zakona 
zemlje i ponekad ih se kažnjavalo za ponašanje 
suprotno tim zakonima. 

* Neke stomatološke udruge su pod snažnim utjecajem 
religijskih učenja, koje svojim članovima postavljaju 
dodatne obveze, uz one koje se primjenjuju na sve 
stomatologe. 

e Umnogim zemljama organizacije koje postavljaju 
standarde ponašanja stomatologa i nadgledaju 
njihovo provođenje danas imaju značajno ne- 
stomatološko članstvo. 

Etičke direktive stomatoloških udruga općenite su prirode; 
ne mogu se baviti sa svakom situacijom s kojom se 
stomatolozi susreću u svojoj praksi. U većini situacija 
stomatolozi moraju sami odlučiti koji je pravi način 
djelovanja, ali kod donošenja takvih odluka pomaže 
upoznatost s onime što bi drugi stomatolog učinio u 
sličnoj situaciji. Stomatološki etički kodeks i političke 
izjave odražavaju opći konsenzus o tome kako bi 
stomatolozi trebali djelovati i treba ih se pridržavati osim 
ako postoje dobri razlozi za djelovanje na drukčiji način. 


Mijenja li se stomatološka etika? 


Može postojati mala sumnja da su se neki aspekti 
stomatološke etike tijekom godina promijenili. Donedavno 
su stomatolozi imali pravo i dužnost odlučiti kako liječiti 
pacijente, te nisu imali obvezu dobiti od pacijenta 
informirani pristanak. Nasuprot tome, UK Opće 
stomatološko vijeće stomatologe sad savjetuje da je: 
«opći zakonski i etički princip da morate dobiti valjani 
pristanak prije nego započnete s postupkom liječenja ili 
tjelesnog pregleda ili pružanjem osobne njege pacijentu. 
Ovaj princip odražava pravo pacijenata da odrede što se 
događa s njihovim tijelima i temeljni je dio dobre prakse.» 
Mnogi pojedinci danas traže savjet na internetu i drugim 
izvorima informacija o zdravlju i nisu pripravni prihvatiti 
preporuke stomatologa ako im nisu potpuno objašnjene i 
opravdane. lako je ovo ustrajanje na informiranom 
donošenju odluka daleko od univerzalnog, čini se da se 
širi i simptomatično je za opće poboljšanje odnosa 
između pacijenta i stomatologa, što povećava različite 
etičke obveze stomatologa. 

Donedavno su se stomatolozi smatrali odgovornima samo 
sebi, svojim kolegama u stomatološkoj profesiji i, ako su 

vjernici, Bogu. Danas oni imaju dodatne odgovornosti — 
svojim pacijentima, trećim stranama kao što su 
upravljane organizacije javnog zdravstva, regulatornim 
ovlastima sa stomatološkom dozvolom, te često i 
sudovima. Te različite odgovornosti mogu biti u 
međusobnom sukobu, kao što će se vidjeti u raspravi o 
dvostrukoj odanosti u trećem poglavlju. 

Stomatološka etika promijenila se i na druge načine. Dok 
je donedavno isključiva odgovornost stomatologa bila 
prema njihovim pacijentima, danas je opće prihvaćeno da 
stomatolozima moraju biti važne i potrebe društva, na 
primjer, kod namjene ionako ograničenih sredstava 
zdravstvene zaštite (treće poglavlje). Štoviše, napredak u 
stomatološkoj znanosti i tehnologiji donosi nova etička 
pitanja na koja tradicionalna stomatološka etika ne može 
odgovoriti. Zdravstvena informatika i elektronski podaci o 
pacijentu, promijenjeni obrasci prakse i skupi novi uređaji 
velik su potencijal za dobrobit pacijenata, ali su i 
potencijalno štetni, ovisno o tome kako se koriste. Kako bi 
stomatolozima pomogle da odluče hoće li i pod kojim 
uvjetima koristiti ta sredstva, stomatološke udruge trebaju 
koristiti drukčije analitičke metode, a ne se samo oslanjati 
na već postojeće etičke kodekse. 

Bez obzira na te očigledne promjene u stomatološkoj 
etici, među stomatolozima postoji opće prihvaćeni 
dogovor da se temeljne vrijednosti i stomatološki etički 
principi ne mijenjaju, ili se bar ne bi trebali mijenjati. 
Neizbježno je da će ljudi uvijek biti izloženi oralnim 
bolestima, te će i dalje imati potrebu da se suosjećajni, 
kompetentni i neovisni stomatolozi brinu za njih. 

Razlikuje li se stomatološka etika od jedne zemlje do 
druge? 


Kao što se stomatološka etika može promijeniti i mijenja 
se tijekom vremena, zbog razvoja stomatološke znanosti i 
tehnologije, kao i društvenih vrijednosti, ona se također 
razlikuje od jedne zemlje do druge, što ovisi o već 
spomenutim čimbenicima. Kod oglašavanja, na primjer, 
postoji značajna različitost mišljenja među nacionalnim 
stomatološkim udrugama. Neke udruge ga zabranjuju, 
neke su neutralne, dok ga druge prihvaćaju pod 
određenim uvjetima. Također, kad se radi o dostupnosti 
oralne njege, neke nacionalne udruge podržavaju 
jednakost svih građana, dok su druge spremne tolerirati 
velike nejednakosti. U nekim zemljama postoji značajan 
interes za etička pitanja do kojih dolazi zbog napredne 
stomatološke tehnologije, dok se u zemljama koje nemaju 
pristup takvoj tehnologiji takva pitanja ne postavljaju. 
Stomatolozi u nekim zemljama uvjereni su da ih njihova 
vlast neće prisiljavati na činjenje nečeg neetičkog, dok im 
u drugim zemljama može biti teško zadovoljiti njihove 
etičke obveze, na primjer, održavati povjerljivost 
pacijenata pred policijom ili odgovoriti na zahtjev vojske 
za prijavljivanjem «sumnjivih» ozljeda; svako ohrabrivanje 
stomatologa da djeluju neetički treba biti razlog za veliku 
zabrinutost. 

lako te razlike mogu izgledati značajno, sličnosti su 
daleko veće. Stomatolozi svugdje u svijetu imaju mnogo 
toga zajedničkog i kad se ujedine u organizaciju kao što 
je FDI, obično postižu dogovor o dvojbenim etičkim 
pitanjima, iako to često zahtijeva dugačke rasprave. 
Temeljne vrijednosti stomatološke etike, poput 
suosjećanja, kompetentnosti i neovisnosti, zajedno s 
iskustvom i vještinama stomatologa u svim aspektima 
stomatologije, pružaju zdravu osnovu za analiziranje 

etičkih pitanja u stomatologiji i donose rješenja koja su u 
najboljem interesu pojedinih pacijenata i građana i javnog 
zdravstva općenito. 


Uloga FDlI-a 


Kao jedina međunarodna organizacija koja želi 
predstavljati sve stomatologe, bez obzira na nacionalnost 
ili specijalnost, FDI je preuzela ulogu utvrđivanja općih 
standarda u stomatološkoj etici koji se primjenjuju svugdje 
u svijetu. Uz Međunarodne etičke principe za 
stomatološku profesiju, FDI je usvojila političke izjave o 
mnogim specifičnim etičkim pitanjima, kao i ostalim 
pitanjima koja se odnose na oralno zdravlje, politiku 
oralnog zdravlja i stomatološku profesiju (vidi dodatak B). 
Opća skupština FDI-a redovito pregledava postojeće 
političke izjave i usvaja nove. 


Kako FDI odlučuje što je etično? 


Nije lako postići međunarodni sporazum o dvojbenim 
etičkim pitanjima, čak i u relativno blisko povezanoj 
skupini kao što su stomatolozi. Radna skupina FDI-a za 
etiku i stomatološko zakonodavstvo je kroz Odbor za 
stomatološku praksu odgovorna za pripremanje izjava o 
etičkim pitanjima i za izmjene i dopune postojećih izjava, 
koje pregledavaju i odobravaju Vijeće i Opća skupština. U 
svojem odlučivanju što je etično, FDI se poziva na 
povijest stomatološke etike i način na koji je ona 
predstavljena u prijašnjim etičkim izjavama. Također 
uzima u obzir i druga stajališta o temi o kojoj je riječ, i od 
strane nacionalnih i međunarodnih organizacija, te 
pojedinaca koji imaju etičko znanje. U nekim pitanjima, 
kao što je informirani pristanak, FDI se slaže s većinskim 
stajalištem. U drugima, kao što je povjerljivost osobnih 

stomatoloških informacija, stajalište stomatologa možda 
mora biti snažno promicano protiv stajališta tih vlasti, 
upravitelja zdravstvenog sustava i/ili komercijalnih 
poduzetnika. Osobina koja označava pristup FDI-a etici 
jest prednost koju ona pripisuje pojedinom pacijentu ili 
predmetu istraživanja. Kao što Međunarodni etički principi 
za stomatološku profesiju kažu: «Potrebe pacijenta su 
najvažnije...» 

Kako pojedinci odlučuju što je etično? 


Za samostalne stomatologe i studente stomatološka etika 
ne predstavlja jednostavno slijeđenje preporuka FDlI-a ili 
drugih stomatoloških organizacija. Te preporuke su 
obično općenite prirode i pojedinci moraju odlučiti jesu li 
one primjenjive na situaciju s kojom su suočeni. Štoviše, 
u stomatološkoj praksi pojavljuju se mnoga etička pitanja 
za koja ne postoje upute od stomatoloških udruga. 
Pojedinci su ti koji su odgovorni za donošenje vlastitih 
etičkih odluka i za njihovo provođenje. 

Postoje različiti načini pristupa etičkim pitanjima, poput 
primjera koji se nalaze na početku ovog Priručnika. Oni 
se mogu grubo podijeliti u dvije kategorije: neracionalnu i 
racionalnu. Važno je napomenuti da neracionalno ne 
znači iracionalno (tj. nerazumno), već jednostavno da se 
razlikuje od sistematskog, racionalnog donošenja odluka. 

Neracionalni pristupi: 

- Poslušnost je uobičajeni način donošenja etičkih odluka, 
posebno kad se radi o djeci i ljudima koji rade unutar 
autoritarnih struktura (npr. u vojsci, policiji, nekim 
religijskim organizacijama, mnogim tvrtkama). Moralnost 
se sastoji u poštivanju pravila ili uputa onih koji imaju 
vlast, bez obzira slažete li se s njima ili ne. 

- Oponašanje je slično poslušnosti u tome što podređuje 
nečiju procjenu što je ispravno ili pogrešno u procjeni 
druge osobe, u ovom slučaju, uzora. Moralnost se sastoji 
u slijeđenju primjera tog uzora. To je za stomatologe u 
usponu možda najčešći način učenja stomatološke etike, 
uzori su im stariji stomatolozi, a način učenja o moralu je 
promatranje i usvajanje predstavljenih vrijednosti. 

- Osjećaj ili Želja je subjektivni pristup moralnom 
donošenju odluka i ponašanju. Ispravno je ono što 
osjećate ispravnim ili ono što zadovoljava nečiju želju; 
pogrešno je ono što osjećate pogrešnim ili ono što 
frustrira nečiju želju. Mjera moralnosti u ovom slučaju se 
nalazi unutar svakog pojedinca te se, naravno, jako 
razlikuje od jednog do drugog, a tijekom vremena čak i 
unutar samog pojedinca. 

- Intuicija je trenutna percepcija ispravnog načina 
reagiranja u određenoj situaciji. Slična je želji po tome što 
je potpuno subjektivna; no, različita je zbog toga što je dio 
razmišljanja, a ne dio volje. U tom smislu bliža je 
racionalnom obliku etičkog donošenja 

odluka nego poslušnost, oponašanje, osjećaj i želja. Ipak, 
ona nije ni sistematična ni refleksivna, već usmjerava 
moralne odluke samo kroz unutarnji osjećaj. Poput 
osjećaja i želje, ona se može jako razlikovati od jednog 
pojedinca do drugog, a tijekom vremena čak i unutar 
samog pojedinca. 

- Navika je vrlo učinkovita metoda moralnog donošenja 
odluka, jer nema potrebe za ponavljanjem sistematičnog 
postupka donošenja odluka svaki put kad se pojavi 
pitanje o moralu slično već doživljenom. No, postoje i loše 
navike (npr. laganje), kao i dobre (npr. govorenje istine); 
štoviše, situacije do kojih dolazi, a izgledaju slično već 
doživljenima, mogu zahtijevati značajno različita rješenja. 
Stoga, iako navike mogu biti korisne, nije uputno osloniti 
se samo na njih. 


Racionalni pristupi: 

Kao i proučavanje moralnosti, etika prepoznaje 
rasprostranjenost i korisnost tih neracionalnih pristupa za 
donošenje odluka i ponašanje. Ipak, prije svega se 
zadržava na racionalnim pristupima. Četiri takva pristupa 
su deontologija, konzekvencionalizam, principijelizam i 
etika vrline. 

- Deontologija uključuje traženje dobro utemeljenih pravila 
koja će služiti kao osnova za donošenje moralnih odluka. 
Primjer jednog takvog pravila jest, «Odnosite se prema 
svim ljudima jednako.» Njegov temelj može biti religijski 
(npr. vjerovanje da su sva bića koja je Bog stvorio 
jednaka) ili nereligijska (npr. sva ljudska bića imaju gotovo 
jednake gene). Kad su pravila jednom utvrđena, ona se 
moraju primjenjivati u određenim situacijama, a često ima 
dovoljno mjesta za 

neslaganje o tome što ta pravila zahtijevaju (npr. imaju li 
zbog svoje jednakosti svi ljudi pravo na osnovnu oralnu 
njegu). 

- Konzekvencionalizam temelji donošenje etičkih odluka 
na analizi mogućih posljedica ili rezultata različitih izbora i 
djelovanja. Ispravno djelovanje jest ono koje rezultira 
najboljim ishodima. Naravno, može doći do neslaganja 
oko toga što je, zapravo, dobar ishod. Jedan od 
najpoznatijih oblika konzekvencionalizma, utilitarizam, 
kao svoju mjeru koristi «korisnost» i definira je kao 
«najveće dobro za najveći broj». Ostale mjere koje se 
koriste u donošenju odluka u zdravstvu uključuju 
učinkovitost troškova i kvalitetu života koje se mjere 
prema dvodimenzionalnoj mjeri QALY (vrijeme + kvaliteta 
života) ili DALY (vrijeme + onesposobljenost u životu). Oni 
koji podržavaju konzekvencionalizam obično se ne bave 
principima; principe je preteško prepoznati, uzeti u obzir i 
primijeniti, te oni ni u kom slučaju ne uzimaju u obzir ono 
što je po njihovom mišljenju zaista važno u donošenju 
odluka — ishode. No, zbog tog neobaziranja na principe 
konzekvencionalizam se često optužuje da djeluje po 
pravilu «rezultat opravdava sredstva», npr. da se 
individualna ljudska prava mogu žrtvovati kako bi se 
postigao društveni cilj. Štoviše, konzekvencionalisti se ne 
mogu složiti koji rezultati trebaju biti odlučujući za 
procjenjivanje odluka i ponašanja. 

- Principijelizam, kao što mu i ime govori, koristi etičke 
principe kao osnovu za donošenje moralnih odluka. Te 
principe primjenjuje na određene slučajeve ili situacije 

kako bi došlo do odluke o tome što je najbolje učiniti, 
uzimajući u obzir i pravila i posljedice. Principijelizam je 

u najnovijim etičkim raspravama vrlo utjecajan, posebno u 
SAD-u. Četiri principa, neovisnost, dobrotvornost, ne- 
štetnost i pravda, prepoznati su kao najvažniji u etičkom 
donošenju odluka u zdravstvu. Principi zaista imaju važnu 
ulogu u racionalnom donošenju odluka. Ipak, izbor tih 
četiriju principa, a posebno davanje prednosti neovisnosti 
pred svim ostalima, odraz je zapadne liberalne kulture i 
ne mora nužno biti univerzalan. Štoviše, ta četiri principa 
se u određenim situacijama često sukobljavaju i dolazi do 
potrebe za nekim kriterijima ili postupcima koji bi mogli 
riješiti takve sukobe. 

- Etika vrline se manje usredotočuje na donošenje odluka, 
a više na karakter donositelja odluka koji se odražava u 
njihovom ponašanju. Vrlina je oblik moralne izvrsnosti ili 
kompetentnosti. Kao što je rečeno, jedna od vrlina koja je 
posebno važna za stomatologe jest suosjećajnost. Ostale 
su: iskrenost, čestitost i predanost. Stomatolozi koji 
posjeduju te vrline lakše će donositi dobre odluke i 
primjenjivat će ih na dobar način. Ipak, čak i takve osobe 
često nisu sigurne kako djelovati u određenim situacijama 
i nisu izuzete od donošenja pogrešnih odluka. 

Nijedan od ta četiri pristupa, ili neki drugi koje se 
predlaže, dosad nisu univerzalno prihvaćeni. To se 
djelomično može objasniti činjenicom da svaki pristup ima 
i prednosti i slabosti. Etičke teorije slične su znanstvenim 
teorijama u tome da su sve uvjerljive, ali neke su 
dokazano superiorne drugima. Štoviše, pojedinci se 
međusobno razlikuju u svojim sklonostima prema 
racionalnom pristupu etičkog donošenja odluka, 

baš kao i u svojim sklonostima prema neracionalnom 
pristupu. No, zbog činjenice da principijelizam uzima u 
obzir i pravila i posljedice, bilo bi najbolje donositi kliničke 
etičke odluke na licu mjesta, ukoliko se uzmu u obzir sva 
važna pravila i posljedice. Etika vrline je posebno važna 
kako bi se osiguralo da je ponašanje osobe koja donosi 
odluku vrijedno divljenja, kako pri donošenju odluke tako i 
pri njezinoj primjeni. 

Što sve to znači u praksi? Kad je suočen s problemom za 
koji ne postoji jasno rješenje, stomatolog se može koristiti 
jednim od sljedećih algoritama: 


1. ODLUČITI 

- Odredite je li trenutna situacija etička. 

- Proučite autoritativne izvore poput etičkih kodeksa i 
politike stomatoloških udruga i savjetujte se s uglednim 
kolegama kako biste vidjeli na koji način stomatolozi 
obično rješavaju takve situacije. 

- Razmotrite alternativna rješenja u svjetlu principa i 
vrijednosti koje ona podupiru i njihove moguće posljedice. 

- Informirajte ljude na koje će vaše predloženo rješenje 
utjecati i raspravite s njima o tome. 

- Donesite odluku i ponašajte se u skladu s njom, s 
osjetljivošću za druge na koje ona utječe. 

- Procijenite svoju odluku i budite spremni u budućnosti 
djelovati na drukčiji način. 

2. PKO 
Procijeniti 

- Jeli to istina? 

- Jeli to točno? 

- Jeli pravedno? 
- Jeli kvalitetno? 
- Jeli legalno? 


Komunicirati 

- Jeste li slušali? 

- Jeste li informirali pacijenta? 

- Jeste li objasnili ishode? 

- Jeste li ponudili alternativna rješenja? 


Odlučiti 

- Jeli sad najbolje vrijeme? 

- Jeli u okviru vaših mogućnosti? 

- Jeli u najboljem interesu pacijenta? 
- Jeli to ono što biste željeli za sebe? 

Zaključak 

Ovo poglavlje postavlja teren za ono što slijedi. Kad se 
radi o specifičnim pitanjima stomatološke etike, dobro je 
ne zaboraviti da su se stomatolozi u prošlosti također 
suočavali s istim problemima i da njihovo cjelokupno 
iskustvo i mudrost danas može biti vrlo vrijedno. FDI i 
druge stomatološke udruge nastavljaju tu tradiciju i 
stomatolozima pružaju vrlo važne upute o etici. Ipak, 
usprkos pretežitom slaganju o etičkim pitanjima među 
stomatolozima, pojedinci se ponekad ne slažu u tome 
kako rješavati određene slučajeve. Štoviše, stajališta 
stomatologa mogu biti prilično različita od pacijentovih i 
od drugih pružatelja zdravstvenih usluga. Kao prvi korak u 
rješavanju etičkih sukoba, za stomatologe je važno 
razumjeti različite pristupe donošenju etičkih odluka, 
uključujući njihove vlastite i one koje donose ljudi s kojima 
dolaze u kontakt. To će im pomoći odrediti samima sebi 
na koji način najbolje djelovati i objasniti svoje odluke 
drugima. 

DRUGO POGLAVLJE - STOMATOLOZI I PACIJENTI 


Ciljevi 
Nakon što ste obradili ovo poglavlje, trebali biste moći: 

- objasniti zašto svi pacijenti zaslužuju poštovanje i jednak 
pristup; 

- prepoznati osnovne elemente informiranog pristanka; 

- objasniti na koji način se donose odluke o liječenju djece 
i pacijenata koji nisu sposobni sami donositi odluke; 

- objasniti opravdanost pacijentove povjerljivosti i 
prepoznati opravdane iznimke u toj povjerljivosti; 

- razumjeti svoje etičke obveze prema pacijentima koji ne 
žele surađivati; 

- razmotriti što učiniti s pacijentima koji si ne mogu priuštiti 
potrebnu oralnu zdravstvenu njegu. 


Razmatranje prvog slučaja 


Dr. P. radi u stomatološkoj praksi već 32 godine. Njegovi 
stariji pacijenti vole njegovu predanost i obično mu rado 
prepuštaju odluke o tome na koji način će ih liječiti. S 
druge strane, neki njegovi mlađi pacijenti ne vole njegov, 
po njihovom mišljenju, paternalistički pristup i manjak 
informacija o mogućnostima liječenja. Kad ga je Carole J., 
28-godišnja računovotkinja, zamolila da joj preporuči 
ortodonta kako bi se ispravio njezin nepravilan zagriz, dr. 
P. je to odbio jer po njegovom profesionalnom mišljenju to 
nije potrebno. On će, dakle, radije izgubiti 

pacijenta nego popustiti u svojem principu po kojemu je 
jedino on taj koji dobro i korisno liječi pacijente, te im neće 
spominjati ostale postupke liječenja niti ukazivati na njih 
ako smatra da su nepotrebni ili štetni. 


Što je posebnost odnosa između stomatologa i pacijenta? 


Odnos između stomatologa i pacijenta je temeljni kamen 
stomatološke prakse te stoga i stomatološke etike. Kao 
što je rečeno, Međunarodni etički principi za stomatološku 
profesiju govore da su «potrebe pacijenta najvažnije...» 
Kao što smo raspravljali u prvom poglavlju, tradicionalna 
interpretacija odnosa između stomatologa i pacijenta kao 
paternalističkog, prema kojoj stomatolog donosi odluke, a 
pacijent im se pokorava, posljednjih godina se posvuda 
odbacuje, i u etici i u zakonu, u korist jednakopravnog 
partnerstva. Ipak, mnogi pacijenti nisu u stanju ili ne žele 
donositi odluke o vlastitom stomatološkom liječenju pa je 
neovisnost pacijenta vrlo često problematična. Jednako 
problematični su i drugi aspekti odnosa, poput obveze 
stomatologa da održava pacijentovu povjerljivost u eri 
računalnih zapisa stomatoloških podataka i zahtjeva 
agencija s konkurentnim interesima za pacijentovim 
podacima, te pružanja usluga pacijentima koji si ih ne 
mogu priuštiti. Ovaj odjeljak bavit će se sa šest tema koje 
predstavljaju posebno izazovne probleme stomatolozima 
U njihovoj svakodnevnoj praksi: poštovanje i jednak odnos 
prema pacijentima; komunikacija i pristanak; donošenje 
odluka za nesposobne pacijente; povjerljivost; pacijenti 
koji ne žele surađivati i financijska ograničenja u liječenju. 

dd 
Poštovanje i jednak odnos prema pacijentima 


Vjerovanje da sva ljudska bića zaslužuju poštovanje i 
jednak odnos je relativno novo. U većini društava 
nepoštovanje i nejednak odnos prema pojedincima i 
skupinama smatrali su se normalnim i prirodnim. Jedna 
od takvih praksa bilo je ropstvo, koje se u europskim 
kolonijama i u SAD-u nije iskorijenilo do 19. stoljeća i, 
premda nezakonito, još uvijek postoji u nekim dijelovima 
svijeta. Žene još uvijek doživljavaju manjak poštovanja i 
nejednak odnos u mnogim zemljama. Diskriminacija na 
temelju rase, godina, nesposobnosti ili seksualne 
orijentacije vrlo je raširena. Naravno, ostaje značajan 
otpor prema tvrdnji da se prema svim ljudima treba 
ponašati jednako. Postepeni preustroj društva, koji još 
uvijek traje, prema vjerovanju u jednakost svih ljudi počeo 
je u 17. i 18. stoljeću u Europi i Sjevernoj Americi. Vodile 
su ga dvije suprotne ideologije: nova interpretacija 
kršćanske vjere i antikršćanski racionalizam. Prva je 
potaknula Američku revoluciju i Zakon o pravima; a 
potonji Francusku revoluciju i njoj slična politička 
događanja. Pod tim dvostrukim utjecajem, demokracija je 
Temeljila se na vjerovanju u političku jednakost svih 
muškaraca (a mnogo kasnije i žena) i posljedičnom pravu 
glasa o tome tko će im biti na vlasti. 

U 20. stoljeću došlo je do značajne razrade koncepta 
ljudske jednakosti u smislu ljudskih prava. Jedan od prvih 
koraka koji su poduzeli novoosnovani Ujedinjeni narodi 
bio je utvrđivanje Univerzalne deklaracije o ljudskim 
pravima (1948.), u čijem prvom članku stoji da su «Sva 
ljudska bića rođena slobodna u dostojanstvu i 

pravima.» Mnoga druga nacionalna i međunarodna tijela 
promicala su prava, ili za sva ljudska bića, za sve 
građane određene zemlje, ili za određene skupine ili 
pojedince («prava djece», «prava pacijenata», «prava 
potrošača», itd.). Brojne organizacije osnovane su kako bi 
promicale djelovanja prema tim izjavama. No, nažalost, 
ljudska prava se još uvijek ne poštuju u mnogim 
zemljama. Tijekom godina, stomatološka profesija imala 
je pomalo konfliktna stajališta o jednakosti i pravima 
pacijenata. S jedne strane, stomatolozima se govori da 
«ne odbijaju primiti pacijenta u svoju praksu ili pružiti 
stomatološku uslugu pacijentima zbog njihove rase, vjere, 
boje kože, spola ili nacionalnosti» (Američka 
stomatološka udruga: Etički principi i kodeks 
profesionalnog ponašanja). Istovremeno, Međunarodni 
etički principi FDI-a za stomatološku profesiju određuju 
pravo stomatologa da «odbije pružiti uslugu pacijentu, 
osim ako se radi o hitnom slučaju, iz humanitarnih 
razloga, ili ako državni zakoni pripisuju drukčije.» lako 
opravdani razlozi za takvo odbijanje obuhvaćaju 
cjelokupnu praksu, (manjak) obrazovnih kvalifikacija i 

specijalizacije, ukoliko stomatolozi ne moraju dati nikakav 
razlog za odbijanje pacijenta, omogućava da jednostavno 
prakticiraju diskriminaciju bez da ih se smatra 
odgovornima. Savjest stomatologa, a ne zakon ili 
disciplinske ovlasti, ovdje može biti jedino sredstvo 
sprječavanja ugrožavanja ljudskih prava. Čak i kad se 
stomatolozi ne ponašaju ugrožavajuće prema poštovanju 
ljudskih prava i jednakosti pri odabiru svojih pacijenata, 
oni to još uvijek mogu činiti svojim stavovima prema 
pacijentima i ophođenju prema njima. Kao što je rečeno u 
prvom poglavlju, suosjećajnost je temeljna 

vrijednost stomatologije i osnovni je element dobrog 
terapeutskog odnosa. Suosjećajnost se temelji na 
poštovanju pacijentovog dostojanstva i vrijednosti, ali ide i 
dalje od toga priznavanjem i reagiranjem na pacijentovu 
ranjivost zbog bolesti i/ili onesposobljenosti. Ako pacijenti 
osjete suosjećajnost stomatologa, vjerojatnije je da će 
imati povjerenja da stomatolog čini što je najbolje za njih, 
a to povjerenje može doprinijeti procesu oporavka. 

Kako bi zaštitili povjerenje koje je ključno za odnos 
između stomatologa i pacijenta, stomatolozi ne bi trebali 
napuštati pacijente koje su prije liječili. Etički principi i 
kodeks profesionalnog ponašanja Američke stomatološke 
udruge tvrdi: «Kad je stomatolog već proveo postupak 
lječenja, on ne bi trebao prekinuti to liječenje bez da 
pacijentu dade odgovarajuću obavijest i priliku da primi 
usluge od drugog stomatologa. Treba paziti da tijekom 
tog postupka ne bude ugroženo pacijentovo oralno 
zdravlje.» 

Postoje mnogi razlozi zašto stomatolog želi okončati svoj 
odnos s nekim pacijentom, na primjer, preseljenje 
stomatologa ili prestanak rada, zatim pacijentovo 
odbijanje ili nemogućnost plaćanja stomatoloških usluga, 
međusobna netrpeljivost stomatologa i pacijenta, 
pacijentovo odbijanje da se složi s preporukama 
stomatologa, itd. Razlozi mogu biti potpuno opravdani, ali 
mogu biti i neetički. Kad razmišljaju o poduzimanju takvog 
koraka, stomatolozi bi trebali potražiti savjet u svojem 
Etičkom kodeksu i drugim sličnim dokumentima s 
uputama, te pažljivo razmotriti svoje motive. Trebali bi biti 
spremni opravdati svoju odluku pacijentu, a ako je 
potrebno i trećoj strani. Ako je motiv opravdan, 
stomatolog bi trebao pomoći pacijentu u pronalaženju 
drugog odgovarajućeg stomatologa ili, ako to nije 

moguće, trebao bi pacijentu dati odgovarajuću obavijest o 
prekidu pružanja usluga, kako bi pacijent mogao naći 
drugog stomatologa. Ako motiv nije opravdan, npr. temelji 
se na rasnim predrasudama, stomatolog bi trebao nešto 
poduzeti da ispravi tu manu. 

Mnogi stomatolozi, a posebno oni u javnom sektoru, 
često nemaju izbora u odabiranju pacijenata koje liječe. 
Neki pacijenti su nasilni i predstavljaju prijetnju sigurnosti 

stomatologa ili službenog osoblja. Drugi se mogu opisati 
jedino kao odbojni zbog svojih asocijalnih stavova i 
ponašanja. Jesu li se takvi pacijenti odrekli svojeg prava 
na poštovanje i jednak odnos, ili se od stomatologa 
očekuje da poduzmu posebne, možda čak junačke, 
korake prema izgrađivanju i održavanju terapeutskih 
odnosa s njima? Kod takvih pacijenata stomatolozi 
moraju uskladiti svoju odgovornost zbog vlastite i 
sigurnosti i dobrobiti svojeg osoblja, uz svoju dužnost 
promicanja dobrobiti svojih pacijenata. Moraju pokušati 
pronaći načine na koje će dostojno ispuniti te dvije 
obveze. Ako to nije moguće, trebaju pokušati poduzeti 
druge mjere za liječenje pacijenata. 

Još jedan izazov principu poštovanja i jednakog odnosa 
prema svim pacijentima pojavljuje se kod pružanja njege 
zaraženim pacijentima. Često se u tom smislu 
usredotočuje na HIV/AIDS, ne samo zato jer je to 
smrtonosna bolest, nego i zato jer se povezuje s 
društvenim predrasudama. No, postoje i mnoge druge 
ozbiljne zarazne bolesti, uključujući i neke koje se lakše 
prenose na pružatelje zdravstvenih usluga nego 
HIV/AIDS. Neki stomatolozi nerado provode invazivne 
postupke na pacijentima u takvom stanju zbog 
mogućnosti da će se i sami zaraziti. No, stomatološki 
etički kodeks ne pravi razliku za zaražene pacijente u 

smislu dužnosti stomatologa da sve pacijente liječi 
jednako. Prema Političkoj izjavi FDI-a o zaraznoj bolesti 
HIV-a i ostalih krvno prenosivih bolesti: «Pacijentima s 
HIV-om i ostalim krvno prenosivim bolestima ne smije se 
uskratiti oralna zdravstvena njega samo zato jer su 
bolesni.» U Izjavi se preporučuje da «se trebaju provoditi 
univerzalni postupci kontrole zaraze na svim pacijentima, 
bez obzira na njihovo zdravstveno stanje», kako bi se 
spriječilo prenošenje zaraznih bolesti s pacijenata na 
stomatologe ili druge pružatelje oralnih zdravstvenih 
usluga, kao i s njih na pacijente. 

Bliska priroda odnosa između stomatologa i pacijenta 
može potaknuti seksualnu privlačnost. Temeljno pravilo 
tradicionalne liječničke etike, jednako primjenjive na 
stomatologe, jest da se takvoj privlačnosti mora odoljeti. 
Hipokratova zakletva uključuje i sjedeće obećanje: «u 
koju god kuću dolazim, dolazim zbog dobrobiti bolesnika, 
oslobođen sam svih namjernih nepravednosti, od svakog 
nanošenja štete, a posebno od seksualnih odnosa i sa 
ženama i s muškarcima...» Posljednjih godina neke 
stomatološke udruge obnovile su tu zabranu seksualnih 
odnosa između stomatologa i njihovih pacijenata. Razlozi 
za to važni su danas, kao što su bili važni i u Hipokratovo 
vrijeme, prije 2 500 godina. Pacijenti su ranjivi i vjeruju da 
će se njihovi stomatolozi dobro ponašati prema njima. 
Možda će osjetiti da nisu u stanju odoljeti seksualnim 
prijedlozima stomatologa zbog straha da im oni neće 
pružiti stomatološki tretman. Štoviše, na kliničku procjenu 
stomatologa može loše utjecati emocionalna veza s 

pacijentom. Potonji razlog se također odnosi i na 
stomatologe koji liječe članove svojih obitelji. Ipak, 
primjena ovog principa može se razlikovati s obzirom na 
okolnosti. Na primjer, samostalni stomatolozi koji rade u 

udaljenim mjestima možda moraju pružati stomatološku 
njegu članovima svojih obitelji, posebno u hitnim 
situacijama. 


Komunikacija i pristanak 


Informirani pristanak jedan je od središnjih koncepata 
današnje stomatološke etike. Pravo pacijenata da donose 
odluke o svojoj zdravstvenoj njezi pohranjeno je u 
zakonskim i etičkim izjavama širom svijeta. Kao što je 
rečeno u prvom poglavlju, Britansko opće stomatološko 
vijeće savjetuje stomatolozima da je: «opći zakonski i 
etički princip da morate dobiti valjani pristanak prije nego 
počnete s postupkom ili tjelesnim pregledom, ili 
pružanjem osobne njege pacijentu. Taj princip odražava 
pravo pacijenata da odluče što će se dogoditi s njihovim 
vlastitim tijelima, te je temeljna vrijednost dobre prakse.» 
Neophodni uvjet za informirani pristanak je dobra 
komunikacija između stomatologa i pacijenta. Kad je 
paternalistički pristup u stomatologiji bio uobičajen, 
komunikacija je bila relativno jednostavna; sastojala se u 
tome da su stomatolozi govorili svojim pacijentima koji 
oblik lječenja će provesti nad njima. U današnje vrijeme 
komunikacija od stomatologa zahtijeva mnogo više. 
Pacijentima moraju pružiti sve informacije koje su im 
potrebne za donošenje vlastitih odluka. To obuhvaća i 
objašnjavanje složenih stomatoloških dijagnoza, 
prognoza i provođenja postupaka jednostavnim jezikom, 
uz potvrđivanje ili ispravljanje informacija koje su pacijenti 
dobili negdje drugdje (npr. od drugog zdravstvenog 
djelatnika, iz časopisa ili s interneta), te tako stomatolozi 
mogu biti sigurni da pacijent razumije koje mu se 
mogućnosti liječenja pružaju (a jedna od njih je i 
neprovođenje liječenja), kao i cijene, prednosti i mane 
svega toga. Stomatolozi također moraju odgovoriti na 
svako pitanje koje im pacijenti postave i razumjeti svaku 
odluku koju pacijenti donesu, a ako je moguće, i razloge 

za to. Većini ljudi dobra komunikacijska vještina nije 
prirodna; ona se mora razviti i održavati se stalnim 
svjesnim nastojanjima i redovitim obnavljanjem. 

Tri glavne prepreke za dobru komunikaciju između 
stomatologa i pacijenta su razlike u jeziku i kulturi i 
oslabljena komunikacija pacijenta tijekom postupka 
lječenja. Ako stomatolog i pacijent ne govore istim 
jezikom, potreban im je prevoditelj. Na mnogim mjestima 
ne postoje kvalificirani prevoditelji pa se stomatolog mora 
osloniti na članove obitelji ili potražiti nekoga drugoga za 
pomoć. Zbog kulture, koja je mnogo opširnija od jezika, 

može doći do dodatnih problema u komunikaciji. Zbog 
različitih kulturoloških shvaćanja o prirodi i razlozima 
bolesti, pacijenti možda neće razumjeti dijagnozu i opcije 
liječenja koje im pružaju stomatolozi. Štoviše, ono što se 
u jednoj kulturi smatra unakaženošću, u drugoj može 
označavati ljepotu. U takvim okolnostima stomatolozi 
trebaju poduzeti sve kako bi ispitali pacijentovo poimanje 
zdravlja i izlječenja, te prenijeti svoje preporuke 
pacijentima na najbolji mogući način. Tijekom postupka 
lječenja pacijenti vjerojatno neće moći govoriti, što 
značajno umanjuje njihovu sposobnost donošenja odluka. 
Iz tog razloga pacijentima se _ moraju unaprijed pružiti sve 
bitne informacije o njihovom liječenju, a stomatolozi 
moraju poduzeti korake koji će olakšati dvosmjernu 
komunikaciju tijekom postupka, na primjer, 
omogućavajući pacijentu blok za pisanje kako bi mogli 
postavljati pitanja i odgovarati na druga. 

Ako je stomatolog uspješno prenio pacijentu sve 
informacije koje su mu potrebne i koje želi znati o svojoj 
dijagnozi, prognozi i mogućnostima liječenja, tada će 

pacijent biti u položaju donijeti informiranu odluku o 
nastavku postupka. lako izraz «pristanak» ukazuje na 
slaganje s postupkom, koncept informiranog pristanka 
primjenjuje se jednako na odbijanje liječenja i na izbor 
nekog od alternativnih postupaka. Kompetentni pacijenti 
imaju pravo odbiti liječenje, čak i kad je rezultat tog 
odbijanja bol ili onesposobljenost. Dokaz pristanka može 
biti eksplicitan ili implicitan. Eksplicitni pristanak daje se 
usmeno ili pismeno. Pristanak je implicitan kad pacijent 
pokazuje želju za podvrgavanjem nekom postupku ili 
liječenju, i to je vidljivo iz njegovog/njezinog ponašanja. 
Na primjer, pristanak na oralni pregled impliciran je već 
kad osoba otvori usta. Kod postupaka koji za sobom 
povlače rizik ili uključuju više od blagog osjećaja 
nelagode, bolje je tražiti eksplicitan, a ne implicitan 
pristanak. 

Postoje dva izuzetka kod informiranog pristanka 
kompetentnih pacijenata: 

- Situacije u kojima pacijenti dragovoljno prepuštaju 
donošenje odluka stomatolozima ili trećoj strani. Zbog 
složenosti problema ili zato što pacijent ima potpuno 
povjerenje u procjenu stomatologa, pacijent može reći 
stomatologu: «Učinite što vi mislite da je najbolje.» 
Stomatolozi ne bi trebali spremno reagirati na ovakve 
zahtjeve, već bi trebali pacijentima pružiti osnovne 
informacije o mogućnostima liječenja i ohrabriti ih da 
donesu vlastitu odluku. No, ako i nakon takvog ohrabrenja 
pacijent još uvijek želi da stomatolog donese odluku, 
stomatolog to treba učiniti u skladu s najboljim interesima 
pacijenta. 

- Slučajevi gdje bi otkrivanje informacija bilo na štetu 
pacijenta. Tradicionalni koncept «terapeutske povlastice» 

unesen je u takve slučajeve; dopušta stomatolozima da 
uskrate stomatološku informaciju, ako bi njezino 
otkrivanje moglo jako štetno djelovati na tjelesno, 
psihološko i emocionalno stanje pacijenta, na primjer, ako 
je vjerojatno da bi pacijent odustao od postupka liječenja 
kad bi znao da je bolan. Ta povlastica može se vrlo lako 
zloupotrijebiti pa se njome stomatolozi trebaju poslužiti 
jedino u izuzetnim okolnostima. Trebaju započeti s 
očekivanjem da su svi pacijenti u stanju suočiti se s 
činjenicama, a neotkrivanje ostaviti za slučajeve kod kojih 
su uvjereni da bi istina učinila više štete nego koristi. No, 
za otvoreno laganje nikad nema opravdanja, jer ono jako 
šteti odnosu povjerenja između pacijenta i stomatologa. 
U skladu s rastućim trendom smatranja zdravstvene 
njege potrošačkim proizvodom, a pacijenata potrošačima, 
nije rijetko da pacijenti i njihove obitelji zahtijevaju pristup 
stomatološkim uslugama koje su, po važnom mišljenju 
stomatologa, neuobičajene ili nepotrebne. Slučaj opisan 
na početku ovog poglavlja je primjer takvog trenda. 
Stomatolozi moraju pažljivo razmotriti takve zahtjeve i biti 
sigurni da, s jedne strane, ne djeluju neprofesionalno 
provodeći neuobičajen postupak liječenja ili trošeći ionako 
ograničena sredstva zdravstvene njege. S druge strane, 
oni se moraju čuvati nametanja svojih osobnih vrijednosti 
pacijentima i svoje preporuke za postupke liječenja uvijek 
temeljiti na trenutnim profesionalnim standardima u 
praksi. I ovdje je dobra komunikacija između stomatologa 
i pacijenata osnovna za razumijevanje i procjenjivanje 
razloga zbog 

kojih se pacijenti radije odlučuju za određene liječničke 
postupke. 


Donošenje odluka za nesposobne pacijente 


Mnogi pacijenti nisu u stanju donositi odluke sami za 
sebe. Primjeri uključuju malu djecu i pojedince koji pate 
od određenih psihijatrijskih ili neuroloških bolesti, kao što 
je demencija. Kod takvih pacijenata neophodni su 
zamjenski donositelji odluka, tj. stomatolog ili neka druga 
osoba. Etički problemi pojavljuju se kod odlučivanja o 
tome je li pacijent sposoban donijeti odluku ili nije te, ako 
nije, o odgovarajućem zamjenskom donositelju odluke i o 
kriteriju za donošenje odluka u ime nesposobnih 
pacijenata. 

Kad je u stomatologiji prevladavao paternalizam, 
stomatolog se smatrao odgovarajućim donositeljem 
odluke za nesposobne pacijente. Stomatolozi su se o 
mogućnostima liječenja mogli savjetovati s roditeljima ili 
drugim članovima obitelji, ali su konačne odluke bile na 
njima. U mnogim zemljama stomatolozi postupno gube taj 
autoritet, jer se pacijentima daje mogućnost imenovanja 
vlastitih zamjenskih donositelja odluka, kako bi potonji 
mogli odlučivati za njih kad oni sami postanu nesposobni. 
Uz to, ponegdje sudstvo određuje odgovarajuće 
zamjenske donositelje odluka prema nasljednom redu 
(npr. za djecu, roditelje, bake i djedove, itd.; za odrasle, 

muža ili ženu, odraslu djecu, braću i sestre, itd.). U takvim 
slučajevima stomatolozi donose odluke za pacijente samo 
ako se ne može pronaći dodijeljena zamjenska osoba. 
Problemi nastaju kad se oni koji tvrde da su odgovarajući 
zamjenski donositelji odluka, na primjer 

razvedeni roditelji, međusobno ne slažu, a kad se slažu, 
njihova odluka po mišljenju stomatologa nije u najboljem 
interesu pacijenta. U prvom slučaju stomatolog može 
pokušati posredovati između dviju strana. Ako to ne 
uspije, kao i u slučaju ozbiljnih neslaganja između 
zamjenskog donositelja odluka (ili više njih) i stomatologa, 
stomatolog će možda morati pobiti odluku uz pomoć 
relevantne zakonske institucije. 

Principi i postupci za informirani pristanak o kojima smo 
raspravljali u prethodnom odjeljku, na isti način su 
primjenjivi na zamjenske donositelje odluka kao i na 
pacijente koji donose vlastite odluke. Stomatolozi imaju 
istu dužnost pružiti zamjenskim donositeljima odluka sve 
informacije koje su im potrebne za donošenje odluka. 
Osnovni kriterij koji bi se trebao poštovati u donošenju 
odluka o liječenju za djecu i mentalno ograničene odrasle 
jest njihov najbolji interes, iako bi se otvoreno izražavanje 
njihovih želja trebalo poštovati do najveće moguće mjere, 
u skladu s njihovim najboljim interesima. Kod odraslih 
pacijenata, koji su postali onesposobljeni, osnovni kriterij 
su njihove želje, ako je poznato kakve su one. Ako to nije 
poznato, odluke o postupcima liječenja trebaju se temeljiti 
na najboljem interesu pacijenta. Kompetentnost za 
donošenje odluka o nečijem oralnom zdravlju može se 
teško procijeniti, posebno kod adolescenata i kod onih 
čija je sposobnost razumnog razmišljanja umanjena zbog 
akutne ili kronične bolesti. Osoba može biti kompetentna 
za donošenje odluka koje se tiču nekih životnih aspekata, 
ali ne i kod drugih; također, kompetentnost može biti 
prekidana — osoba je u nekim trenucima racionalna, a u 
drugima nije. lako takvi pacijenti možda nisu zakonski 
kompetentni, njihove želje bi se trebale uzimati u obzir 
kod donošenja odluka za njih. 

Nije rijetkost da pacijenti nisu u stanju donijeti razumnu, 
dobro promišljenu odluku u vezi s različitim 
mogućnostima postupaka liječenja zbog nelagode i 
smetnji koje uzrokuje njihova bolest. No, možda će ipak 
biti u stanju ukazati na svoje odbijanje određene 
intervencije tako što, na primjer, neće htjeti otvoriti usta. U 
takvim slučajevima, takva izražavanja neslaganja trebaju 
se ozbiljno uzeti u obzir, iako se na njih mora gledati u 
svjetlu cjelokupnog cilja planiranog postupka liječenja. 

U svim primjerima, stomatolozi ne smiju zaboraviti da 
pacijentovo odbijanje preporučenog postupka liječenja ne 
znači da je pacijent nesposoban; moguće je da pacijent 
nije potpuno razumio stomatologovu preporuku i razloge 
za nju. Također, ne znači da su pacijenti kompetentni 

odlučivati ako se odmah slože sa stomatologovim 
prijedlogom liječenja. Pacijenti koji ga odbijaju također 
mogu biti kompetentni, a oni koji se slažu s njim mogu 
isto tako biti nekompetentni, zbog čega njihov pristanak 
nije važeći. 


Povjerljivost 


Održavanje informacija povjerljivima temeljna je dužnost 
lječničke etike od Hipokratovog vremena. U Hipokratovoj 
zakletvi stoji: «Ono što vidim ili čujem za vrijeme 
provođenja liječenja i čak izvan njega, a tiče se nečijeg 
života, te se ni u kojem slučaju ne smije širiti dalje, 
zadržat ću za sebe, a govorenje o tim stvarima smatrat ću 
sramotnim.» Ova dužnost je središnja i za stomatološku 
etiku. Na primjer, Međunarodni etički principi FDI-a za 
stomatološku profesiju zahtijevaju od profesionalnog 
stomatologa da «mora osigurati profesionalnu 
povjerljivost svih informacija o pacijentima i njihovom 
liječenju.» 

No, obveza povjerljivosti nije apsolutna. Mogućnost da je 
kršenje povjerljivosti ponekad opravdano zahtijeva 
objašnjenje povjerljivosti kao takve. Velika vrijednost koja 
se pripisuje povjerljivosti ima tri izvora: neovisnost, 
poštovanje drugih i povjerenje. Neovisnost se s 
povjerljivošću povezuje u smislu da osobne informacije o 
nekom pojedincu pripadaju samo njemu ili njoj i da ih se 
ne smije otkrivati drugima bez njegovog ili njezinog 
pristanka. Kad jedna osoba odluči otkriti osobne 
informacije drugoj osobi, ili kad se informacija otkrije 
stomatološkim testom, oni koji znaju za nju trebaju je 
zadržati za sebe, osim ako im osoba o kojoj se radi 
dopusti da je otkriju. Povjerljivost je važna također i zbog 
toga što ljudska bića zaslužuju poštovanje. Važan način 
pokazivanja tog poštovanja jest očuvanje njihove 
privatnosti. U stomatološkom okruženju privatnost se 
često kompromitira, ali to je još jedan razlog više za 
sprječavanje daljnjih nepotrebnih upadanja u privatni život 
neke osobe. Pojedinci se razlikuju s obzirom na njihovu 
želju za privatnošću, pa ne možemo pretpostaviti kako 
svatko želi da se prema njemu ponaša na isti način kao 
što to mi želimo. Mora se biti pažljiv kod određivanja koju 
osobnu informaciju pacijent želi ostaviti u tajnosti, a koju 
on ili ona želi otkriti drugima. Povjerenje je bitan dio 
odnosa između stomatologa i pacijenta. Kako bi im bila 
pružena stomatološka usluga, pacijenti moraju otkriti 
informacije stomatolozima i drugima koji su im vjerojatno 
potpuni stranci — informacije za koje ne bi 

željeli da ih itko drugi zna. Moraju imati dobre razloge za 
vjerovanje da njihovi pružatelji usluga neće drugima otkriti 
tu informaciju. Osnova tog povjerenja su etički i zakonski 
standardi povjerljivosti, kojih su se profesionalci u 
zdravstvu dužni držati. Ako ne razumiju da će sve što 

otkriju stomatologu ostati tajna, pacijenti možda neće dati 
osobne informacije. To može spriječiti stomatologe u 
njihovim nastojanjima da izvrše učinkovitu intervenciju. 
Principi povjerljivosti pacijenta Britanskog općeg 
stomatološkog vijeća na sljedeći način ukratko prikazuju 
odgovornosti stomatologa u smislu povjerljivosti: 

- Smatrajte informacije o pacijentima povjerljivima i 
koristite ih samo u svrhu zbog koje su vam pružene. 

- Spriječite slučajno otkrivanje informacija i spriječite 
neovlašteni pristup tako što ćete u svakom trenutku 
informacije držati na sigurnom. 

- U izuzetnim okolnostima može biti opravdano otkriti 
povjerljivu informaciju o pacijentu bez njegovog pristanka, 
ako je to u interesu javnosti ili u interesu pacijenta. 

Kao što je navedeno u ovom dokumentu, postoje izuzeci 
kod zahtjeva za održanjem povjerljivosti. Neki od njih su 
relativno neproblematični; drugi pred stomatologe 
stavljaju vrlo teška etička pitanja. 

Neka kršenja povjerljivosti se u zdravstvenoj okolini 
događaju vrlo često. Osim stomatologa, pojedinci poput 
zubnih asistenata i zaposlenika u prijemu pacijenata, itd. 
— zahtijevaju pristup pacijentovim zdravstvenim podacima 
kako bi pacijentu mogla biti pružena odgovarajuća njega. 
Kad pacijenti ne govore istim jezikom kao njihovi 
stomatolozi, dolazi do potrebe za prevoditeljem koji 
pomaže pri komunikaciji. U slučajevima pacijenata koji 
nisu u stanju donijeti vlastite odluke o stomatološkom 
lječenju, drugim osobama se trebaju dati informacije o 
njima kako bi se mogle donijeti odluke u njihovo ime i 
kako bi im se pružila daljnja njega. Takva kršenja 
povjerljivosti obično su opravdana, ali ih mora biti što 
manje, a oni koji imaju pristup povjerljivim informacijama 
moraju biti svjesni zahtjeva za neširenjem tih informacija, 
osim koliko je neophodno za pacijentovo dobro. Kao što 
je rečeno u Međunarodnim etičkim principima FDI-a za 
stomatološku profesiju: «Stomatolog mora osigurati da 
cjelokupno osoblje poštuje pacijentovu povjerljivost, osim 
ako zakoni određene zemlje ne propisuju drukčije.» 
Naravno, pacijente se mora obavijestiti da će dolaziti do 
takvih kršenja povjerljivosti i da se dužnost povjerljivosti 
odnosi na one koji imaju pristup podacima pacijenata. Još 
jedan, opće prihvaćeni razlog za kršenje povjerljivosti jest 
usklađivanje sa zakonskim zahtjevima. Na primjer, 
sudstva u mnogim zemljama imaju zakone o obveznom 
prijavljivanju sumnje u zlostavljanje djeteta. Stomatolozi bi 
trebali biti upoznati sa zakonskim zahtjevima za 
otkrivanjem 

informacija o pacijentu tamo gdje rade. No, zakonski 
zahtjevi mogu biti u sukobu s poštivanjem ljudskih prava 
koja su u okviru stomatološke etike. Stoga, stomatolozi 
trebaju kritički gledati na sve zakonske zahtjeve za 
kršenjem povjerljivosti, a ako pristanu na njih, trebaju biti 

sigurni da su opravdani. Ako su stomatolozi skloni složiti 
se sa zakonskim zahtjevima za otkrivanjem stomatoloških 
informacija o pacijentu, poželjno je da razgovaraju s 
pacijentima ili njihovim skrbnicima o neophodnosti svakog 
otkrivanja prije nego što do njega dođe i da dobiju njihovu 
suglasnost. Na primjer, poželjno je da roditelj kojega se 
sumnjiči za zlostavljanje djeteta u prisutnosti stomatologa 
pozove ovlaštena tijela za zaštitu djece ili da stomatolog 
dobije pristanak od roditelja prije nego obavijesti 
ovlaštena tijela. Takav pristup otvorit će put daljnjim 
intervencijama. Ako se takvo sudjelovanje ne ostvari, a 
stomatolog ima razloga vjerovati da bi svako odgađanje 
moglo ugroziti dijete ili mu naštetiti, tada on odmah mora 
obavijestiti ovlaštena tijela za zaštitu djece, a nakon toga 
obavijestiti roditelja ili skrbnika da je to učinjeno. 

Kad se radi o HIV-pozitivnom pacijentu, otkrivanje 
informacija bračnom drugu ili trenutnom seksualnom 
partneru ne mora biti neetično, štoviše, može biti 
opravdano ako pacijent ne želi o tome informirati osobe 
za koje postoji rizik od zaraze. Takvo otkrivanje 
informacija zahtijeva da budu ispunjeni sljedeći uvjeti: 
partner je u opasnosti od zaraze HIV-om i za njega ne 
postoje drugi načini da sazna za to; pacijent odbija 
obavijestiti svojeg seksualnog partnera; pacijent je odbio 
ponuđenu pomoć stomatologa koji to želi učiniti u 

njegovo ime; stomatolog je obavijestio pacijenta o svojoj 
namjeri da otkrije informaciju njegovom/njezinom 
partneru. Kod razmatranja o tome kako nastaviti u takvim 
okolnostima, stomatologu se savjetuje da potraži 
odgovarajući savjet zakona i da se konzultira s 
pacijentovim liječnikom. 


Odnos prema pacijentima koji ne surađuju 


Kao što svaki aktivni stomatolog zna, neke pacijente je 
vrlo teško liječiti, i to ne zbog njihovoga oralnog 
zdravstvenog stanja, već zbog njihovih stavova i 
ponašanja. Zahtjev Međunarodnih etičkih principa FDI-a 
za stomatološku profesiju da «potrebe pacijenta budu 
najvažnije», može se činiti nemogućim kad pacijent odbija 
surađivati. Dvije kategorije takvih pacijenata su: 
preplašena djeca i nepokorni odrasli. 

Postoje mnogi razlozi zašto djeca odbijaju stomatološku 
dijagnozu i liječenje. Neki od tih razloga su iracionalni, 
poput uvjerenja da je svaki stomatološki postupak nužno 
povezan sa strahovitom boli. Drugi razlozi su potpuno 
opravdani, na primjer, ako je stomatolog u prošlosti rekao 
djetetu da «to neće nimalo boljeti», a zapravo je boljelo. 
Kakvi god razlozi bili, dobra komunikacija je ključ 
prevladavanja otpora. Takva komunikacija mora uzeti u 
obzir dob djeteta i njegovu sposobnost da razumije što je 
sve uključeno u dijagnozu i postupak liječenja, kao i sva 
loša iskustva koja dijete možda ima u vezi sa 
stomatološkim liječenjem. U nekim slučajevima 
preporučuje se dječji stomatolog. 

Najvjerojatnije postoji relativno malo pacijenata koji su 
potpuno nepokorni preporukama svojih stomatologa i 

kad se radi o vlastitoj brizi za zube, ali i kad se radi o 
daljnjoj profesionalnoj njezi. Nastavljanje liječenja 
pacijenata koji su samo ponekad nepokorni, ne 
predstavlja ozbiljan etički problem za stomatologe. Ipak, 
postoje neki pacijenti čije neotesano nepoštivanje 
vlastitog oralnog zdravlja ozbiljno ugrožava nastojanja 
njihovih stomatologa da se brinu za njih. Možda 
zanemaruju pranje zuba ili možda otkazuju daljnje 
preglede, pa se kasnije vraćaju s uznapredovalim oralnim 
bolestima. Neki stomatolozi mogu smatrati da je briga za 
takve pacijente gubljenje vremena i odlučiti da će 
okončati profesionalni odnos s njima. Kao što je rečeno, 
stomatološka etika dopušta takve prekide pod određenim 
uvjetima: stomatolog je trebao poduzeti razumne korake 
da ohrabri promjenu ponašanja kod pacijenta, uključujući i 
blago upozorenje da će, ako ne dođe do takve promjene, 
pacijent morati potražiti drugog stomatologa; stomatolog 
treba biti spreman opravdati svoju odluku pacijentu i, ako 
je potrebno, trećoj strani; stomatolog bi trebao pomoći 
pacijentu u pronalaženju drugog odgovarajućeg 
stomatologa ili, ako to nije moguće, trebao bi obavijestiti 
pacijenta o prekidu pružanja svojih usluga, kako bi 
pacijent mogao naći alternativnu stomatološku njegu. 


Financijska ograničenja u liječenju 


Za razliku od zdravstvene zaštite, koja se smatra 
osnovnim ljudskim pravom, oralna zdravstvena zaštita 
dobiva relativno malo financijskih sredstava od državnih 
vlasti. Posljedica toga je da su cijene stomatoloških 
usluga često teži problem za pacijente, čak i u bogatim 
zemljama, nego cijene zdravstvene zaštite. U zemljama s 
malim i srednjim osobnim dohotkom, stalni nedostatak 
stomatologa doprinosi problemu dostupnosti oralne 
zdravstvene zaštite. 

U većini zemalja, velika većina stomatologa su privatnici. 
Oni moraju održavati financijsku isplativost svoje prakse, 
a istovremeno ostati vjerni etičkim temeljima svoje 
profesije. Ispunjavanje tih dviju obveza je često vrlo teško, 
posebno ako si pacijenti ne mogu priuštiti potrebno 
stomatološko liječenje. U takvim slučajevima, zahtjev 
Međunarodnih etičkih principa FDI-a za stomatološku 
profesiju da «potrebe pacijenta budu najvažnije», 
sukobljava se s financijskom stvarnošću da se 
stomatološke usluge ne mogu besplatno pružati svima 
koji su u potrebi. 

S općenitijim problemom kod pristupa oralnoj 
zdravstvenoj zaštiti bavit ćemo se u sljedećem poglavlju. 
Ovdje će se rasprava ograničiti na odgovornosti 
samostalnih stomatologa prema njihovim pacijentima koji 

ni u osiguranju, ni u osobnim sredstvima nemaju dostatna 
financijska sredstva za plaćanje potrebnih stomatoloških 
usluga. lako se od stomatologa ni putem zakona ni putem 
profesionalnih odredaba obično ne zahtijeva da pružaju 
usluge onima koji si ih ne mogu priuštiti, osim ako je riječ 
o hitnom slučaju, njihovo članstvo u priznatoj zdravstvenoj 
profesiji za sobom povlači odgovornost da razmotre kako 
mogu zadovoljiti potrebe barem nekolicine takvih 
pacijenata. Načini kako to učiniti uključuju sljedeće: 

- prihvaćanje pacijenata koji su pokriveni osiguranjem 
koje pruža kompenzaciju ispod vrijednosti cijene koju 
stomatolog obično naplaćuje; 

- dopuštanje pacijentima da plaćaju «na rate»; 

- snižavanje ili ukidanje cijena za neke pacijente; 

- zauzimanje za bolju pokrivenost osiguranjem oralne 
zdravstvene zaštite onima koji su u potrebi. 

Količina dobrotvornog rada koji se očekuje od 
stomatologa ne može se točno odrediti, jer postoje velike 
razlike s obzirom na njihovo financijsko stanje. No, kao 
profesionalci koji brinu o dobrobiti svojih pacijenata, oni 
će rado razmotriti kako svoje usluge mogu pružiti ljudima 
koji si ih ne mogu priuštiti. 


Povratak na proučavanje slučaja 


Prema analizi odnosa između stomatologa i pacijenta 
predstavljenom u ovom poglavlju, ponašanje dr. P.-a je 
etički upitno. On je očito čovjek principa, što je pohvalno. 
Ipak, njegovo uvjerenje kako njegovi principi trebaju biti 
ispred principa njegovih pacijenata suprotno je sve 
većemu zakonskom i etičkom konsenzusu da pacijenti 
imaju pravo donositi odluke o svojoj zdravstvenoj njezi. 
Ako je dr. P. istinski zabrinut zbog štetnih posljedica 
ortodontskog liječenja ovog pacijenta, trebao bi svoju 
zabrinutost izraziti pacijentu, a ne izravno odbiti njegov 
prijedlog. Ako zbog profesionalnih ili razloga savjesti 
stomatolog odbije pružiti određenu uslugu, to ne znači da 
automatski mora preporučiti pacijenta drugom 
stomatologu. lako Međunarodni etički principi FDI-a za 
stomatološku profesiju zahtijevaju preporuke samo «za 
savjet i/ili uslugu... zahtijevajući razinu kompetentnosti 
veću od postojeće», poštivanje pacijentove neovisnosti od 
stomatologa traži da barem pomogne pacijentu u 
pronalaženju drugog stomatologa koji bi razmotrio njegov 
zahtjev. Zbog ubrzanog napretka stomatološke 
tehnologije, različitih vrijednosti koje pojedinci imaju 
vezano uz 

izgled svog lica i nedovoljnog slaganja među 
stomatolozima o standardima u praksi, stomatolog ne bi 
trebao biti previše siguran da je njegov ili njezin stav jedini 
ispravan ili čak najbolji. 

65 
TREĆE POGLAVLJE - STOMATOLOZI I DRUŠTVO 
Ciljevi 


Nakon što smo obradili ovo poglavlje, trebali biste moći: 
- prepoznati proturječja između obveza stomatologa 
prema pacijentima i obveza prema društvu i odrediti 
razloge zašto dolazi do tih proturječja 

- prepoznati etičke probleme u vezi s dobivenim 
ograničenim sredstvima za stomatološki rad i raditi na 
njima 

- prepoznati odgovornosti stomatologa prema javnosti i 
globalnom zdravlju. 


Razmatranje drugog slučaja 


Dr. S. je jedna od dvoje stomatologa u njezinoj zajednici. 
Između sebe podijelili su samo pružanje osnovne oralne 
njege pacijentima. Nedavno je njezin kolega promijenio 
način na koji obavlja svoju praksu i usredotočio se na 
tehnički i estetski napredne usluge, koje mogu platiti 
samo dobrostojeći pripadnici srednje ili više klase. 
Rezultat toga je prevelik broj pacijenata kod dr. S. koji 
zahtijevaju osnovno liječenje. Ona ne bi rado ograničila 
svoje usluge, ali vidi da nema izbora. Pita se koji je 
najbolji način da to učini: stavljanjem svojih prijašnjih 
pacijenata ispred onih koji su došli od njezinog kolege; 
davanjem prednosti hitnim slučajevima; sastavljanjem 
liste čekanja kako bi u dogledno vrijeme svi došli na red; 
ili na neki drugi način. 

Što je posebno u odnosu između stomatologa i društva? 


Stomatologija je profesija. Izraz «profesija» ima dva 
različita, iako usko povezana, značenja: (1) zanimanje 
koje karakterizira predanost dobrobiti drugih, visoki 
moralni standardi, mnogo znanja i vještina i visoka razina 
neovisnosti; i (2) svi pojedinci koji rade u tom zanimanju. 
«Stomatološka profesija» može označavati ili 
stomatološku praksu ili stomatologe općenito. 
Stomatološki profesionalizam ne obuhvaća samo odnos 
između stomatologa i pacijenta, kao što se raspravljalo u 
drugom poglavlju, i odnose s kolegama i drugim 
zdravstvenim profesionalcima, čime ćemo se baviti u 
četvrtom poglavlju. Također obuhvaća i odnos s 
društvom. Ovaj odnos može se opisati kao «društveni 
ugovor», u kojem društvo daje povlastice profesiji, 
uključujući i isključivu ili primarnu odgovornost pružanja 
određenih usluga i visoku razinu autoregulacije, a 
zauzvrat, profesija je suglasna s korištenjem tih povlastica 
zbog dobrobiti drugih, a tek na drugom mjestu zbog 
vlastite dobrobiti. 

lako većina stomatologa sebe kao samostalnog liječnika 
može smatrati prvim i jedinim, stomatologija je, zapravo, i 
društvena i individualna djelatnost. Postoji u okviru 
državne vlasti i korporativnih pravila i financiranja. Za 
svoje znanje i provođenje liječenja oslanja se na 
akademska i korporativna stomatološka istraživanja. Liječi 
bolesti koje su svojim podrijetlom i društvene, a ne samo 
biološke. 

Hipokratska pozadina stomatološke etike ne može pružiti 
mnogo uputa u vezi s odnosom prema društvu. Kako bi 
dopunila ovaj pristup, današnja stomatološka etika bavi 
se pitanjima koja su iznad individualnog odnosa između 
stomatologa i pacijenta i daje kriterije i postupke za 
suočavanje s tim pitanjima. 

Govorenje o «društvenom» karakteru stomatologije 
odmah pobuđuje pitanje — što je društvo? U ovom 
Priručniku izraz ukazuje na zajednicu ili narod. To nije 
sinonim za državnu vlast; državne vlasti trebale bi, iako to 
često ne čine, zastupati interese društva, ali čak i kad to 
čine, one djeluju u korist društva, a ne kao društvo. 
Stomatolozi imaju različite odnose s društvom. | društvo i 
njegova fizička okolina su značajni čimbenici za zdravlje 
pacijenata, pa stomatološka profesija općenito, a i 
samostalni stomatolozi imaju važnu ulogu u javnom 
zdravstvu, zdravstvenom obrazovanju, zaštiti okoliša, 
zakona koji utječu na zdravlje ili dobrobit zajednice, te u 
svjedočenju na sudskim raspravama. Stomatolozi su 
također pozvani da djeluju pri dodjeljivanju ograničenih 
financijskih sredstava koje društvo daje zdravstvu, a 
ponekad imaju dužnost pacijentima koji nemaju pravo na 
određene usluge, spriječiti pristup istima. Provođenje tih 
odgovornosti može dovesti do etičkih sukoba, posebno 
kad izgleda da su interesi društva u proturječju s 
interesima pojedinih pacijenata. Štoviše, odnosi 
stomatologije i društva proširuju se i potrebno ih je stalno 
iznova obnavljati, kako bi se postigla sigurnost da su 
potrebe zajednice zadovoljene. 

Dvostruka odanost 


Kad stomatolozi imaju svoje dužnosti i odgovorni su i 
svojim pacijentima i trećoj strani, te kad te dužnosti i 
odgovornosti nisu usklađene, oni se nađu u situaciji 
sukoba interesa ili «dvostruke odanosti». Treće strane 
koje od stomatologa zahtijevaju odanost uključuju 
državne vlasti, poslodavce (npr. bolnice i upravljane 
organizacije za zdravstvenu zaštitu), osiguravatelje, vojne 
službenike, policiju, zatvorske službenike i članove 
obitelji. Kad Međunarodni etički principi FDI-a za 
stomatološku profesiju tvrde da «su potrebe pacijenta 
najvažnije», to ne označava samo brigu, nego ukazuje na 
to da stomatolozi u izuzetnim situacijama moraju interese 

drugih staviti iznad interesa pacijenta. Etički izazov jest 
odlučiti kad i kako zaštititi pacijenta od pritiska trećih 
strana. 

Situacije dvostruke odanosti obuhvaćaju čitav spektar — 
od onih gdje društveni interesi trebaju prevladati do onih 
gdje su interesi pacijenata očigledno na prvom mjestu. 
Između se nalazi velika siva zona gdje pravilan postupak 
zahtijeva veliku oštroumnost. 

S jedne strane spektra nalaze se zahtjevi za obveznim 
prijavljivanjem pacijenata koji pate od određenih zaraznih 
bolesti ili onih za koje postoji sumnja da zlostavljaju djecu. 
Stomatolozi bi te zahtjeve trebali ispunjavati bez 
oklijevanja, iako bi pacijenti trebali biti obaviješteni da će 
do prijavljivanja doći. Na drugoj strani spektra nalaze se 
zahtjevi ili naredbe koje postavlja politika ili vojska kako bi 
se mogle umiješati u liječničku praksu gdje dolazi do 
kršenja osnovnih ljudskih prava, 

kao što je mučenje ljudi. U takvim situacijama stomatolozi 
trebaju ispuniti svoju profesionalnu dužnost utvrđivanja 
onoga što je najbolje za pacijenta i trebaju se, koliko je to 
moguće, pridržavati uobičajenih etičkih zahtjeva poput 
informiranog pristanka i povjerljivosti. Svako kršenje tih 
zahtjeva mora biti opravdano i mora se otkriti pacijentu. 
Stomatolozi trebaju odgovarajućim ovlastima prijaviti 
svako neopravdano miješanje u brigu o njihovim 
pacijentima, posebno ako im se uskraćuju osnovna 
ljudska prava. Ako se ovlasti ogluše na to, pomoć možda 
može pružiti nacionalna stomatološka udruga, FDI i 
organizacije za ljudska prava. 

Bliže sredini spektra nalaze se prakse nekih upravljanih 
organizacija zdravstvenih programa, koje ograničavaju 
kliničku neovisnost stomatologa u odlučivanju kako liječiti 
njihove pacijente. lako takve prakse nisu nužno u 
suprotnosti s najboljim interesima pacijenata, one to 
mogu biti, a stomatolozi moraju pažljivo razmotriti hoće li 
sudjelovati u takvim programima. Ako nemaju izbora, na 
primjer, kad ne postoje alternativni programi, trebaju se 
snažno zauzimati za svoje pacijente, a uz pomoć svojih 
stomatoloških udruga i za potrebe svih pacijenata na koje 
utječe takva ograničavajuća politika. 

Poseban oblik dvostruke odanosti s kojim se suočavaju 
stomatolozi jest potencijalni ili stvarni sukob interesa 
između komercijalnih organizacija s jedne strane i/ili 
društva s druge strane. 

Farmaceutske tvrtke, proizvođači stomatoloških 
pomagala i sredstava i druge komercijalne organizacije 
nerijetko stomatolozima nude poklone i druge pogodnosti 
od besplatnih uzoraka do putovanja i smještaja na 

obrazovnim događanjima, te neumjerenih novčanih 
sredstava za istraživačke aktivnosti (vidi peto poglavlje). 
Zajednički motiv za takvu darežljivost tvrtki jest uvjeriti 
stomatologa da koristi njihove proizvode ili se pretplati na 

njih, a oni ne moraju biti najbolji za pacijente i/ili mogu 
samo povećati nepotrebne troškove javnog zdravstva. 
Prvenstveni etički princip u suočavanju s takvim 
situacijama jest da stomatolozi trebaju riješiti svaki sukob 
između svojih vlastitih interesa i interesa svojih pacijenata 
U korist pacijenata. Još određenije, stomatologe se 
pravilno savjetuje da slijede preporuku Etičkih principa i 
kodeksa profesionalnog ponašanja Američke 
stomatološke udruge, gdje se izjavljuje: «U slučaju 
proizvoda u vezi sa zdravljem, za stomatologa nije 
dovoljno osloniti se na uvjeravanja proizvođača i 
prodavača o sigurnosti i učinkovitosti proizvoda. 
Stomatolog ima neovisnu obvezu istražiti istinitost i 
točnost takvih tvrdnji i procijeniti da se one temelje na 
prihvaćenom znanstvenom znanju i istraživanju.» 


Namjena sredstava 


U svakoj zemlji svijeta, uključujući najbogatije, već postoji 
velik i stalno rastući rascjep između potreba i želja za 
zdravstvenim uslugama i dostupnosti sredstava koja 
pomažu pri tim uslugama. Postojanje takvog rascjepa 
zahtijeva da se postojeća sredstva na neki način 
ograniče. Ograničavanje zdravstvenih sredstava ili 
«namjena sredstava», kako se to češće naziva, događa 
se na tri razine: 

- Na najvišoj («makro») razini, vlade odlučuju koliki dio 
sveukupnog budžeta treba biti namijenjen zdravstvu; koje 
zdravstvene usluge će se dobivati besplatno, a koje 

će zahtijevati plaćanje, ili izravno od pacijenata ili od 
njihovih osiguranja; unutar zdravstvenog budžeta koliko 
će se namijeniti za plaće zdravstvenih djelatnika, koliko 
za glavne i operativne troškove za bolnice i ostale 
ustanove, za istraživanje, za obrazovanje zdravstvenih 
profesionalaca, za liječenje specifičnih bolesti poput 
tuberkuloze ili AIDS-a, itd. 

- Na institucionalnoj («meso») razini, koja obuhvaća 
bolnice, klinike, agencije zdravstvene zaštite, te 
stomatološke ambulante, vlasti odlučuju na koji način 
raspodijeliti sredstva: koje usluge pružiti; koliko potrošiti 
na osoblje, opremu, osiguranje, druge operativne 
troškove, obnovu, proširenje prostora, itd. 

- Na individualnoj («mikro») razini pacijenta stomatolozi 
odlučuju hoće li i koliko često provoditi radiografska 
ispitivanja, preporučiti li jednostavniji ili složeniji oblik 
lječenja, je li potrebna preporuka drugom stomatologu, 
itd. Unatoč sve većem miješanju upravljanih organizacija, 
stomatolozi imaju značajan uvid u to do kojih će 
sredstava njihovi pacijenti imati pristup. 

Odluke koje se donose na svakoj razini u sebi sadrže 
veliku etičku komponentu, jer se temelje na vrijednostima 
i imaju značajne posljedice na zdravlje i dobrobit 
pojedinaca i zajednica. Samostalni stomatolozi uključeni 
su u donošenje odluka na svim razinama. Kao što je 
rečeno, od stomatologa se očekuje da prije svega 

djeluju u interesu svojih pacijenata. Njihove temeljne 
etičke vrijednosti — suosjećanje, kompetentnost i 
neovisnost, usmjerene su prema ispunjavanju potreba 

svojih pacijenata. Takav individualistički pristup 
stomatološkoj etici održao se još od prijelaza sa 
stomatološkog paternalizma na pacijentovu neovisnost, 
gdje je volja pojedinog pacijenta glavni kriterij u 
odlučivanju koje usluge će on ili ona primiti. No, još jedna 
vrijednost, pravda, postaje važan čimbenik u donošenju 
stomatoloških odluka. Ona obuhvaća društveniji pristup 
raspodjeli sredstava, onaj kojemu su važne potrebe 
drugih pacijenata. Prema takvom pristupu, stomatolozi 
nisu odgovorni samo za svoje pacijente, već i za druge, 
do određene mjere. 

Ovo novo tumačenje odgovornosti stomatologa prema 
društvu vidljivo je u Međunarodnim etičkim principima 
FDI-a za stomatološku profesiju, gdje se tvrdi: 
«Stomatolog treba... podržavati i promicati prihvaćene 
mjere kako bi poboljšao oralno zdravlje javnosti.» Jedan 
od načina na koji stomatolozi mogu pokazati svoju 
odgovornost u smislu namjene sredstava jest 
izbjegavanje beskorisnih i neučinkovitih postupaka 
lječenja, čak i kad ih pacijenti zahtijevaju. Upute za 
kliničku praksu korisne su kod nekih stomatoloških 
problema; one pomažu razlikovati učinkovite i 
neučinkovite postupke liječenja. Stomatolozi se trebaju 
upoznati s tim uputama, kako bi sačuvali sredstva, ali i 
kako bi svojim pacijentima pružili optimalno liječenje. 
Odluka o namjeni sredstava koju skoro svi stomatolozi 
moraju donijeti tiče se izbora pacijenata kojima je 
potrebna njihova njega, uključujući i one koji si ne mogu 
priuštiti potrebno liječenje. Stomatolozi moraju odlučiti koji 
pacijenti će imati pristup njihovim uslugama, a koji neće, 
dobro znajući kako potonji zbog toga mogu imati teškoća. 

Kod bavljenja pitanjima namjene stomatolozi ne moraju 
samo usklađivati principe suosjećanja i pravde, nego pri 
tome moraju i odlučivati koji pristup pravdi je najbolji. 
Postoji nekoliko takvih pristupa, uključujući sljedeće: 

- libertarijanski (slobodarski) — sredstva se trebaju 
raspodijeliti prema principima tržišta (osobni izbor 
uvjetovan platnom sposobnošću i spremnošću, s 
ograničenom dobrotvornom brigom za siromašne); 

- utilitaristički — sredstva se trebaju raspodijeliti prema 
principu maksimalnog dobitka za sve; 

- egalitarijanski - sredstva se trebaju raspodijeliti strogo 
prema potrebama; 

- restorativni - sredstva se trebaju raspodijeliti da bi se 
zadovoljilo one koji su uvijek na gubitku. 

Za razliku od medicine, stomatologija je uvijek više voljela 
libertarijanski pristup, kojeg su također prihvatile mnoge 
državne vlasti za koje je oralna zdravstvena zaštita od 
vrlo male važnosti. Ipak, povećana svjesnost o prirodi i 

zahtjevima profesionalizma i snažna povezanost oralnog 
zdravlja sa cjelokupnim zdravljem doprinosi društvenijem 
konceptu stomatologije. S takvog stajališta libertarijanski 
pristup smatra se neodgovarajućim, jer jednom dijelu 
stanovništva daje mali ili nikakav pristup oralnoj 
zdravstvenoj zaštiti. Stomatolozi kao organizirana 
profesija počinju shvaćati da su odgovorni za te 
pojedince, uz one koji već imaju pristup stomatološkoj 
njezi, naime, njihove vlastite pacijente. Ta odgovornost 

nije samo njihova, ali zahtijeva pomoć političkih ovlasti u 
smislu davanja sredstava za osnovnu oralnu zdravstvenu 
zaštitu za one koji si je ne mogu priuštiti. Kao što je 
spomenuto u drugom poglavlju, samostalni stomatolozi 
moraju razmisliti na koji način mogu udovoljiti potrebama 
barem nekih od već postojećih ili potencijalnih pacijenata. 
No, ovdje profesionalne stomatološke udruge također 
imaju važnu ulogu, prije svega pri utvrđivanju politike koja 
promiče univerzalni pristup oralnoj zdravstvenoj zaštiti, a 
drugo, snažnim zastupanjem pri političkim ovlastima da 
financiraju takav pristup. 

Ako libertarijanski pristup pravdi ne može udovoljiti 
potrebama svih kojima je potrebno stomatološko liječenje, 
može li jedan od ostala tri pristupa služiti toj svrsi? Oni 
koji su se bavili tim pitanjem nisu postigli dogovor o tome 
koji je pristup najbolji. Očito je da se sa svakim od njih 
postižu vrlo različiti rezultati kod primjene na spomenuta 
pitanja, bez obzira radi li se o makro, meso ili mikro razini. 
Utilitaristički pristup može koristiti donositeljima 
zdravstvenih planova, ali je za samostalne stomatologe 
vjerojatno najteže provediv, jer zahtijeva mnogo podataka 
o vjerojatnim ishodima različitih intervencija, i to ne samo 
za stomatologove vlastite pacijente, već i za sve druge. 
Izbor između druga dva pristupa (ili tri, ako je obuhvaćen i 
libertarijanski) ovisit će o osobnoj moralnosti stomatologa, 
kao i o društveno-političkom okruženju u kojemu on ili ona 
radi. Neke zemlje, poput SAD-a, daju prednost 
libertarijanskom pristupu; druge, npr. Švedska, poznate 
su po svojemu dugogodišnjem egalitarijanizmu; a neke 
druge, poput Južne Afrike nakon apartheida, pokušavaju 
primjenjivati restorativni pristup. Unatoč razlikama, dva ili 
više ovih koncepata pravde istodobno postoje u 
nacionalnim zdravstvenim sustavima, a u tim zemljama 
stomatolozi 

mogu birati mjesto gdje će otvoriti praksu (npr. bogat ili 
siromašan kvart, urbana ili ruralna zajednica) u skladu s 
vlastitim željama. 


Javno zdravstvo 
Načinom na koji se ovdje koristi, izraz «javno zdravstvo» 


ukazuje i na zdravlje javnosti, ali i na stomatološku 
specijalnost koja se bavi oralnim zdravljem sa stajališta 


www.fdiworldental.org 


Priručnik 
stomatološke 
etike 


stanovništva, a ne na individualnoj osnovi. U svim 
zemljama postoji velika potreba za specijalistima ovog 
područja koji bi savjetovali i zauzimali se za javnu politiku 
koja promiče dobro oralno zdravlje, kao i da bi djelovali u 
aktivnostima zaštite javnosti od bolesti koje se mogu 
spriječiti i drugih opasnosti za oralno zdravlje. 
Prakticiranje javnog zdravstva (koje se ponekad naziva 
«stomatologijom javnog zdravstva» ili «stomatologijom 
zajednice») snažno se oslanja na znanstvene osnove 
epidemiologije, što je proučavanje prenošenja i 
odlučujućih čimbenika zdravlja i bolesti kod stanovništva. 
Svi stomatolozi moraju biti svjesni društvenih i ekoloških 
odlučujućih čimbenika koji utječu na zdravstveno stanje 
njihovih pojedinih pacijenata. 

Zaštitne mjere javnog zdravstva, poput fluoridacije javnog 
vodovoda i radnih mjesta bez duhanskog dima, važni su 
čimbenici za oralno zdravlje pojedinaca, ali društveni 
čimbenici poput stanovanja, prehrane i zaposlenja 
jednako su važni, ako ne i važniji. Stomatolozi su rijetko u 
mogućnosti rješavati socijalne uzroke bolesti svojih 
pacijenata, iako bi trebali moći preporučiti pacijente 
dostupnim socijalnim službama. Ipak, iako ne izravno, oni 
mogu doprinijeti dugoročnim rješenjima ovih problema 
sudjelovanjem u aktivnostima javnog zdravstva i 
zdravstvenog obrazovanja, nadgledanjem i 
izvještavanjem o opasnostima za okoliš, prepoznavanjem 
i iznošenjem u javnost nepovoljnih 

zdravstvenih učinaka koji proizlaze iz socijalnih problema 
poput zlostavljanja i nasilja, te zauzimanjem za 
poboljšanje službi javnog zdravstva. 

Ponekad pak interesi javnog zdravstva mogu biti u 
sukobu s interesima individualnih pacijenata, na primjer, 
kad se zahtijeva obavijest o određenim zaraznim 
bolestima ili u slučajevima zlostavljanja djeteta ili starije 
osobe. To su primjeri situacija dvostruke odanosti, kako je 
prije opisano. O postupcima za rješavanje takvih i sličnih 
situacija raspravlja se u dijelu o «povjerljivosti» drugog 
poglavlja ovog Priručnika. Općenito, stomatolozi trebaju 
pokušati pronaći načine da na najmanju moguću mjeru 
svedu svaku štetu koja može pogoditi pacijenta kao 
rezultat ispunjavanja zahtjeva javnog zdravstva. Na 
primjer, ako se zahtijeva prijavljivanje, kod ispunjavanja 
zakonskih zahtjeva povjerljivost pacijenta treba se zaštititi 
što je više moguće. 

Drugi oblik sukoba između interesa individualnih 
pacijenata i interesa društva nastaje kad se od 
stomatologa traži da pomognu pacijentima dobiti 
povlastice na koje nemaju pravo, poput isplate osiguranja. 
Stomatolozima je dodijeljena ovlast da potvrde kako 
pacijenti pate od određenog zdravstvenog problema zbog 
kojega imaju pravo na takve povlastice. lako neki 
stomatolozi nerado odbijaju zahtjeve pacijenata za 
potvrdama koje nisu primjenjive u njihovom slučaju, 
možda je bolje da svojim pacijentima pomognu naći druge 
načine potpore koji ne zahtijevaju neetičko ponašanje. 

Globalno zdravlje 


Priznanje da su stomatolozi odgovorni društvu u kojem 
žive može se proširiti, te obuhvatiti i odgovornost za 

globalno zdravlje. Ovaj izraz odnosi se na zdravstvene 
probleme, pitanja i skrb koji prelaze nacionalne granice, 
na koje se može utjecati okolnostima i iskustvima iz 
drugih zemalja i koji se najbolje rješavaju kooperativnim 
djelovanjem i rješenjima na međunarodnoj razini. 
Globalno zdravlje je dio puno većeg pokreta globalizacije 
koji obuhvaća razmjenu informacija, trgovinu, politiku, 
turizam i mnoge druge ljudske aktivnosti. 

Osnova globalizacije jest priznanje da ljudi i društva sve 
više ovise jedni o drugima. To je jasno vidljivo na 
području ljudskog zdravlja, kao što je pokazalo ubrzano 
širenje bolesti poput gripe ili SARS-a. Takve epidemije 
zahtijevaju međunarodne akcije kako bi ih se moglo 
kontrolirati. Neuspjeh prepoznavanja i liječenja vrlo 
zaraznih bolesti u jednoj zemlji može imati katastrofalne 
posljedice za pacijente u drugim zemljama. Iz tog razloga, 
etička skrb stomatologa proteže se daleko iznad njihovih 
individualnih pacijenata, pa čak i njihovih zajednica i 
naroda. 

Razvoj globalnog pogleda na zdravlje rezultirao je 
povećanom svjesnošću o zdravstvenim različitostima u 
svijetu. Unatoč pokušajima na visokoj razini da se bori 
protiv smrtnosti prerano rođene djece i da se smanji 
širenje bolesti u najsiromašnijim zemljama, što je 
rezultiralo uspješnim ishodima poput iskorjenjivanja malih 
boginja, rascjep u zdravstvenom stanju između zemalja s 
visokim i niskim dohocima i dalje se širi. To je djelomično 
zbog virusa HIV-a i AIDS-a, koji najjače ugrožava 
siromašne zemlje, ali također i zbog neuspjeha zemalja s 
niskim dohocima da uživaju prednosti poboljšanog 
zdravlja koje svijet kao cjelina uživa posljednjih 
desetljeća. 

lako su neki uzroci siromaštva u najvećoj mjeri politički i 
gospodarski, pa su stoga daleko izvan kontrole 
stomatologa i njihovih udruga, stomatolozi se moraju 
baviti problemima oralnog zdravlja kojima je uzrok 
siromaštvo. U zemljama s niskim dohocima stomatolozi 
imaju malo sredstava s kojima mogu pomoći pacijentima i 
neprestano se suočavaju s izazovom kako raspodijeliti ta 
sredstva na najpošteniji način. Čak i u zemljama sa 
srednjim i visokim dohocima, stomatolozi nailaze na 
pacijente koji su izravno pogođeni globalizacijom, poput 
izbjeglica koji često nemaju pristup stomatološkoj 
pokrivenosti koju uživaju mnogi građani te zemlje. 

U Nairobijskoj deklaraciji o oralnom zdravlju u Africi FDI 
prepoznaje te različitosti i ohrabruje sva nastojanja 
promicanja dostupnosti oralne zdravstvene zaštite za sve. 

Kao profesionalci koji se brinu o svojim pacijentima 
stomatolozi trebaju aktivno promicati intervencije, 
postupke i politiku koja pomaže u smanjivanju rascjepa u 
oralnom zdravlju između bogatih i siromašnih. 

Još jedna značajka globalizacije je i međunarodna 
pokretljivost zdravstvenih profesionalaca, uključujući 
stomatologe. Odljev stomatologa iz zemalja u razvoju u 
visoko industrijalizirane zemlje donosi prednost zemljama 
koje ih primaju, ali ne i onima iz kojih odlaze. U svojoj 
Političkoj izjavi o Međunarodnom etičkom novačenju 
profesionalaca oralnog zdravlja, FDI daje četiri specifične 
preporuke nacionalnim stomatološkim udrugama u vezi 
sprječavanja iskorištavanja zemalja u razvoju i 
stomatologa iz tih zemalja: 

- Surađujte s njihovim vladama kako biste bili sigurni da je 
odgovarajući broj stomatologa obrazovan i ima dozvolu 
za prakticiranje, uzimajući u obzir nacionalne potrebe i 
sredstva; 

- Promičite politiku i strategije koje povećavaju učinkovito 
zadržavanje stomatologa u njihovim zemljama; 

- Promičite strategije s partnerima kako biste smanjili 
štetne učinke emigracije stomatologa i na najmanju 
moguću mjeru sveli njihov utjecaj na zdravstvene 
sustave; i 

- Ohrabrujte njihove vlade u dovođenju profesionalaca 
oralnog zdravlja, koji su legalnim putem stigli iz 
inozemstva, a koji udovoljavaju zahtjevima prakse 
zemalja u koju su došli, s pravom zapošljavanja i zaštite 
koje je istovjetno pravu drugih profesionalaca oralnog 
zdravlja u njihovim zemljama, uključujući i pomoć u 
karijeri i mogućnost stalnog profesionalnog razvoja. 
Stomatolozi imaju dugu tradiciju dobrovoljnog pružanja 
svojeg iskustva i vještina u područjima gdje nema 
dovoljno stomatoloških službi; i kad dođe do humanitarnih 
katastrofa i do hitnih slučajeva, kao i u situacijama kad je 
potrebna stalna pomoć. Stomatolozi volonteri koji rade u 
okviru razvojnih projekata koje vode nevladine udruge 
(NGO) pružaju poboljšanu dostupnost oralnoj 
zdravstvenoj njezi u mnogim zajednicama, te mogu biti 
važno sredstvo prenošenja znanja iz razvijenih u zemlje u 
razvoju. No, takve projekte treba se voditi ispravno i 
integrirati ih u lokalne zdravstvene sustave kako bi se 
bavili stvarnim potrebama zajednica. Politička izjava FDI- 
a, Vodič za stomatologe volontere, naglašava 

važnost planiranja projekta i integracije za prihvatljivi i 
dugoročni razvoj u zajednicama koje su njime 
obuhvaćene. 

Povratak na proučavanje slučaja 


Prema analizi odnosa između stomatologa i društva, 
predstavljenom u ovom poglavlju, dr. S. je ispravno 

dijagnosticirala problem s kojim se suočila kao problem 
etičke prirode, za koji je potrebna pravda (nepristranost) 
pri odnosu s pacijentima. Kad se netko suoči s etičkim 
problemom čije sve alternative imaju ozbiljne mane, često 
pomaže istražiti nove pristupe. U ovom slučaju, dr. S. će 
podijeliti teret viška pacijenata. Ako to nije moguće, ona 
može podsjetiti svojeg nekadašnjeg kolegu da se u 
najmanje jednom etičkom kodeksu, onome Američke 
stomatološke udruge, kaže: «Jednom kad je stomatolog 
već započeo s postupkom liječenja, ne bi ga trebao 
prekinuti a da o tome ne obavijesti pacijenta i da mu ne 
pruži mogućnost dobivanja usluga od drugog 
stomatologa. Mora se paziti da u sveukupnom postupku 
ne bude ugroženo oralno zdravlje pacijenta.» Kolega će 
onda možda htjeti zadržati barem neke od svojih 
pacijenata. Ako se nijedna od ovih strategija ne pokaže 
uspješnom, dr. S. može razmisliti o tome kako bi prije 
spomenuti, različiti pristupi pravdi pomogli u izboru 
pacijenata. Nakon toga može provesti politiku koja je u 
najboljem skladu s njezinim željenim pristupom. 

Nakon što se obradili ovo poglavlje, trebali biste moći: 
- opisati kako bi se stomatolozi trebali ponašati jedni 
prema drugima 

- opravdati prijavljivanje neetičkog ponašanja kolega 
- prepoznati glavne etičke principe koji se odnose na 
suradnju s drugima u brizi za pacijente 

- objasniti kako riješiti sukobe s drugim pružateljima 
zdravstvene njege 


Razmatranje trećeg slučaja 


Dr. C., novopečeni endodont, upravo je preuzela praksu 
jedinog endodonta u srednje velikoj zajednici. Četiri 
stomatologa opće prakse u zajednici sretni su što mogu 
nesmetano nastaviti sa svojim preporukama. Tijekom 
prva tri mjeseca u zajednici, dr. C. je zabrinuta da 
značajan broj pacijenata koje je preporučio neki od 
stomatologa opće prakse pokazuje znakove nedostatnog 
lječenja. Dr. C. je tek došla u zajednicu, pa ne bi željela 
osobno kritizirati niti jednog od tih stomatologa ili ga 
prijaviti višim ovlastima. Ipak, ona osjeća da mora učiniti 
nešto kako bi poboljšala situaciju. 


Potreba za suradnjom 
lako većina samostalnih stomatologa sebe smatra prvim i 


jedinim u svom poslu, oni se sve više oslanjaju na druge 
kako bi ispunili potrebe svojih pacijenata. Ovo 

poglavlje bavit će se etičkim problemima koji nastaju u 
odnosima između stomatologa i njihovih kolega, ali i 
ostalog osoblja oralne zdravstvene zaštite. Neka pitanja 
zajednička su u oba odnosa; druga se pojavljuju ili u 
jednom ili u drugom. Mnoga od tih pitanja su relativno 
nova, jer su nastala kao rezultat novih promjena u 
stomatologiji i zdravstvenoj zaštiti. Dobro je ukratko 
opisati te promjene, jer one predstavljaju značajan izazov 
tradicionalnoj stomatološkoj praksi. 

S ubrzanim razvojem znanstvenog znanja i njegovih 
kliničkih primjena, stomatologija je postala još složenija. 
Samostalni stomatolozi nikako ne mogu biti stručnjaci za 
sve oralne bolesti svojih pacijenata i potencijalne 
postupke liječenja, te im je potrebna pomoć drugih 
stomatoloških specijalista i iskusnih zdravstvenih 
profesionalaca, poput dentalnih higijeničara i asistenata, 
laboratorijskih tehničara, liječnika, ljekarnika i logopeda. 
Stomatolozi moraju znati na koji način doći do određenih 
postupaka liječenja koje pacijenti zahtijevaju, a koje im 
oni sami ne mogu pružiti. Štoviše, za stomatologe u 
mnogim zemljama je normalno prepustiti određene 
kliničke postupke pomoćnom stomatološkom osoblju, ako 
su te osobe prošle potrebno usavršavanje i mogu legalno 
raditi u praksi. 

Kao što smo raspravljali u drugom poglavlju, stomatološki 
paternalizam postepeno popušta pred sve većim 
priznavanjem prava pacijenata da donose vlastite odluke 
o zdravstvenoj njezi. Ishod toga je da je kooperativni 
model donošenja odluka zamijenio autoritarni model, koji 
je bio karakterističan za tradicionalni stomatološki 
paternalizam. Isto se događa u odnosima između 
stomatologa i ostalih zdravstvenih profesionalaca. Sve je 
češće da potonji nerado slijede 

odredbe stomatologa, a da prije toga ne znaju razloge tih 
odredaba. Oni sebe vide kao profesionalce sa specifičnim 
etičkim odgovornostima prema pacijentima; ako je njihovo 
poimanje tih odgovornosti u sukobu s odredbama 

te odredbe. I dok kod autoritarnog modela donošenja 
odluka nikad nije postojala sumnja u to tko je glavni i tko 
bi trebao prevladati u slučaju sukoba, kooperativni model 
može dovesti do neslaganja o odgovarajućoj brizi za 
pacijenta. Takva saznanja mijenjaju «pravila igre» u 
odnosima stomatologa s njihovim kolegama i drugim 
zdravstvenim profesionalcima. U ostatku ovog poglavlja 
govorit će se o nekim problematičnim aspektima ovih 
odnosa i o prijedlozima kako ih rješavati. 


Odnosi s kolegama stomatolozima, profesorima i 
studentima 


Stomatolozi su dio stomatološke profesije i od njih se 


tradicionalno očekuje da se prema svojim kolegama 
odnose s poštovanjem i da zajednički rade kako bi što 

više doprinijeli dobrobiti pacijenta. U Međunarodnom 
stomatološkom etičkom kodeksu FDlI-a stoji da se 
stomatolozi «trebaju obratiti za savjet i/ili pomoć pri 
postupku liječenja svakog pacijenta ako to zahtijeva veću 
razinu kompetentnosti nego što je on može ponuditi». 
Sljedeća dva odnosa među stomatolozima, a koji se 
obično smatraju neetičkima jesu: (1) plaćanje ili primanje 
bilo kakvog novca ili druge nagrade samo zbog 
pribavljanja preporuke pacijenta («dijeljenje nagrade»); i 
(2) odvraćanje pacijenata od svojih kolega. O tim 
postupcima, kao i o trećoj obvezi, da se prijavi neetičko ili 
nekompetentno ponašanje kolega, raspravljat će se u 
daljnjem tekstu. 

U Hipokratovoj tradiciji stomatološke etike stomatolozi 
posebno poštovanje duguju svojim profesorima. lako 
današnje stomatološko obrazovanje obuhvaća višestruku 
interakciju između studenta i profesora, a ne samo odnos 
«jedan-na-jedan» koji je bio pravilo prije 20. stoljeća, ono 
još uvijek ovisi o dobroj volji i predanosti stomatologa, koji 
često ne dobiju nikakvo priznanje za svoj doprinos u 
poučavanju. Studenti stomatologije duguju veliku 
zahvalnost svojim profesorima, bez kojih bi stomatološko 
obrazovanje bilo svedeno na samopoučavanje. 

Sa svoje strane, profesori imaju obvezu odnositi se prema 
svojim studentima s poštovanjem i služiti kao dobri uzori u 
ophođenju s pacijentima. Takozvani «skriveni kurikulum» 
stomatološkog obrazovanja, tj. standardi ponašanja koje 
pokazuju stomatolozi u praksi je puno utjecajniji nego 
otvoreni kurikulum stomatološke etike, te ako postoji 
sukob između zahtjeva etike i stavova i ponašanja 
njihovih profesora, studenti stomatologije će vjerojatno 
slijediti primjer svojih profesora. 

Posebna obveza profesora jest ne ohrabrivati i ne 
dozvoljavati studentima uplitanje u neetičku praksu, poput 
pružanja liječničkih tretmana koji udovoljavaju obrazovnim 
potrebama studenata, a ne kliničkim potrebama 
pacijenata. S obzirom na nejednakost u moći između 
studenata i profesora, te slijedom toga i otpora studenata 
da istraže ili odbiju takav prijedlog, stomatolozi moraju biti 
sigurni kako ne vrše pritisak na studente da djeluju 
neetički. Na mnogim stomatološkim fakultetima postoje 
predstavnici studenata ili udruge studenata stomatologije 
koje, između ostaloga, mogu izraziti svoju zabrinutost u 
vezi s etičkim pitanjima u stomatološkom obrazovanju. 
Studentima trebaju biti 

dostupni mehanizmi putem kojih mogu izraziti zabrinutost, 
a da pritom ne budu odmah obilježeni kao cinkeri, a treba 
im biti dostupna i odgovarajuća potpora ako postane 
neophodno pozabaviti se problemom na formalan način. 
Od studenata stomatologije očekuje se pak da pokazuju 
visoke standarde etičkog ponašanja, kakvo i odgovara 
budućim stomatolozima. Oni druge studente trebaju 

smatrati svojim kolegama i biti spremni ponuditi im pomoć 
kad je to potrebno, uključujući i korektivni savjet s obzirom 
na neetičko ponašanje. Također, trebaju doprinositi 
zajedničkim projektima i dužnostima poput istraživačkih 
zadataka. 


Dijeljenje dobitka i oglašavanje 


Stomatologija je prije svega profesija, a tek onda posao, 
pa se svi načini povećavanja dohotka, čak i ako su 
zakoniti, ne smatraju etičkima. Na primjer, dijeljenje 
dobitka, što označava plaćanje jednog stomatologa 
drugome samo zato što mu je preporučio pacijenta, 
zabranjeno je etičkim kodeksima poput Etičkih principa i 
kodeksa profesionalnog ponašanja Američke 
stomatološke udruge. Razlog za takvu zabranu je 
opasnost da će stomatolozi samo zbog financijskog 
dobitka preporučivati pacijente kojima nije potrebno 
specijalističko liječenje. 

Još češći način povećavanja dohotka, često na štetu 
drugih stomatologa, jest oglašavanje. Do nedavno se 
oglašavanje smatralo neprofesionalnim — bilo je prikladno 
za promicanje prodaje potrošačkih proizvoda, ali ne i 
zdravstvenih usluga. Nakon društvenih i zakonodavnih 
promjena u nekim zemljama oglašavanje stomatoloških 
usluga više nije zabranjeno i uopće se ne spominje u 
Međunarodnim etičkim principima FDI-a za 

stomatološku profesiju. Ipak, neke nacionalne 
stomatološke udruge postavljaju ograničenja oglašavanju 
svojih članova. Na primjer, u Etičkom kodeksu Kanadske 
stomatološke udruge stoji: «Stomatolozi trebaju 
izgrađivati svoj ugled na svojoj profesionalnoj sposobnosti 
i samostalnosti. Stomatolozi trebaju sudjelovati u 
zdravstvenim promidžbenim programima koji su u 
najboljem interesu javnosti i koje podupire profesija. 
Stomatolozi će svaku promidžbenu aktivnost poduzimati u 
skladu s prihvaćenim profesionalnim standardima i unutar 
važećih zakona.» 

Osim tih opravdanih ciljeva, oglašavanje se može koristiti 
i u neetičke svrhe, kao što je odvraćanje pacijenata od 
drugih stomatologa i uvjeravanje pacijenata da se 
podvrgnu nekom postupku liječenja, posebno 
kozmetičkim postupcima, koji im nije potreban. Takvi 
postupci nisu samo štetni za druge stomatologe i za 
pacijente, već se loše odražavaju i na stomatološku 
profesiju kao cjelinu, suprotno zahtjevu Međunarodnih 
etičkih principa FDI-a za stomatološku profesiju da 
stomatolog «treba djelovati na način koji će poboljšati 
utjecaj i ugled profesije.» 


Prijavljivanje nesigurne ili neetičke prakse 


Stomatologija se tradicionalno ponosi svojim statusom 
samoupravne profesije. Zauzvrat za povlastice dodijeljene 

joj od društva i za povjerenje koje joj pružaju pacijenti, 
stomatološka profesija je postavila visoke standarde 
ponašanja za svoje članove i disciplinske postupke za 
istraživanje optužbi za loše vladanje i, ako je potrebno, za 
kažnjavanje onih koji čine pogreške. Ponekad je taj 
sustav samouprave neuspješan, a posljednjih godina 
poduzeti su koraci u nastojanju da se profesija učini 
odgovornijom, na primjer, postavljanjem 

vanjskih članova neprofesionalaca za regulatorne ovlasti. 
No, glavni zahtjev samouprave je bezrezervna podrška 
stomatologa njezinim principima i njihova spremnost da 
prepoznaju i riješe problem nesigurne i neetičke prakse. 
Sve veće korištenje konstruktivnih i međusobno 
potpomažućih skupina zajedničkog interesa, gdje 
stomatolozi raspravljaju i analiziraju svoje uspjehe i 
poteškoće u odnosima s lokalnim kolegama dobrodošla je 
promjena, posebno u općoj stomatološkoj praksi gdje, za 
razliku od bolnica ili klinika, stomatolozima može 
nedostajati povlastica rada u okolini koja prirodno potiče 
zajedničke profesionalne rasprave. 

Obveza prijavljivanja nekompetentnosti, lošeg ili štetnog 
djelovanja nekog kolege naglašena je u stomatološkom 
etičkom kodeksu. Na primjer, u Etičkim principima i 
kodeksu profesionalnog ponašanja Američke 
stomatološke udruge stoji da su, «Stomatolozi obvezni 
prijaviti odgovarajućoj izvještajnoj agenciji... primjere 
krupnih pogrešaka ili stalnih loših postupaka drugih 
stomatologa» i «Svi stomatolozi imaju etičku obvezu 
potaknuti kolege s problemom ovisnosti da potraže 
pomoć. Stomatolozi koji su izravno upoznati s činjenicom 
da im kolega radi u stomatološkoj praksi pod utjecajem 
opijata imaju etičku odgovornost prijaviti takav dokaz 
profesionalnom odboru za pomoć stomatološkog 
društva.» No, primjena ovog principa rijetko je lagana 
zadaća. S jedne strane, stomatolog je u iskušenju napasti 
ugled svojega kolege zbog nebitnih osobnih motiva, poput 
ljubomore, ili iz osvete zbog neke doživljene uvrede od 
strane kolege. Stomatolog također može oklijevati s 
prijavljivanjem štetnog ponašanja svojega kolege zbog 
prijateljstva ili sućuti («optužujem ga za nešto što se 
moglo dogoditi i meni»). Posljedice 

takvog prijavljivanja mogu biti vrlo štetne za onoga tko 
prijavljuje, uključujući gotovo sigurno neprijateljstvo od 
strane optuženog, a vjerojatno i drugih kolega. Unatoč 
svojim manama, prijavljivanje pogrešnih postupaka je 
jedna od dužnosti stomatologa. Oni nisu odgovorni samo 
za održanje dobrog ugleda profesije, već su često i jedini 
koji prepoznaju nekompetentnost, slabost i štetno 
djelovanje. Ipak, prijavljivanje kolega disciplinskim 
ovlastima obično bi trebalo biti posljednje sredstvo, nakon 
što su isprobane sve alternative. Prvi korak mogao bi biti 
pristupanje kolegi i izjavljivanje kako smatrate da je 

njegovo ili njezino ponašanje nesigurno ili neetičko. Ako 
se problem može riješiti na toj razini, možda neće biti 
potrebe ići dalje. Ako to nije slučaj, onda će možda biti 
potrebno poduzeti sljedeći korak i obavijestiti disciplinske 
ovlasti. 


Odnosi s ostalim zdravstvenim profesionalcima 


Drugo poglavlje o odnosima s pacijentima započelo je 
raspravom o velikoj važnosti poštovanja i jednakosti u 
odnosima između stomatologa i pacijenta. Principi 
postavljeni u toj raspravi jednako su važni za odnos sa 
suradnicima. Posebno, zabrana diskriminacije na temelju 
rase, vjeroispovijesti, boje kože, spola ili nacionalnog 
podrijetla (Etički principi i kodeks profesionalnog 
ponašanja Američke stomatološke udruge) primjenjiva je 
na odnose sa svima s kojima stomatolozi surađuju u brizi 
za pacijente i u ostalim profesionalnim aktivnostima. 
Nediskriminacija je pasivna karakteristika odnosa. 
Poštovanje je nešto što je aktivnije i pozitivnije. S obzirom 
na ostale pružatelje zdravstvenih usluga, poput 

dentalnih higijeničara i asistenata, laboratorijskih 
tehničara, itd., ono u sebi sadrži poštovanje njihovih 
vještina i iskustva u mjeri u kojoj doprinose brizi za 
pacijente. U Međunarodnom kodeksu stomatološke etike 
FDlI-a stoji da se «stomatolozi prema svim članovima tima 
za oralno zdravlje trebaju ponašati na profesionalan način 
i trebaju rado pomagati kolegama u profesionalnom 
smislu i imati poštovanje prema različitostima u 
profesionalnom mišljenju». Nisu svi pružatelji 
zdravstvenih usluga jednaki u smislu obrazovanja i 
usavršavanja, ali dijele osnovnu ljudsku jednakost, kao i 
brigu za dobrobit pacijenata. 

No, kao i kod pacijenata, postoje opravdani razlozi za 
odbijanje započinjanja ili održavanja odnosa s drugim 
pružateljem zdravstvenih usluga. Oni uključuju manjak 
povjerenja u sposobnost ili samostalnost druge osobe ili 
ozbiljna profesionalna neslaganja. Razlikovanje ovih od 
manje važnih motiva može od stomatologa zahtijevati 
veliku etičku osjetljivost. 


Suradnja 


Stomatologija je istovremeno i vrlo individualistička i vrlo 
kooperativna profesija. S jedne strane, stomatolozi su 
prilično posesivni kad se radi o «njihovim» pacijentima. 
Postoji dobar razlog za tvrdnju da je odnos između 
stomatologa i pacijenta najbolji način upoznavanja 
pacijenta i postizanja kontinuiteta u njezi koja je optimalna 
za sprječavanje i liječenje oralnih bolesti. Zadržavanje 
pacijenata također doprinosi stomatologu, i tone samo 
financijski. Istovremeno, kako je opisano prije, 

stomatologija je vrlo složena i specijalizirana te stoga 
zahtijeva blisku suradnju među zaposlenicima s različitim, 
ali nadopunjujućim znanjem i vještinama. 

Ovakva napetost između individualizma i suradnje stalno 
je iznova tema stomatološke etike. 

Slabljenje stomatološkog paternalizma pratio je i 
nestanak uvjerenja da stomatolozi «posjeduju» svoje 
pacijente. Tradicionalno pravo pacijenata da traže drugo 
mišljenje sad je prošireno i uključuje pristup ostalim 
pružateljima zdravstvene zaštite koji možda mogu bolje 
odgovoriti na njihove potrebe. Stomatolozi trebaju 
omogućiti provođenje ovog prava iako, kako je rečeno, 
oni neće imati koristi od odnosa s drugim stomatolozima s 
obzirom na dijeljenje nagrade. Dok su odnosi među 
stomatolozima obično vođeni dobro oblikovanim i 
razumljivim pravilima, odnosi između stomatologa i ostalih 
pružatelja zdravstvene zaštite stalno se mijenjaju, te 
postoje neka neslaganja o tome koje bi trebale biti njihove 
uloge. Kako je napomenuto, mnogi drugi zdravstveni 
profesionalci više vole timski pristup njezi pacijenta, gdje 
se stavovima svih pružatelja njege pripisuje jednaka 
važnost, a oni sebe smatraju odgovornima pacijentu, a ne 
stomatologu. S druge strane, mnogi stomatolozi osjećaju 
da, čak i kad se prihvati timski pristup, mora postojati 
jedna osoba koja je glavna, a stomatolozi su najprikladniji 
za tu ulogu zbog svojeg obrazovanja i iskustva. Ovakav 
stav podržava se i u Međunarodnim etičkim principima 
FDI-a za stomatološku profesiju, gdje stoji da, 
«Stomatolog mora prihvatiti punu odgovornost za sve 
izvedene postupke liječenja...», a u Izjavi FDI-a o 
nadgledanju pomoćnog osoblja unutar stomatološkog 
tima stoji da je, «stomatolog također odgovoran za 
potporu, vodstvo i nadgledanje pomoćnog osoblja unutar 
stomatološkog tima.» 

lako se neki stomatolozi mogu protiviti novim izazovima u 
odnosu na njihov tradicionalni, skoro apsolutni, autoritet, 
skoro je sigurno da će se njihova uloga promijeniti, što će 
biti reakcija i na zahtjeve pacijenata i ostalih pružatelja 
zdravstvene zaštite za većim sudjelovanjem u donošenju 
odluka kod stomatoloških zahvata. Stomatolozi će morati 
moći opravdati svoje preporuke drugima i uvjeriti ih da 
prihvate te preporuke. Uz takvu vještinu komuniciranja, 
stomatolozi će također trebati znati rješavati sukobe do 
koji dolazi između različitih sudionika u brizi za pacijenta. 


Rješavanje sukoba 
lako stomatolozi mogu doživjeti mnogo različitih oblika 
sukoba s drugim stomatolozima i pružateljima 


zdravstvene zaštite, na primjer, u vezi s uredskim 
poslovima ili plaćanjem, ovdje ćemo se baviti sukobima u 

vezi s brigom za pacijenta. Idealna situacija je kad se u 
odlukama o oralnoj zdravstvenoj zaštiti slažu pacijenti, 
stomatolozi i svi ostali koji su uključeni u brigu za 
pacijenta. No, nesigurnost i različita uvjerenja mogu 
dovesti do neslaganja oko ciljeva brige, načina ili 
postizanja tih ciljeva. Ograničena sredstva zdravstvene 
zaštite i organizacijska politika također mogu otežati 
postizanje dogovora. Stomatolozi su posebno osjetljivi na 
takve sukobe zbog manjka općeprihvaćenih standarda 
njege, kao i zbog toga što si mnogi pacijenti ne mogu 
priuštiti oralnu zdravstvenu njegu visoke kvalitete. 
Neslaganja među stomatolozima i/ili stomatološkim 
pomoćnicima oko ciljeva brige, načina i postizanja tih 
ciljeva trebaju razjasniti i riješiti pojedinci koji su u njih 
uključeni kako ne bi doveli u pitanje svoj odnos s 

pacijentom. Sljedeće upute mogu biti korisne u rješavanju 
takvih sukoba: 

- Sukobi se trebaju rješavati što je moguće opuštenije, na 
primjer, izravnim pregovaranjem između osoba koje se ne 
slažu, a službenim postupcima treba se okrenuti samo 
ako su neslužbene mjere bile neuspješne. 

- Mišljenja svih koji su uključeni u sukob trebaju se 
otvoreno izreći i ozbiljno uzeti u obzir. 

- Informirani izbor pacijenta, ili ovlašteni zamjenski 
donositelj odluke, s obzirom na postupak liječenja mora 
biti prvenstvena briga u rješavanju neslaganja. 

- Ako dođe do neslaganja u vezi s time koje mogućnosti 
se trebaju ponuditi pacijentu, obično je bolje ponuditi širi 
nego uži izbor mogućnosti. Ako željeni postupak nije 
moguće izvesti zbog ograničenih sredstava, pacijenta se 
o tome treba obavijestiti. 

- Ako se i nakon odgovarajućeg nastojanja ne može 
postići dogovor ili kompromis uz pomoć dijaloga, odluka 
osobe s pravom ili odgovornošću za donošenje odluka 
treba se prihvatiti. Ako je nejasno ili sporno tko ima pravo 
ili odgovornost donijeti odluku, treba se potražiti 
posredovanje, prosuđivanje ili pravorijek. 

Ako pružatelji zdravstvene zaštite ne mogu poduprijeti 
prevladavajuću odluku zbog profesionalne prosudbe ili 
osobne moralnosti, treba im se dopustiti da se povuku iz 

sudjelovanja u donošenju odluke, nakon utvrđivanja da 
osoba kojoj se pruža njega nije u opasnosti od povrede ili 
napuštanja. 


Povratak na proučavanje slučaja 


Dr. C. je u pravu što je zabrinuta zbog rezultata postupka 
lječenja spomenutog stomatologa. Ima etičku dužnost ne 
zanemariti taj problem, već poduzeti nešto u vezi s njim. 
Kao prvi korak, može pokušati razgovarati s tim 
stomatologom i izreći mu svoju zabrinutost, te onda vidjeti 
hoće li on dobrovoljno poduzeti korektivne mjere. Ako to 

ne uspije, može o tom problemu razgovarati s drugim 
stomatolozima u zajednici, vidjeti dijele li oni njezine 
bojazni i tražiti savjet za daljnje djelovanje. Zajedno mogu 
uvjeriti problematičnog stomatologa da se pozabavi tim 
pitanjem. Ako nijedan od tih pokušaja nema željeni 
učinak, dr. C. se može obratiti odgovarajućem 
ovlaštenom stomatološkom tijelu i tražiti od njega da 
istraži slučaj. Dr. C. također treba odlučiti hoće li 
obavijestiti pacijente o njihovom nedostatnom liječenju. U 
vezi s tim pitanjem u Etičkim principima i kodeksu 
profesionalnog ponašanja Američke stomatološke udruge 
savjetuje se da se «pacijenti obavijeste o njihovome 
trenutnom oralnom zdravstvenom stanju bez 
podcjenjivačkih izjava o njihovim prijašnjim uslugama.» 

PETO POGLAVLJE - ETIKA I STOMATOLOŠKO 
ISTRAŽIVANJE 


Ciljevi 


Nakon što ste obradili ovo poglavlje, trebali biste moći: 
- prepoznati glavne principe istraživačke etike 

- znati kako uskladiti istraživanje i kliničku njegu 

- udovoljiti zahtjevima istraživačkih odbora 


Razmatranje četvrtog slučaja 


Dr. R.- u, stomatologu opće prakse u malom ruralnom 
naselju, obratila se Ugovorna istraživačka organizacija (C. 
R. O.) i ponudila mu sudjelovanje u kliničkom ispitivanju 
novoga tkivnog ljepila. Nudi mu se određena novčana 
naknada za svakog pacijenta kojega uključi u ispitivanje. 
Predstavnik C. R. O.-a uvjerava ga da je ispitivanje 
odobreno na pravilan način, u što je uključeno i odobrenje 
od strane odbora za etička ispitivanja. Dr. R. nikad prije 
nije sudjelovao u nekom ispitivanju i drago mu je što sad 
ima tu mogućnost, posebno zbog novčanog dobitka. 
Prihvaća ponudu bez daljnjeg raspitivanja o znanstvenim 
ili etičkim aspektima tog ispitivanja. 


Važnost stomatološkog istraživanja 


Stomatologija nije istančana znanost na način kao što su 
to matematika i fizika. Ovdje se radi o utemeljenim 
dokazima i mnogim općim principima koji su većinu 
vremena važeći, ali svaki pacijent je različit, te ono što je 
učinkovito na 90 % osoba, možda neće vrijediti za 
preostalih 10 %. Iz tog razloga, vidljivo je da je 
stomatologija prirođeno eksperimentalna. Čak i 

najraširenije prihvaćeni postupci liječenja moraju se 
nadgledati i procjenjivati kako bi se odredilo jesu li 
učinkoviti za određene pacijente, ali i za pacijente 

općenito. To je jedna od funkcija stomatološkog 
istraživanja. 

Druga, možda poznatija funkcija jest razvoj novih 
stomatoloških materijala, pomagala i tehnika. Tijekom 
posljednjih 50 godina na ovom području došlo je do 
velikog napretka i danas se provodi više stomatoloških 
istraživanja nego ikad prije. Usprkos tome, još uvijek 
postoje mnoga neodgovorena pitanja o uzrocima oralnih 
bolesti (i poznata i nova) i o najboljim načinima njihovog 
sprječavanja i liječenja. Stomatološko istraživanje je 
jedino sredstvo dobivanja odgovora na takva pitanja. 


Istraživanja u stomatološkoj praksi 


Svi stomatolozi koriste se rezultatima stomatoloških 
istraživanja u svojoj kliničkoj praksi. Kako bi održali svoju 
kompetentnost, stomatolozi moraju pratiti najnovija 
istraživanja na području interesa svoje prakse kroz 
programe stalnog stomatološkog obrazovanja/stalnog 
profesionalnog razvoja, stomatološke časopise i 
međusobno djelovati s učenim kolegama. Čak i ako nisu 
sami uključeni u istraživanje, stomatolozi moraju znati 
kako objasniti rezultate istraživanja i kako ih primijeniti na 
svoje pacijente. To znači da je osnovna upoznatost s 
metodama istraživanja osnova za kompetentnu 
stomatološku praksu. Najbolji način kako postati dobro 
upoznat jest sudjelovanje u istraživačkom projektu, ili kao 
student stomatologije ili kao već kvalificirani stomatolog. 
Bilo bi idealno kad bi se sve aspekte stomatološke prakse 
procjenjivalo istraživanjem. Materijali poput dentalnih 
amalgama i farmaceutski 

proizvodi poput anestetika zahtijevaju dokaze o svojoj 
sigurnosti i učinkovitosti prije nego im vlada dade 
odobrenje za prodaju i korištenje. No, stomatološke 
tehnike ne zahtijevaju takva odobrenja. Većina 
stomatologa vjeruje da su tehnike koje su naučili na 
stomatološkom fakultetu odgovarajuće, ali su spremni 
prihvatiti nove ako se potonje pokažu boljima. Umjesto da 
se pouzdaju u vlastito, nužno ograničeno iskustvo, za 
stomatologe je bolje da se oslone na rezultate istraživanja 
kako bi odredili koji materijali, lijekovi i tehnike su najbolji 
za njihove pacijente. 

Najuobičajenija metoda istraživanja za uspoređivanje i 
procjenjivanje lijekova jest postupak kliničkog ispitivanja, 
koji uz određene preinake može poslužiti i kod materijala i 
tehnika. Postupak obično započinje laboratorijskim 
ispitivanjima, nakon kojih slijedi testiranje na životinjama. 
Ako se to pokaže uspješnim, slijede četiri koraka, ili faze, 
kliničkog istraživanja: 

- Prva faza istraživanja, koja se obično provodi na maloj 
skupini zdravih dobrovoljaca, koji su često plaćeni za 
svoje sudjelovanje, namijenjena je određivanju količine 
lijeka koji je potreban za poticanje reakcije u ljudskom 
tijelu, pokazivanju kako tijelo prerađuje lijek i ima li lijek 
toksične ili štetne posljedice. 

- Druga faza istraživanja provodi se na skupini pacijenata 
koji imaju bolest za koju je lijek namijenjen. Njezini ciljevi 
će odrediti ima li lijek povoljne učinke na bolest i ima li 
ikakve štetne popratne pojave. 


97 


- Treća faza istraživanja je kliničko ispitivanje gdje se lijek 
daje velikom broju pacijenata i uspoređuje se s drugim 
lijekom, ako takav postoji, za bolest koja je u pitanju, i/ili s 
placebom. Gdje je to moguće, takva ispitivanja su 
«dvoslijepa», tj. ni subjekti istraživanja ni stomatolozi ne 
znaju tko dobiva lijek, a tko placebo. 

- Četvrta faza istraživanja provodi se nakon što se lijek 
odobri i krene u prodaju. Prvih nekoliko godina novi lijek 
se nadgleda zbog popratnih pojava do kojih nije došlo u 
ranijim fazama. Uz to, farmaceutska tvrtka je obično 
zainteresirana koliko dobro su lijek prihvatili liječnici i 
stomatolozi koji ga propisuju i pacijenti koji ga uzimaju. 
Posljednjih godina, ubrzano povećanje ispitivanja 
zahtijeva pronalaženje i prijavljivanje sve većeg broja 
pacijenata kako bi se ispunili statistički zahtjevi ispitivanja. 
Kod stomatoloških istraživanja oni koji vode takva 
ispitivanja, bilo da su to akademski istraživači ili industrija, 
sad se oslanjaju na mnoge stomatologe u različitim 
zemljama koji će prijaviti pacijente kao subjekte 
istraživanja. 

lako je takvo sudjelovanje u istraživanju za stomatologe 
vrijedno iskustvo, postoje i potencijalni problemi koji se 
moraju prepoznati i izbjeći. Prije svega, uloga 
stomatologa u odnosu između stomatologa i pacijenta 
razlikuje se od uloge istraživača u odnosu istraživača i 
subjekta istraživanja, čak i kad su stomatolog i istraživač 
ista osoba. Prvenstvena odgovornost stomatologa je 
zdravlje i dobrobit pacijenta, dok je prvenstvena 
odgovornost istraživača stvaranje znanja, što može, ali 

i ne mora pridonijeti Zdravlju i dobrobiti subjekta 
istraživanja. Prema tome, postoji potencijal za sukob 
između ovih dviju uloga. Kad do njega dođe, uloga 
stomatologa mora prevagnuti nad ulogom istraživača. Što 
to znači u praksi, vidjet će se dalje u tekstu. 

Još jedan potencijalni problem u kombiniranju tih dviju 
uloga jest sukob interesa. Stomatološko istraživanje je 
dobro financirana djelatnost, a stomatolozima se ponekad 
nude velike nagrade za sudjelovanje. One mogu 
obuhvaćati isplatu gotovine za prijavljivanje subjekata 
istraživanja, opremu poput računala za prijenos podataka 
istraživanja, pozive na konferencije gdje se raspravlja o 
postignućima istraživanja, te suautorstvo u objavljivanjima 
rezultata istraživanja. Interes stomatologa za dobivanjem 
tih povlastica ponekad može dovesti do sukoba s 
dužnošću da se pacijentu pruži najbolje moguće liječenje. 
Također se može sukobiti s pravom pacijenta na sve 
neophodne informacije kako bi mogao donijeti potpuno 

informiranu odluku o tome hoće li ili neće sudjelovati u 
istraživačkom ispitivanju. 

Ovi potencijalni problemi mogu se prevladati. Etičke 
vrijednosti stomatologa — suosjećanje, kompetentnost, 
neovisnost — vrijede i za stomatološkog istraživača. Ako 
stomatolozi razumiju i slijede osnovna pravila istraživačke 
etike, mogu uspješno uklopiti istraživanje u svoju kliničku 
praksu. 


Etički zahtjevi 


Osnovni principi istraživačke etike dobro su utvrđeni. Ali 
nije uvijek bilo tako. Mnogi poznati medicinski istraživači u 
19. i 20. stoljeću izvodili su pokuse na pacijentima bez 

njihovog pristanka i s malo ili nimalo zanimanja za 
dobrobit pacijenata. lako postoje neke izjave o 
istraživačkoj etici koje potječu još s početka 20. stoljeća, 
one nisu spriječile zdravstvene profesionalce u mnogim 
zemljama — bez obzira je li bilo mirnodopsko ili ratno 
vrijeme — od provođenja istraživanja na subjektima koja 
su očigledno kršila osnovna ljudska prava. Nakon Drugog 
svjetskog rata neki njemački liječnici bili su ispitivani i 
osuđeni na specijalnom sudu u Nirnbergu, u Njemačkoj. 
Osnova te presude poznata je kao Nirnberški kodeks, koji 
je poslužio kao jedan od temeljnih dokumenata moderne 
istraživačke etike. Među deset principa ovog Kodeksa 
nalazi se i zahtjev za dobrovoljnim pristankom pacijenta, 
ako će on biti subjekt istraživanja. Svjetska liječnička 
udruga (VVMA) osnovana je 1947. godine, iste godine kad 
je izdan je Nirnberški kodeks. Svjesni kršenja liječničke 
etike prije i za vrijeme Drugog svjetskog rata, osnivači 
WMA-e odmah su poduzeli mjere uz pomoć kojih bi bili 
sigurni da će liječnici bar biti svjesni svojih liječničkih 
obveza. Nakon nekoliko godina istraživanja, 1954. godine 
WMA je prihvatila niz Principa za one koji su dio 
istraživanja i pokusa. Ovaj dokument bio je prepravljan 
tijekom sljedećih deset godina, te je 1964. godine 
prihvaćen kao Helsinška deklaracija (DoH). Ona je dalje 
obnavljana 1975., 1983., 1989., 1996. i 2000. DoH je 
jezgrovit sažetak istraživačke etike. Ostali, mnogo 
detaljniji, dokumenti o istraživačkoj etici općenito načinjeni 
su posljednjih godina (npr. Vijeće za Međunarodne 
organizacije za medicinsku znanost, Međunarodne etičke 
upute za biomedicinska istraživanja koja obuhvaćaju 
ljudske subjekte 1993., dopunjeno 2002.), te 

o specifičnim temama u istraživačkoj etici (npr. 
Nuffieldsko vijeće o bioetici [UK], Etika istraživanja u 
odnosu na zdravstvenu zaštitu u zemljama u razvoju, 
2002.). Usprkos različitom opsegu, dužini i autorstvu ovih 
dokumenata, oni se u velikoj mjeri slažu o osnovnim 
principima istraživačke etike. Ovi principi uklopljeni su u 
zakone i/ili odredbe mnogih zemalja i međunarodnih 

organizacija, uključujući i one koji se bave odobravanjem 
ljekova i medicinskih uređaja. Slijedi kratak opis principa, 
preuzetih uglavnom iz DoH. Nažalost, ne postoji 
usporedna izjava o istraživačkoj etici za stomatologe. 
Sažetak Etičkog kodeksa Međunarodne i Američke 
udruge za stomatološka istraživanja iz 2000. 
(www.dentalresearch.org/about/aadr/ethics.html) pruža 
malo ili nimalo točnih uputa kako se istraživači trebaju 
odnositi prema etičkim problemima. 


Odobrenje odbora za etičko ispitivanje 


Stavci 13. i 14. DoH određuju da svaki prijedlog 
istraživanja na ljudskim subjektima mora biti ispitan i 
odobren od strane neovisnog odbora za etiku prije nego 
se može provesti. Kako bi dobili odobrenje, istraživači 
moraju objasniti cilj i metodologiju projekta; pokazati kako 
će subjekti istraživanja biti odabrani, kako će se od njih 
dobiti pristanak i kako će se štititi njihova privatnost; 
odrediti kako će se projekt financirati; i ukazati na sve 
potencijalne sukobe interesa od strane istraživača. Etički 
odbor može odobriti projekt u obliku kako je prikazan, 
može prije njegovog početka zahtijevati promjene, ili ne 
dati odobrenje uopće. Mnogi odbori imaju i ulogu 


101 


nadgledanja projekata koji se provode kako bi bili sigurni 
da istraživači ispunjavaju svoje obveze te, ako je 
neophodno, mogu zaustaviti projekt zbog ozbiljnih 
neočekivanih nepovoljnih događaja. 

Razlog zbog kojeg se zahtijeva odobrenje etičkog odbora 
jest da ni istraživači ni subjekti istraživanja nemaju uvijek 
dovoljno znanja i objektivnosti da bi odredili je li projekt 
znanstveno i etički prikladan. Istraživači moraju 
nepristranom stručnom odboru pokazati da je projekt 
vrijedan, da su u stanju voditi ga, te da će potencijalni 
subjekti istraživanja biti zaštićeni od opasnosti koliko je 
god to moguće. 

Jedno neriješeno pitanje u vezi s ispitivanjem etičkih 
odbora jest zahtijeva li multicentrični projekt odobrenje 
odbora u svakom centru ili je dovoljno odobrenje jednog 
odbora. Ako se centri nalaze u različitim zemljama, 
ispitivanje i odobrenje se obično zahtijeva u svakoj zemlji. 


Znanstvena vrijednost 


Stavak 11. DoH zahtijeva da istraživanje koje uključuje 
ljudske subjekte mora biti opravdano na znanstvenoj 
osnovi. Namjera ovog zahtjeva jest ukinuti projekte koji 
vjerojatno neće biti uspješni jer su, na primjer, 
metodološki neprikladni ili će, čak i ako budu uspješni, 
vjerojatno donijeti samo beznačajne rezultate. Ako su 
pacijenti zamoljeni da sudjeluju u istraživačkom projektu, 
čak i ako je rizik od opasnosti minimalan, mora se 
očekivati da će ishod biti važno znanstveno saznanje. 
Kako bi se osigurala znanstvena vrijednost, stavkom 11. 
zahtijeva se da projekt bude temeljen na bogatom 

znanju iz literature koja se bavi temom, te na prijašnjem 
laboratorijskom i, ako je prikladno, istraživanju na 
životinjama, što daje dobar razlog za očekivanje da će 
predložena intervencija biti učinkovita na ljudima. Sva 
istraživanja na životinjama moraju se uskladiti s etičkim 
uputama koje ukazuju na što manji broj korištenih 
životinja i spriječiti nepotrebnu bol. Stavkom 15. pridodaje 
se još jedan zahtjev — da samo znanstveno kvalificirane 
osobe trebaju voditi istraživanje na ljudskim subjektima. 
Odbor za etička ispitivanja mora biti uvjeren da su ti uvjeti 
ispunjeni prije nego odobri projekt. 


Društvena vrijednost 


Jedan od dvojbenijih zahtjeva za istraživački projekt jest 
da doprinosi dobrobiti društva općenito. Prije se većina 
ljudi slagala u tome da su prednosti znanstvenog 
saznanja vrijedne same po sebi i ne trebaju daljnje 
opravdanje. No, kako je dostupnost sredstava za 
znanstvena istraživanja sve slabija, društvena vrijednost 
se pojavljuje kao važan kriterij u prosuđivanju treba li 
financirati projekt. 

U 18. i 19. stavku DoH daje se očigledna prednost 
uzimanju u obzir društvene vrijednosti u vrednovanju 
istraživačkih projekata. Važnost cilja projekta, i sa 
znanstvene i s društvene strane, trebala bi prevladati nad 
rizicima i teškoćama subjekata istraživanja. Nadalje, 
skupine u kojima se provodi istraživanje trebale bi imati 
koristi od rezultata istraživanja. To je posebno važno u 
zemljama gdje postoji opasnost od potencijalnog 
nepoštenog odnosa prema subjektima istraživanja koji 
prolaze kroz rizike i neugodnosti istraživanja, dok su 
ljekovi koji se proizvode kao rezultat istraživanja od 
koristi samo pacijentima negdje drugdje. 

Društvenu vrijednost istraživačkog projekta teže je 
odrediti nego njegovu znanstvenu vrijednost, ali to nije 
razlog za njezino zanemarivanje. Istraživači i etički 
ispitivački odbori moraju biti sigurni da pacijenti nisu 
podvrgnuti testovima koji nemaju nikakvu društveno 
korisnu vrijednost. Ponašati se drukčije značilo bi uzalud 
trošiti vrijedna zdravstvena sredstva i kvariti ugled 
istraživanja kao važnog čimbenika koji doprinosi ljudskom 
zdravlju i dobrobiti. 


Rizici i prednosti 


Kad su društvena i socijalna vrijednost projekta jednom 
utvrđene, istraživač neophodno mora pokazati da rizici 
kojima su izloženi subjekti istraživanja nisu beskorisni niti 
su nesrazmjerni očekivanim prednostima istraživanja, 
koje subjekti istraživanja možda neće ni osjetiti. Rizik je 

zapravo potencijalno nepovoljan ishod (šteta) do kojeg 
može doći. On ima dvije komponente: (1) vjerojatnost 
štetnog ishoda (od vrlo malog do vrlo velikog) i (2) 
ozbiljnost štetnog ishoda (od beznačajnog do trajnog 
ozbiljnog oštećenja ili smrti). Vrlo mali rizik od 
beznačajnog štetnog ishoda ne bi trebao biti 
problematičan za dobar istraživački projekt. S druge 
strane spektra, vrlo vjerojatan rizik od ozbiljnog štetnog 
ishoda bio bi neprihvatljiv, osim ako projekt ne bi značio 
jedinu nadu za liječenje smrtno bolesnih subjekata 
istraživanja. Između te dvije krajnosti, stavkom 17. DoH 
od istraživača se zahtijeva da ispitaju rizike na 
odgovarajući način i da budu sigurni kako ih se može 
kontrolirati. Ako je rizik potpuno nepoznat, istraživač ne bi 
trebao nastaviti s projektom dok ne budu dostupni 
pouzdani podaci, na primjer, iz laboratorijskih 
proučavanja ili pokusa na životinjama. 

Informirani pristanak 


Prvi princip Nirnberškog kodeksa navodi sljedeće: 
«Dobrovoljni pristanak ljudskog subjekta je apsolutno 
neophodan.» Stavkom objašnjenja, koji je pridodan ovom 
principu, zahtijeva se između ostalog da subjekt 
istraživanja «ima dostatno znanje i shvaćanje o 
elementima određene teme, što mu omogućuje da 
donese razumnu i jasnu odluku.» 

DoH govori o nekim detaljima u vezi s informiranim 
pristankom. Stavkom 22. točno se određuje što subjekt 
istraživanja treba znati kako bi donio informiranu odluku o 
sudjelovanju. Stavkom 23. upozorava se da se ne vrši 
pritisak na pojedince kako bi sudjelovali u istraživanju, jer 
u takvim okolnostima pristanak možda ne bi bio potpuno 
dobrovoljan. Stavci 24. do 26. bave se subjektima 
istraživanja koji nisu u stanju dati pristanak (maloljetna 
djeca, pojedinci s teškim mentalnim oštećenjima, pacijenti 
bez svijesti). | oni mogu biti subjekti istraživanja, ali samo 
pod ograničenim uvjetima. 

DoH, poput ostalih dokumenata istraživačke etike, 
preporučuje da informirani pristanak bude pokazan tako 
što će subjekt istraživanja potpisati «obrazac za 
pristanak» (stavak 22.). Mnogi odbori za etička ispitivanja 
zahtijevaju da im istraživač dostavi obrazac za pristanak 
koji namjerava koristiti za svoj projekt. U nekim zemljama 
ovi obrasci postali su tako dugački i detaljni, da je njihova 
svrha prestala biti informiranje subjekta istraživanja o 
projektu. U svakom slučaju, postupak dobivanja 
informiranog pristanka ne počinje i ne završava 
potpisivanjem obrasca, nego mora obuhvatiti i pažljivo 
usmeno objašnjenje projekta i svega što će 

sudjelovanje u njemu značiti za subjekt istraživanja. 
Štoviše, subjekti istraživanja moraju biti obaviješteni o 
tome da u svakom trenutku imaju pravo povući svoj 
pristanak o sudjelovanju, čak i nakon što projekt već 
započne, bez poduzimanja ikakvih protumjera od strane 
istraživača ili drugih stomatologa i bez ikakvih 
kompromisa u vezi s njihovom zdravstvenom zaštitom. 


Povjerljivost 


Kao i pacijenti na kliničkom liječenju, tako i subjekti 
istraživanja imaju pravo na privatnost u vezi s osobnim 
informacijama o njihovom zdravlju. No, za razliku od 
kliničkog liječenja, istraživanje zahtijeva otkrivanje 
osobnih informacija o zdravlju drugima, uključujući širu 
znanstvenu zajednicu, a ponekad i javnost općenito. Kako 
bi zaštitili privatnost, istraživači moraju osigurati dobivanje 
informiranog pristanka od subjekata istraživanja kako bi 
mogli koristiti njihove osobne informacije o zdravlju u 
svrhu istraživanja, što znači da se subjektima mora 
unaprijed reći o načinima korištenja njihovih informacija. 
Opće pravilo jest da informacija treba biti bez osobnih 
podataka i da se mora pohraniti i prenositi na siguran 
način. 


Sukob uloga 


Ranije u ovom poglavlju spomenuto je da se uloga 
stomatologa u odnosu između stomatologa i pacijenta 
razlikuje od uloge istraživača u odnosu između istraživača 
i subjekta istraživanja, čak i ako je stomatolog i istraživač 
ista osoba. Stavkom 28. DoH zahtijeva se da u takvim 
slučajevima uloga stomatologa mora prevladati. Između 
ostalog, to znači da stomatolog treba biti spreman 
preporučiti da pacijent ne sudjeluje u istraživačkom 
projektu, ako se vidi da pacijentu pomaže trenutno 
lječenje, a projekt zahtijeva da se pacijenti 

slučajno odaberu za različita liječenja i/ili za dobivanje 
placeba. Samo ako stomatolog, uz čvrste znanstvene 
temelje, zaista nije siguran je li trenutno liječenje pacijenta 
odgovarajuće poput predloženog novog liječenja, ili čak 
placeba, stomatolog treba zamoliti pacijenta da sudjeluje 
u istraživačkom projektu. 


Istinita izvješća o rezultatima 


Ne bi trebalo biti neophodno zahtijevati da izvješća o 
rezultatima istraživanja budu točna, ali nažalost, u 
posljednje vrijeme dolazilo je do brojnih neistinitih izvješća 
u objavljivanju ishoda istraživanja. Problemi uključuju 
prisvajanje, izmišljanje podataka, umnažanje publikacija i 
«poklonjeno» autorstvo. Takva djelovanja možda mogu 
biti od koristi za istraživača, ali mogu uzrokovati veliku 

štetu pacijentima, kojima se onda možda daje pogrešan 
lijek na temelju nepotpunih i netočnih izvješća o 
istraživanjima, kao i drugim istraživačima koji mogu 
izgubiti mnogo vremena i sredstava oslanjajući se na ta 
izvješća. 


'Cinkanje' 


Kako bi spriječio pojavu neetičkog istraživanja, ili kako bi 
ga objelodanio, svatko tko je upoznat s takvim 
ponašanjem ima obvezu otkriti takvu informaciju 
odgovarajućim ovlastima. Nažalost, takvo 'cinkanje' ne 
cijeni se uvijek te se ni ne provodi, a 'cinkeri' se ponekad 
kažnjavaju ili izbjegavaju zbog svojih pokušaja da 
objelodane pogrešno djelovanje. Ipak, čini se da se takav 
stav mijenja, jer i znanstvenici i vladini regulatori vide 
potrebu otkrivanja i kažnjavanja neetičkog istraživanja i 
počinju cijeniti ulogu 'cinkera' u postizanju toga cilja. 

Za mlađe članove istraživačkog tima, poput studenata 
stomatologije, može biti posebno teško djelovati zbog 
sumnje na neetičko istraživanje, jer se osjećaju 
nekvalificiranima procjenjivati djelovanja starijih 
istraživača i vjerojatno će biti kažnjeni ako progovore. No, 
najmanje što mogu učiniti jest odbiti sudjelovanje u 
djelovanju koje smatraju potpuno neetičkim, npr. u 
laganju subjektima istraživanja ili izmišljanju podataka. 
Ako primijete da su drugi uključeni u takvu praksu, moraju 
poduzeti sve što je u njihovoj moći kako bi obavijestili 
odgovarajuće ovlasti, izravno ili anonimno. 


Neriješeni problemi 


Ne postoji općenito slaganje oko svih aspekata 
istraživačke etike. S napredovanjem biomedicinske 
znanosti, na područjima poput genetike, neuroznanosti i 
transplantacije tkiva, pojavljuju se nova pitanja u vezi s 
etičkom prihvatljivošću tehnika, postupaka i liječenja, na 
koja ne postoje spremni odgovori. Štoviše, neki stariji 
problemi još su uvijek potiču neprekidne dvojbe u etici, na 
primjer, pod kojim uvjetima bi placebo sredstvo trebalo biti 
uključeno u kliničko ispitivanje i kakva bi se stalna briga 
trebala pružati sudionicima u stomatološkom istraživanju. 
Na globalnoj razini, razlika 10/90 u zdravstvenom 
istraživanju (samo 10 % financiranja globalnog 
istraživanja odvaja se za zdravstvene probleme koji 
utječu na 90 % svjetskog stanovništva) očigledno je 
neriješeni etički problem. Nadalje, kad se istraživači i 
bave problemima u područjima svijeta s malo sredstava, 
često nailaze na probleme zbog sukoba između njihovih 
etičkih stavova i stavova zajednica u kojima rade. Sve te 
teme zahtijevat će mnogo dublju analizu i raspravu prije 
nego se postigne opći dogovor. 

Unatoč svim ovim potencijalnim problemima, 
stomatološko istraživanje je vrijedna aktivnost koja puno 
pruža stomatolozima i studentima stomatologije, kao i 
samim subjektima istraživanja. Zaista, stomatolozi i 
studenti stomatologije trebali bi razmisliti o tome da i sami 
budu subjekti istraživanja, kako bi mogli cijeniti drugu 
stranu odnosa između istraživača i subjekta istraživanja. 


Povratak na proučavanje slučaja 


Dr. R. nije trebao tako brzo pristati. Najprije je trebao 
saznati više o projektu i biti siguran da projekt udovoljava 
svim zahtjevima etičkog istraživanja. Što je posebno 
važno, trebao je zatražiti da vidi protokol koji je bio 
dostavljen odboru za etička ispitivanja i sve komentare i 
uvjete koje je odbor postavio za projekt. Trebao je 
sudjelovati samo u projektima sa svojeg područja 
djelovanja, te je trebao sam biti zadovoljan znanstvenom 
vrijednošću i društvenom vrijednošću projekta. Ako ne 
vjeruje vlastitim sposobnostima procjene projekta, treba 
potražiti savjet kolega u većim centrima. Treba biti 
siguran da djeluje u najboljem interesu svojih pacijenata i 
treba prijaviti samo one koji neće biti oštećeni zamjenom 
svojega trenutnog liječenja s pokusnim liječenjem ili 
placebom. Mora biti u stanju objasniti alternative svojim 
pacijentima, kako bi oni mogli dati potpuni informirani 
pristanak za sudjelovanje ili ne-sudjelovanje. Ne bi se 
trebao složiti s prijavljivanjem točno određenog broja 
pacijenata kao subjekata, jer zbog toga može vršiti 
pritisak na pacijente da pristanu na sudjelovanje, možda i 
protiv svojih interesa. Treba pažljivo nadgledati pacijente 
U ispitivanju zbog neočekivanih nepovoljnih događaja i biti 
spreman brzo korektivno reagirati. Na kraju, treba 
komunicirati sa svojim pacijentima i obavijestiti ih o 
rezultatima istraživanja kad oni budu dostupni. 

ŠESTO POGLAVLJE - ZAKLJUČAK 
Prava i povlastice stomatologa 


Ovaj Priručnik usredotočio se na dužnosti i odgovornosti 
stomatologa, što je zaista i bit stomatološke etike. No, 
poput svih ljudskih bića, i stomatolozi imaju i prava i 
odgovornosti, a stomatološka etika bila bi nepotpuna kad 
se ne bi bavila pitanjem kako se drugi odnose prema 
stomatolozima, bilo da su to pacijenti, društvo ili kolege. 
Može biti zaista teško održavati profesionalne i etičke 
standarde kad su prava stomatologa u ozbiljnoj 
opasnosti. Ovakvo stajalište u stomatološkoj etici postalo 
je još važnije jer se stomatolozi u mnogim zemljama 
suočavaju s velikim frustracijama u radu u svojoj profesiji, 
ili zbog ograničenih sredstava, zbog vladinog ili 
korporativnog mikro-upravljanja zdravstvenom zaštitom, 
senzacionalističkih izvješća u medijima o pogreškama 
stomatologa i o njihovom neetičkom ponašanju, ili zbog 

dovođenja u pitanje njihovog autoriteta i sposobnosti od 
strane pacijenata i ostalih pružatelja zdravstvene zaštite. 
Stomatološke udruge imaju važnu ulogu u obrani prava 
stomatologa kad se suoče s prijetnjama i izazovima 
opisanima ranije. No, stomatologe ponekad također treba 
podsjetiti na povlastice koje uživaju. Javna istraživanja u 
mnogim zemljama stalno pokazuju kako stomatolozi 
pripadaju u skupinu zanimanja koju se najviše uzima u 
obzir i kojoj se najviše vjeruje. Obično imaju plaće veće 
od prosječnih (u nekim zemljama puno veće). Još su 
uvijek snažno klinički neovisni, iako ne toliko kao prije. 
Neki se bave uzbudljivim traganjem za novim znanjima 
kroz sudjelovanja u istraživanjima. Što je najvažnije, oni 
pružaju usluge koje su od velike 


110 


vrijednosti individualnim pacijentima, posebno onima koji 
su ranjivi i u velikoj potrebi, te društvu općenito. Malo je 
zanimanja koja imaju potencijal pružiti toliko zadovoljstva 
kao što je to stomatologija, s obzirom na prednosti koje 
stomatolozi pružaju — oslobođenje od boli i patnje i 
izlječenje bolesti. Ispunjavanje njihovih etičkih dužnosti 
mala je cijena koju trebaju platiti s obzirom na ove 
povlastice. 


Odgovornosti prema samima sebi 


U ovom Priručniku etičke odgovornosti stomatologa 
raspoređene su prema svojim glavnim korisnicima: 
pacijentima, društvu i kolegama (uključujući i druge 
zdravstvene profesionalce). Stomatolozi često 
zaboravljaju da imaju odgovornosti i prema samima sebi, 
kao i prema svojim obiteljima. U mnogim zemljama svijeta 
biti stomatolog znači posvetiti se vršenju stomatološke 
prakse i ne brinuti se mnogo o vlastitom zdravlju i 
dobrobiti. Nije neuobičajeno da radni tjedan ima 60 do 80 
radnih sati, a odlazak na odmor smatra se nepotrebnim 
luksuzom. lako izgleda da je mnogim stomatolozima 
dobro i u tim uvjetima, na njihove obitelji to može imati 
nepovoljan učinak. Ima stomatologa koji očigledno pate 
zbog takvog smjera profesionalne aktivnosti, a rezultati 
toga mogu biti od kroničnog umora preko zlouporabe 
ljekova do samoubojstva. Stomatolozi s oslabljenim 
sposobnostima opasnost su za svoje pacijente, a umor je 
važan čimbenik kod pogrešaka u stomatologiji. 

Potreba za očuvanjem sigurnosti pacijenta, kao i 
promicanje zdravog načina života za stomatologe, tema 
je rasprava u nekim zemljama. Na primjer, neke 
stomatološke obrazovne ustanove sada olakšavaju 
studenticama prekid programa usavršavanja zbog 
obiteljskih razloga. lako ovakve mjere mogu doprinijeti 

zdravlju i dobrobiti stomatologa, prvenstvena odgovornost 
za brigu o samome sebi leži na stomatologu kao 
pojedincu. Uz izbjegavanje očiglednih zdravstvenih rizika 

poput pušenja, zlouporabe lijekova ili prekomjernog posla, 
dobrobit prepoznavanjem stresnih čimbenika u svojemu 
profesionalnom i osobnom životu, te razvijanjem i 
prakticiranjem odgovarajućih strategija borbe s njima. Ako 
one ne uspiju, trebaju potražiti pomoć od kolega i 
kvalificiranih profesionalaca za svoje osobne probleme 
koji mogu nepovoljno utjecati na njihove odnose s 
pacijentima, društvom ili kolegama. 


Budućnost stomatološke etike 


Ovaj Priručnik usredotočio se na trenutno stanje 
stomatološke etike, iako s brojnim osvrtima na njezinu 
prošlost. No, sadašnjost neprestano izmiče i neophodno 
je pretpostaviti budućnost, ako ne želimo uvijek biti iza 
vremena. Budućnost stomatološke etike uvelike će ovisiti 
o budućnosti stomatologije. U prvom desetljeću 21. 
stoljeća stomatologija se ubrzano razvija i teško je 
predvidjeti na koji način će se prakticirati u vremenu kad 
sadašnji studenti prve godine stomatologije završe svoje 
usavršavanje, a nemoguće je znati kakve će se još 
promjene dogoditi prije nego oni budu spremni otići u 
mirovinu. Budućnost ne mora nužno biti bolja od 
sadašnjosti, s obzirom na svekoliku političku i društvenu 
nestabilnost, degradaciju okoliša, stalno širenje 
HIV/AIDS-a i ostalih potencijalnih epidemija. lako se 
možemo nadati da će se prednosti stomatološkog 
napretka proširiti na sve zemlje i da će etički problemi s 
kojima se budu suočavale biti slični onima u kojima se 
trenutno raspravlja u bogatim zemljama, može se dogoditi 
i suprotno — u zemljama koje su sada bogate, može 
krenuti na gore i doći do točke kad će njihovi 

stomatolozi morati pružati usluge sve većem broju 
pacijenata koji si ne mogu priuštiti oralnu zdravstvenu 
zaštitu, te može doći do ozbiljne nestašice stomatoloških 
sredstava. 

Zbog teške predvidljivosti budućnosti, stomatološka etika 
mora biti fleksibilna i otvorena za promjene i prilagodbe, 
kao što to već i jest neko vrijeme. Ipak, možemo se nadati 
da će njezini osnovni principi ostati na svome mjestu, 
posebno vrijednosti poput suosjećanja, kompetentnosti i 
neovisnosti, zajedno s njezinom brigom za temeljna 
ljudska prava i njezinu predanost profesionalizmu. Do 
kojih god promjena dođe u stomatologiji, zbog 
znanstvenog razvoja i društvenih, političkih i gospodarskih 
čimbenika, uvijek će biti ljudi koji ponekad trebaju lijek, a 
uvijek trebaju njegu. Stomatolozi već tradicionalno 
pružaju ove usluge, zajedno s drugima, poput promicanja 
oralnog zdravlja i sprječavanja bolesti. lako se u 
budućnosti može promijeniti ravnoteža između ovih 
aktivnosti, stomatolozi će vjerojatno i dalje igrati važnu 
ulogu u svakoj od njih. Svaka od tih aktivnosti obuhvaća 
mnoge etičke izazove, stoga se stomatolozi moraju stalno 

informirati o razvoju stomatološke etike, baš kao što to 
čine u drugim aspektima stomatologije. 

Ovo je kraj Priručnika, ali za čitatelja trebao bi biti samo 
još jedan korak u doživotnom udubljivanju u stomatološku 
etiku. Kako bi se ponovilo ono što je već rečeno u Uvodu, 
u ovom Priručniku ponuđen je samo osnovni uvod u 
stomatološku etiku i neka od njezinih središnjih pitanja. 
Namjera je ponuditi vam prikaz potrebe za kontinuiranim 
osvrtom na etičku dimenziju stomatologije, a posebno o 
tome kako se nositi s etičkim problemima na koje ćete 
nailaziti u vlastitoj praksi. 

Popis izvora naveden u Dodatku B može vam pomoći da 
produbite svoje znanje s ovog područja. 


DODATAK A — RJEČNIK 


Odgovoran — odgovoran nekome za nešto (npr. 
zaposlenici su odgovorni svojim poslodavcima za posao 
koji rade). Odgovornost podrazumijeva spremnost 
pružanja objašnjenja za nešto što je netko učinio ili nije 
učinio. 


Zauzimati se(glagol) — progovoriti u ime ili se zauzeti za 
neku osobu ili skupinu; Odvjetnik (imenica) — netko tko 
djeluje na takav način. Stomatolozi imaju ulogu odvjetnika 
(onog koji se zauzima za njih) u odnosu na svoje 
pacijente, kad pozivaju vlast ili službu zdravstvenog 
osiguranja da pruže usluge koje njihovi pacijenti trebaju, 
ali sami ih ne mogu lako dobiti. 


Dobrotvornost — doslovce «činjenje dobra». Od 
stomatologa se očekuje da djeluju u najboljim interesima 
svojih pacijenata. 


Bioetika — proučavanje moralnih pitanja koja se pojavljuju 
u stomatologiji, zdravstvenoj zaštiti i biološkim 
znanostima. Ima četiri velike podskupine: kliničku etiku, 
koja se bavi pitanjima njege pacijenata (Drugo poglavlje 
ovog Priručnika); istraživačku etiku, koja se bavi zaštitom 
ljudskih subjekata u zdravstvenom istraživanju (Peto 
poglavlje ovog Priručnika); profesionalnu etiku, koja se 
bavi specifičnim dužnostima i odgovornostima koje se 
traže od stomatologa i ostalih zdravstvenih profesija 
(stomatološka etika je jedan dio profesionalne etike); i 
etiku javne politike, koja se bavi oblikovanjem i 
interpretacijom zakona i odredaba u vezi s bioetičkim 
pitanjima. 


Konsenzus — opći, ali ne nužno i jednoglasni, sporazum. 

Pravda — pošteno ponašanje prema pojedincima ili 
skupinama. Kao što se ističe u trećem poglavlju, postoje 
različita gledanja na to kakvo bi trebalo biti pošteno 
ponašanje u zdravstvu. 


Upravljana zdravstvena zaštita — organizacijski pristup 
zdravstvene zaštite, u kojem vlade, udruženja ili 
osiguravajuća društva odlučuje o tome koje usluge će se 
pružati, tko će ih pružati (stomatolozi, liječnici, drugi 
zdravstveni profesionalci, itd.), gdje će se one pružati (u 
klinikama, bolnicama, pacijentovom domu, itd.), te o 
drugim sličnim pitanjima. 


Ne-štetnost — doslovce ne-činjenje zla. Stomatolozi i 
stomatološki istraživači trebaju izbjegavati nanošenje boli 
pacijentima ili subjektima istraživanja. 


Plagijarizam — oblik neiskrenog ponašanja, kad osoba 
oponaša nekoga drugog, na primjer, cijeli ili samo dio 
objavljenog članka prikazuje kao da je njezin vlastiti rad 
(npr. bez navođenja pravog izvora). 


Pluralistički — onaj koji ima nekoliko ili mnogo različitih 
pristupa ili osobina: suprotnost od singularnog ili 
uniformnog. 


Profesija — dolazi od riječi «profess» - izreći vjerovanje ili 
obećanje u javnosti, što je također i osnova izraza 
«profesionalno» i «profesionalizam». 


Racionalno — temelji se na ljudskog sposobnosti 
rasuđivanja, tj. biti u stanju razmotriti razloge za i protiv 
određenog djelovanja i donijeti odluku koja je od tih 
alternativa bolja. 

Vrednovati (glagol) - smatrati nešto vrlo važnim; 
vrijednost (imenica) — nešto što smatramo vrlo važnim. 


Vrlina — dobra ljudska osobina, posebno u njinovom 
karakteru i ponašanju. Neke vrline su posebno važne za 
određene skupine ljudi, na primjer, suosjećajnost za 
stomatologe, hrabrost za vatrogasce, iskrenost za 
svjedoke, itd. 


'Cinker' — netko tko obavještava ljude na vlasti ili javnost 
da neka osoba ili organizacija radi nešto neetičko ili 
nezakonito. (Izraz [na engleskom, «whistle-blower»] 
dolazi iz sporta, gdje sudac zviždi u zviždaljku kako bi 
ukazao na kršenje pravila). 

DODATAK B - STOMATOLOŠKA ETIKA -— IZVORI NA 
INTERNETU 


Općenito 


Svjetska stomatološka federacija FDI 

- Međunarodni etički principi za stomatološku profesiju 
(1997.) - 
www.fdiworldental.org/federation/assets/statements/ENG 
LISH/Ethics/Principles_of_Ethics.pdf 


- Upute za etički kodeks za stomatološke publikacije 
(1998.) - 
www.fdiworldental.org/federation/assets/statements/ENG 
LISH/Ethics/Code_Ethics_Publications.pdf 


- Odnos između stomatološke profesije i nositelja treće 
strane (1998.) - 


www.fdiworldental.org/federation/assets/statements/ENG 
LISH/Ethics/Third_Party-Carriers.pdf 


- Zaraženost HIV-virusom i ostale krvno prenosive bolesti 
(2000.) - 
www.fdiworldental.org/federation/assets/statements/ENG 
LISH/Ethics/HIV_Infection.pdf 


- Nadgledanje pomoćnog osoblja unutar stomatološkog 
tima (2000.) - 
www.fdiworldental.org/federation/assets/statements/ENG 
LISH/Supervision/Super_Auxiliary.pdf 





- Oralna i stomatološka briga za ljude s 
onesposobljenošću (2003.) - 
www.fdiworldental.org/federation/assets/statements/ENG 
LISH/Disability/Dental_Care_Disability.pdf 

- Kontrola infekcija u stomatologiji (2003.) - 
www.fdiworldental.org/federation/assets/statements/ENG 
LISH/Ethics/Infection_Control.pdf 


- Kontinuirano stomatološko obrazovanje (2004.) - 
www.fdiworldental.org/federation/assets/statements/ENG 
LISH/Dental_Education/Continuing_Dental_Education.pdf 


- Kodeks prakse kontroliranja duhana za organizacije za 
oralno zdravlje (2004.) - 


www.fdiworldental.org/federation/assets/statements/ENG 
LISH/Ethics/Code_of_practice.pdf 


- Upute za stomatološke dobrovoljce (2005.) - 
www.fdiworldental.org/federation/assets/statements/ENG 
LISH/Ethics/Guidelines_dental_volunteers.pdf 


- Nairobijska deklaracija o oralnom zdravlju u Africi 
(2004.) - 

www.fdiworldental.org/public_health/assets/Activities/Nair 
obi/NairobiDeclarationEng.pdf 


- Poboljšanje dostupnosti oralne njege (2005.) - 
www.fdiworldental.org/federation/assets/statements/ENG 
LISH/Access_to_ oral Health _Care/Improving_access.pdf 


- Potreba i zahtjev za oralnom njegom (2005.) - 
www.fdiworldental.org/federation/assets/statements/ENG 
LISH/Demand_for_Care/Demand_for_oral_care.pdf 


- Etički međunarodni odabir profesionalaca oralnog 
zdravlja (2005.) - 
www.fdiworldental.org/federation/assets/statements/ENG 
LISH/Ethics/Ethical_Recruitment.pdf 

Međunarodno društvo za stomatološku etiku i pravo — 
www.ideals.ac/(resources-www.ideals.ac/links.php) 


Međunarodna komisija za liječničku i stomatološku etiku — 
www.imdec.org/ 


E-tečaj — Etika i zakon: Međunarodni etički principi za 
stomatološku profesiju — 
www.dentistry.bham.ac.uk/ecourse/ethics/pethicsfordentis 
ts.asp 


Američki stomatološki fakultet: Etički priručnik za 
stomatologe — 
www.facd.org/acdethics.htm#EthicsHandbook (2004) 


Etički online-tečajevi Američkog stomatološkog fakulteta — 
www.dentalethics.org/ 


Američko društvo za stomatološku etiku (bivši PEDNET) 
http://societyfordentalethics.org/ 


PEDNET — Mreža profesionalne etike u stomatologiji 
(sada ASDE) - 
www.luc.edu/ethics/032310pednet_main.shtml 


Pristanak i povjerljivost 

Opće stomatološko vijeće (U. K.): Pristanak pacijenta — 
www.gdc-uk.org/News+publications+and 
+events/Publications/Guidance+documents/Patient 
+consent.htm 


Opće stomatološko vijeće (U. K.): Principi povjerljivosti 
pacijenta — 


www.gdcuk.org/News+publications+events/Publications/ 
Guidance+documents/Patient+confidentiality.htm 


119 


www.fdiworldental.org 


Priručnik 
stomatološke 
etike 


HIV/AIDS 
Izvori — www.wits.ac.za/bioethics/ 


UNAIDS — 


www.unaids.org/en/in 
+focus/hiv_aids_human_rights/unaids+activities+hr.asp 


Odnosi s komercijalnim poduzetništvom 
Obrazovni izvori — 
www.amaassn.org/ama/pub/category/5689.html 





Izvori — www.nofreelunch.org/ 


Istraživanje na ljudskim subjektima 

Međunarodna udruga za stomatološka istraživanja & 
Američka udruga za stomatološka istraživanja: 
IADR/AADR Etički kodeks — 


www.iadr.org/about/iadr/ethics.htmi 


Upute i izvori — 
www.who.int/ethics/research/en/ 





Harvardska škola za javno zdravstvo, etička pitanja u 
međunarodnom tečaju o istraživanju zdravlja — 
www.hsph.harvard.edu/bioethics/ 





120 
DODATAK C 


Udruga za stomatološko obrazovanje u Europi: Profil i 
kompetentnost europskog stomatologa — 
adee.dental.tcd.ie/ec/repository/EJDEProfile---final--- 
formatted-for-web-.pdf (2004) 


Prvo područje: Profesionalizam 


GLAVNA KOMPETENTNOST: PROFESIONALNO 
PONAŠANJE 


Kad diplomira, stomatolog mora imati suvremeno znanje i 
razumijevanje o različitim pitanjima stomatološke prakse, 
mora biti kompetentan za širok raspon vještina, 
uključujući istraživanje, ispitivanje, analitičnost, rješavanje 
problema, planiranje, komunikaciju, prezentaciju i timske 
vještine, te razumjeti njihovu važnost za stomatološku 
praksu. 

Posebno, ono što stomatolog mora imati su: 


DODATNE KOMPETENTNOSTI: 

1.1) Biti kompetentan izraziti odgovarajuće ponašanje u 
obliku brige za pacijente. 

1.2) Biti kompetentan izraziti odgovarajuće profesionalno 
ponašanje prema svim članovima stomatološkog tima. 
1.3) Imati znanje o društvenim i psihološkim pitanjima 
koja su povezana s brigom za pacijente. 


www.fdiworldental.org 

1.4) Biti kompetentan tražiti kontinuirani profesionalni 
razvoj (CPD) koji je povezan s procesom kontinuiranog 
obrazovanja na godišnjoj osnovi, kako bi se osigurala 
stalna visoka razina kliničke kompetentnosti i znanja koje 
se temelji na dokazima. Ovo se treba spremno pokazati 
uporabom CPD-dnevnika (7). 

1.5) Biti kompetentan u upravljanju i održavanju sigurne 

radne okoline, s posebnim osvrtom na sve aspekte 
unakrsne infekcije. 

1.6) Imati znanje i svjesnost o važnosti svojega vlastitog 
zdravlja i njegovog utjecaja na sposobnost vršenja 
stomatološke prakse (ergonomske i profesionalne 
bolesti). 

1.7) Biti kompetentan za održavanje odnosa s ostalim 
članovima stomatološkog tima s obzirom na zdravlje i 
sigurnost. 


GLAVNA KOMPETENTNOST: ETIKA I PRAVNA 
ZNANOST 


Diplomirani stomatolog mora imati znanje i razumijevanje 
o moralnim i etičkim odgovornostima koje su uključene u 
pružanje njege individualnim pacijentima i stanovništvu, te 
imati znanje o najnovijim zakonima koji su primjenjivi na 
stomatološku praksu. Posebno, ono što stomatolog mora 
imati su: 


DODATNE KOMPETENTNOSTI: 

1.8) Imati Znanje o etičkim principima koji su u vezi sa 
stomatologijom i biti kompetentan u prakticiranju osobne i 
profesionalne neovisnosti, iskrenosti i povjerenja. 

1.9) Biti kompetentan u pružanju humane i suosjećajne 
brige svim pacijentima. 

1.10) Imati znanje i razumijevanje o pravima pacijenata, 
posebno o povjerljivosti i informiranom pristanku, te o 
obvezama pacijenata. 

1.11) Imati znanje i svjesnost o tome da stomatolozi 
trebaju težiti da pruže najkvalitetniju moguću njegu 
pacijentu u svako doba. 

1.12) Biti kompetentan u određivanju i davanju prvenstva 

opcijama liječenja koje su osjetljive na pojedinačne 
potrebe, ciljeve i vrijednosti svakog pacijenta, u skladu sa 
suvremenom terapijom, kao i sa sveobuhvatnom 
filozofijom o oralnom zdravlju. 

1.13) Potvrditi da je pacijent središte brige i da sve 
interakcije, uključujući dijagnozu, planiranje liječenja i 
lječenje, moraju biti u najboljem interesu pacijenta kao 
središta te brige. 

1.14) Biti kompetentan u poštivanju pacijenata i kolega, 
bez predrasuda u vezi sa spolom, različitošću podrijetla i 
prilika, jezikom i kulturom. 


www.fdiworldental.org 

1.15) Biti kompetentan u prepoznavanju vlastitih granica i 
poduzimanju odgovarajućih djelovanja kako bi se 
pomoglo nekompetentnima, onesposobljenima ili 
neetičkim kolegama i njihovim pacijentima. 

1.16) Imati znanje o pravnim, zakonodavnim i 
administrativnim postupcima i politici koja utječe na sve 
aspekte stomatologije. 

1.17) Biti kompetentan u razumijevanju revizije i kliničkog 
upravljanja. 


Drugo područje: Komunikacijske i interpersonalne vještine 


GLAVNA KOMPETENTNOST: KOMPETENTAN U 
KOMUNIKACIJI 


Diplomirani stomatolog mora biti kompetentan u 
učinkovitoj komunikaciji s pacijentima, njihovim obiteljima 
i suradnicima, te s ostalim zdravstvenim profesionalcima 
koji su uključeni u brigu o njima. Posebno, ono što 
stomatolog mora imati su: 

DODATNE KOMPETENTNOSTI: 


2.1) Utvrditi odnos između pacijenta i stomatologa, što će 
dopustiti učinkovito provođenje stomatološkog liječenja. 
2.2) Imati znanje iz bihevioralnih znanosti i komunikacije, 
uključujući i bihevioralne čimbenike (poput podrijetla i 
spola) koji pomažu u provođenju stomatološkog liječenja, 
te biti upoznati i s ulogom psihološkog razvoja u 
ophođenju s pacijentima. 

2.3) Biti kompetentan u prepoznavanju pacijentovih 
očekivanja (potreba i zahtjeva) i ciljeva stomatološke 
njege. 

2.4) Biti kompetentan u prepoznavanju psiholoških i 
društvenih čimbenika, koji potiču i/ili ustaljuju 
stomatološke, oralne ili facijalne bolesti i disfunkcije, te ih 
prema potrebi dijagnosticirati, liječiti ili ukazati na njih. 
2.5) Biti kompetentan u dijeljenju informacija i 
profesionalnog znanja i s pacijentom i s ostalim 
profesionalcima, usmeno i pismeno, uključujući i 
sposobnost pregovaranja, te davanja i primanja 
konstruktivnih kritika. 

2.6) Biti kompetentan u primjenjivanju principa za 
rješavanje stresa na samog sebe, na pacijente i na 
stomatološki tim, prema potrebi. 

2.7) Biti kompetentan u radu s ostalim članovima 
stomatološkog tima. 

Sedmo područje: Promicanje zdravlja 
GLAVNA KOMPETENTNOST: POBOLJŠANJE 


ORALNOG ZDRAVLJA POJEDINACA, OBITELJI | 
SKUPINA U ZAJEDNICI 


www.fdiworldental.org 

Novi stomatolog mora biti kompetentan u poboljšanju 
oralnog zdravlja pojedinaca, obitelji i skupina u zajednici. 
Posebno, ono što stomatolog mora imati su: 


DODATNE KOMPETENTNOSTI: 


7.1) Biti kompetentan u primjenjivanju principa promicanja 
zdravlja i sprječavanja bolesti. 

7.2) Imati znanje za organiziranje i pružanje zdravstvene 
zaštite u zajednici i bolničkoj službi. 

7.3) Biti kompetentan u razumijevanju složenih interakcija 
između oralnog zdravlja, prehrane, općeg zdravlja, 
ljekova i bolesti koje mogu imati utjecaj na oralnu 
zdravstvenu zaštitu i oralne bolesti. 

7.4) Imati znanje o najčešćim stomatološkim problemima 
u zemlji gdje se usavršavaju/rade. 

7.5) Imati znanje o važnosti preventivnih mjera koje imaju 
svoj temelj u zajednici. 

7.6) Imati znanje o društvenim, kulturnim i ekološkim 
učincima koji doprinose zdravlju ili bolesti. 

Opće stomatološko vijeće (U. K.): Prvih pet godina: Okvir 
za studente stomatologije — www.gdc-uk.org/News 


+publications+and+events/Publications/Guidance 
+documents/The+First+tFive+Years.htm 





ZAKON, ETIKA I PROFESIONALIZAM 


63. Studenti stomatologije trebaju razumjeti zakonske i 
etičke obveze registriranih stomatologa, dopuštena 
djelovanja samostalnih stomatologa (?) i regulatorne 
funkcije Općeg stomatološkog vijeća. Svaki student treba 
biti svjestan principa i djelovanja koja obuhvaća 
stomatološka provjera (revizija?), etičkih odgovornosti 
stomatološke profesije u kliničkom ispitivanju i 
istraživanju, te u razvoju novih terapeutskih postupaka, 
uključujući koncept procjene rizika i upravljanja. Etički 
aspekti profesionalnih odnosa također trebaju biti dio 
interesa studenata i njihovog usklađivanja s osobnim i 
javnim moralom. Studenti stomatologije moraju biti 
donekle upoznati s posebnim zahtjevima današnje opće 
stomatološke prakse, uključujući preporuke odgovarajućih 
odredaba i vrijednu ulogu koju igraju organizacije za 
zaštitu stomatologije. Studenti trebaju prepoznati i 
ponašati se prema obvezama koje nosi članstvo u 
stomatološkoj profesiji, kao što je naglašeno u izdanju 
Općeg stomatološkog vijeća, Održavanje standarda. Akt 
o diskriminaciji onesposobljenih i Akt o ljudskim pravima 
primjeri su kako se ovo područje ubrzano mijenja i utječe 
na mnoge aspekte profesionalnog života. Pitanja 
profesionalizma, poput ponašanja studenata u odnosu na 
alkohol i povremeno korištenje droga također se trebaju 
obraditi. 

64. Zakonska osnova po kojoj se treba ophoditi prema 
pacijentima treba biti predmetom rasprave, a etičke 
odgovornosti koje studenti pretpostavljaju u tim 
okolnostima trebaju se istražiti. Nijedan student ne bi 
smio nastaviti liječiti pacijenta bez odgovarajućeg 
razumijevanja za ta pitanja, posebno u vezi s pristankom, 
napadom, dužnošću brige i povjerljivosti. Zakonski 
zahtjevi za održavanjem potpunih, točnih kliničkih 
podataka također trebaju biti važni za studenta. 

65. Studenti trebaju razumjeti važnost komunikacije 
između liječnika i pacijenta. To pomaže pri razvoju 
stavova empatije i dubljeg razumijevanja kod studenata i 
pruža mogućnost raspravljanja o suvremenim etičkim 
pitanjima. Studente se također treba ohrabrivati u 
razumijevanju vlastitih odgovornosti prema zahtjevima 
rada i prema njihovoj upravi. Mogu postojati mogućnosti 
za upotpunjeno i dodatno poučavanje uz ostale osnovne 
znanosti, i to o temama kao što su bol, strest i tjeskoba, te 
Uz kliničke specijalnosti o temama poput društvene klase, 
siromaštva i potreba djece i starijih osoba. 

66. Trebaju postojati upute u vezi s ključnim etičkim i 
zakonskim dilemama s kojima se suočava suvremeni 
stomatolog, te s osnovama zakona o zapošljavanju. 
Studenti također trebaju imati mogućnost razmotriti etičke 
i zakonodavne dimenzije svakodnevne prakse. Na 
primjer, studenti trebaju naučiti kako: 

- postupiti s pritužbama pacijenata; 

- biti siguran da su prava pacijenata zaštićena; 

- pružiti odgovarajuću njegu osjetljivim pacijentima; 

- se suočiti s pitanjima u vezi s planiranjem postupka 
lječenja i stomatološke prakse, te stomatologijom u 

kontekstu ograničenih financijskih sredstava; 

- održati povjerljivost; 

- postupiti kod problema povezanih sa spolom i rasom; 
- postupiti s kolegama koji ne ispunjavaju svoje 
profesionalne obveze. 

67. Studenti također trebaju razumjeti praktična i etička 
pitanja koja se trebaju uzeti u obzir pri traženju 
pacijentovog pristanka, poput: 

- pružanja dostatnih informacija o njegovom stanju i 
mogućnostima liječenja; 

- odgovaranja na pitanja; 

- poznavanja podatka o tome tko je najpogodnija osoba 
za davanje pristanka; 

- dobivanja pristanka u hitnim slučajevima; 

- utvrđivanja je li pacijent u stanju dati pristanak; 

- zakonskih zahtjeva koji se možda trebaju uzeti u obzir; 
- dobivanja važećeg pristanka. 

68. Etička i sigurnosna pitanja trebaju činiti važan dio 
elementa nastavnog plana pod nazivom «Uvod u kliničku 
stomatologiju». U materijalima za taj kolegij ne smiju se 
zanemariti moralne i etičke dileme s kojima se u praksi 
susreće stomatolog. 

69. Etički pristup brizi za pacijenta još će se više 
razmatrati na kolegiju kliničke stomatologije, te s 


www.fdiworldental.org 

vremenom proširiti na zakonske obveze stomatologa. S 
obzirom na to, treba se posvetiti posebna pozornost 
regulatornim mehanizmima stomatologije, posebno pri 
njihovoj primjeni u općoj stomatološkoj praksi. Naglasak 
treba biti i na dobrom vođenju podataka. 

Udruga kanadskih stomatoloških fakulteta: 
Kompetentnosti stomatologa početnika u Kanadi — 
www.acfd.ca/en/publications/ACFDCompetencies.htm 





Stomatolog početnik u Kanadi mora biti kompetentan u: 
1. prepoznavanju odrednica oralnog zdravlja kod 
pojedinaca i stanovništva i u ulozi stomatologa u 
promicanju zdravlja, uključujući i ljude s posebnim 
potrebama. 

2. prepoznavanju odnosa između općeg zdravlja i oralnog 
zdravlja. 

3. procjenjivanju znanstvene literature i opravdavanju 
preporučenih postupaka na temelju dostupnih dokaza. 
4. učinkovitom komuniciranju s pacijentima, roditeljima ili 
starateljima, osobljem, kolegama, ostalim zdravstvenim 
profesionalcima i javnošću. 

5. prepoznavanju glavne pritužbe/brige pacijenta i 
dobivanju prijašnjih podataka o tome. 

6. dobivanju i interpretiranju prijašnjih medicinskih, 
stomatoloških i psihosocijalnih podataka, uključujući i 
pregled sustava ako je potrebno, te procjenjivanju 
tjelesnog i psihosocijalnog stanja koje može utjecati na 
stomatološki zahvat. 

7. održavanju podataka o pacijentima točnima i 
potpunima, udovoljavajući zahtjevu povjerljivosti. 

15. prepoznavanju znakova zlostavljanja i/ili 
zanemarivanja i sastavljanju odgovarajućih prijava. 

20. raspravljanju o pronalascima, dijagnozama, etiologiji, 
rizicima, povlasticama i prognozama opcija liječenja, s 
osvrtom na sudjelovanje pacijenta u održavanju oralnog 
zdravlja. 

22. predstavljanju i raspravljanju o dijelu liječenja, 
procijenjenim naknadama (ne znam kako to prevesti), 
dogovorima plaćanja, vremenskim zahtjevima i 
odgovornostima pacijenta u postupku liječenja. 

23. dobivanju informiranog pristanka, uključujući pismeni 
oblik pacijentovog prihvaćanja plana liječenja i svih 
promjena. 

45. primjenjivanju prihvaćenih etičkih principa i pravne 
znanosti u održavanju standarda i naprednog znanja i 
vještina. 

47. pokazivanju profesionalnog ponašanja koje je etičko, 
premašuje sebične interese, teži izvrsnosti, predano je 
kontinuiranom profesionalnom razvoju i odgovorno je 
individualnim pacijentima, društvu i profesiji. 


www.fdiworldental.org 

Američka komisija za stomatološko ovlašćivanje: 
Standardi programa stomatološkog obrazovanja — 
www.ada.org/prof/ed/accred/standards/predoc.pdf 





Etika i profesionalizam 

2-20 Diplomanti moraju biti kompetentni u primjenjivanju 
etičkih, zakonodavnih i regulatornih koncepata na 
odredbe i/ili potporu službi oralne zdravstvene zaštite. 
2-21 Diplomanti moraju biti kompetentni u primjenjivanju 
principa etičkog zaključivanja i profesionalne 

odgovornosti dok se posvećuju brizi za pacijenta i 
vođenju prakse. 

2-22 Diplomanti moraju shvatiti ulogu doživotnog učenja i 
samoprocjene u održavanju kompetentnosti. 


DODATAK D — OSNAŽIVANJE POUČAVANJA O 
ETIČNOSTI NA STOMATOLOŠKIM FAKULTETIMA 


Na nekim stomatološkim fakultetima se vrlo malo 
poučava o etičnosti, dok su u drugima ti programi vrlo 
razvijeni. No, čak i u potonjima uvijek postoji mjesta za 
poboljšanje. Slijedi postupak koji svatko može potaknuti, 
bilo da je student ili član fakulteta, koji želi osnažiti 
poučavanje o stomatološkoj etici u njegovoj ili njezinoj 
ustanovi. 


1. Upoznajte se sa strukturom donošenja odluka u 
ustanovi 

- Dekan 

- Nastavni odbor 

- Fakultetsko vijeće 

- Utjecajni članovi fakulteta 


2. Tražite potporu od drugih, a to su: 

- Studenti 

- Fakultet 

- Glavni upravitelji 

- Nacionalna stomatološka udruga 

- Nacionalno stomatološko regulatorno tijelo 


3. Neka vaš zahtjev ima čvrste temelje 
- Udruga za stomatološko obrazovanje u Europi: Profil i 
kompetentnost europskog stomatologa 

- Opće stomatološko vijeće (U. K.): Prvih pet godina: 
Okvir za studente stomatologije 

- Udruga kanadskih stomatoloških fakulteta: 
Kompetentnosti stomatologa početnika u Kanadi 

- Američka komisija za stomatološko ovlašćivanje: 
Standardi programa stomatološkog obrazovanja 

- Primjeri s drugih stomatoloških fakulteta 

- Zahtjevi istraživačke etike 
- Pretpostavljanje prigovora (npr. pretrpani nastavni plan) 


4. Ponudite pomoć 

- Iznesite prijedloge za strukturu, sadržaj, fakultetska i 
studentska sredstva 

- Povežite se s drugim programima stomatološke etike, s 
FDI, itd. 


5. Osigurajte kontinuitet 

- Zauzmite se za stalni odbor za stomatološku etiku 
- Uključite mlađe studente 

- Uključite cijeli fakultet 

- Povežite novu fakultetsku i glavnu upravu 

O Svjetskoj stomatološkoj federaciji FD! 

Svjetska stomatološka federacija FDI je svjetski poznat, 
autoritativan i neovisan predstavnik stomatologije. S više 
od 130 nacionalnih stomatoloških udruga u više od 125 
zemalja širom svijeta, međunarodni je predstavnik više od 
jednog milijuna stomatologa. 

Za više informacija o Svjetskoj stomatološkoj federaciji 


FDI, posjetite stranicu: 
www.fdiworldental.org 

FDI World Dental Federation 
13 Chemin du Levant 

avant Centre 

F-01210 Ferney-Voltaire 
Francuska 

Telefon: +33 4 50 40 50 50 
Telefaks: +33 4 50 40 55 55 
Web-stranica: www.fdiworldental.org 
E-pošta: info(Qfdiworldental.org 


www.fdiworldental.org 


